**УЛСЫН ИХ ХУРЛЫН 2013 ОНЫ НАМРЫН ЭЭЛЖИТ**

**ЧУУЛГАНЫ 11 ДҮГЭЭР САРЫН 07-НЫ ӨДРИЙН**

**ХУРАЛДААНЫ ТЭМДЭГЛЭЛИЙН ТОВЬЁОГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны тоо*** |
| 1 | Хэлэлцэх асуудлын дараалал | 1-2 |
| 2 | Хуралдааны товч тэмдэглэл | 3-16 |
| 3 | ***Соронзон бичлэг:***  1.Шүүх байгуулах тухай хуульд өөрчлөлт оруулах тухай хуулийн  төсөл” Прокурорын байгууллагын бүтэц, зохион байгуулалт,  цалингийн санг тогтоох тухай” Улсын Их Хурлын тогтоолын  хавсралтад өөрчлөлт оруулах тухай Улсын Их Хурлын тогтоолын  төсөл (эцсийн хэлэлцүүлэг)  2.Иргэний хэрэг шүүхэд хянан шийдвэрлэх тухай хуульд нэмэлт,  өөрчлөлт оруулах тухай, Эрүүгийн байцаан шийтгэх хуульд  нэмэлт, өөрчлөлт оруулах тухай, Монгол Улсын шүүхийн тухай  хуульд өөрчлөлт оруулах тухай, Захиргааны хэрэг хянан  шийдвэрлэх тухай хуульд нэмэлт, өөрчлөлт оруулах тухай  хуулийн төслүүд (анхны хэлэлцүүлэг)  3.Шүүхийн захиргааны тухай хуульд нэмэлт, өөрчлөлт оруулах  тухай, Шүүгчийн эрх зүйн байдлын тухай хуульд нэмэлт,  өөрчлөлт оруулах тухай, Шүүхийн иргэдийн төлөөлөгчийн эрх  зүйн байдлын тухай хуульд өөрчлөлт оруулах тухай, Архивын  тухай хуульд өөрчлөлт оруулах тухай, Сэжигтэн, яллагдагчийг  баривчлах, цагдан хорих шийдвэрийг биелүүлэх тухай хуульд  өөрчлөлт оруулах тухай, Нотариатын тухай хуульд өөрчлөлт  оруулах тухай, Улсын тэмдэгтийн хураамжийн тухай хуульд  өөрчлөлт оруулах тухай, Хуульчийн эрх зүйн байдлын тухай  хуулийг дагаж мөрдөх журмын тухай хуульд өөрчлөлт оруулах  тухай хуулийн төслүүд болон “Тогтоолын хавсралтад нэмэлт  оруулах тухай” Улсын Их Хурлын тогтоолын төсөл (анхны  хэлэлцүүлэг)  4.Төрийн аудитын тухай хуульд нэмэлт, өөрчлөлт оруулах тухай  хуулийн төсөл (эцсийн хэлэлцүүлэг)  5.Монгол Улсын нэгдсэн төсвийн 2014 оны төсвийн хүрээний  мэдэгдэл, 2015-2016 оны төсвийн төсөөллийн тухай хуульд  өөрчлөлт оруулах тухай, Төсвийн тухай хуулийн зарим хэсэг,  заалтыг хүчингүй болсонд тооцох тухай, Дээд боловсролын  санхүүжилт, суралцагчдын нийгмийн баталгааны тухай хуульд  өөрчлөлт оруулах тухай хуулийн төслүүд” Хүний хөгжил сангаас  Монгол Улсын иргэд 2014 онд хүртээх хишиг, хувийн хэмжээг  тогтоох тухай” Улсын Их Хурлын тогтоолын төсөл (Монгол Улсын  2014 оны төсвийн тухай хуулийн төслийг дагалдан өргөн  мэдүүлсэн, анхны хэлэлцүүлэг) | 17-19  19-25  25-28  28-31  31-58 |
| 4 | Санал хураалтын дүн | 59-83 |

***Монгол Улсын Их Хурлын 2013 оны намрын ээлжит чуулганы***

***11 дүгээр сарын 07-ны өдөр (Пүрэв гараг)-ийн нэгдсэн***

***хуралдааны гар тэмдэглэл***

Улсын Их Хурлын дарга З.Энхболд ирц, хэлэлцэх асуудлын дарааллыг танилцуулж, хуралдааныг даргалав.

Үдээс өмнөх нэгдсэн хуралдаанд ирвэл зохих 76 гишүүнээс 48 гишүүн ирж, 63.2 хувийн ирцтэйгээр хуралдаан 10 цаг 38 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.

*Чөлөөтэй:* Н.Алтанхуяг, О.Баасанхүү, Су.Батболд, Л.Болд, Р.Гончигдорж, Ц.Оюунбаатар, Г.Уянга;

*Хоцорсон:* Д.Арвин-1:15, Г.Баярсайхан-1:25, Р.Бурмаа-1:10, Ц.Даваасүрэн-1:00, С.Оюун-1:40, С.Эрдэнэ-1:10;

*Тасалсан:* Р.Амаржаргал, А.Бакей, Х.Баттулга, Н.Батцэрэг, Д.Бат-Эрдэнэ, С.Ганбаатар, С.Дэмбэрэл, Д.Зоригт, Д.Лүндээжанцан, Н.Номтойбаяр, О.Содбилэг, М.Сономпил, Д.Тэрбишдагва, Ч.Улаан.

*Хуралдаанд нийт 55 гишүүн ирж, 72.4 хувийн ирцтэй байв.*

***Нэг. Шүүх байгуулах тухай хуульд өөрчлөлт оруулах тухай хуулийн төсөл, “Прокурорын байгууллагын бүтэц, зохион байгуулалт, цалингийн санг тогтоох тухай” Улсын Их Хурлын тогтоолын хавсралтад өөрчлөлт оруулах тухай Улсын Их Хурлын тогтоолын төсөл*** *(эцсийн хэлэлцүүлэг).*

Хэлэлцэж буй асуудалтай холбогдуулан Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Хууль зүйн үйлчилгээ хариуцсан нарийн бичгийн дарга Н.Отгончимэг, Хууль зүйн үйлчилгээний хэлтсийн дарга Ж.Дашдорж, Хуралдаан зохион байгуулах хэлтсийн дарга Д.Одсүрэн, Хууль зүйн байнгын хорооны ажлын албаны зөвлөх Ч.Ариунхур, референт Ч.Батбямба нар байлцав.

Хуулийн төслийг эцсийн хэлэлцүүлэгт бэлтгэсэн талаарх Хууль зүйн байнгын хорооны танилцуулгыг Улсын Их Хурлын гишүүн Д.Батцогт танилцуулав.

Байнгын хорооны танилцуулгатай холбогдуулан Улсын Их Хурлын гишүүдээс асуулт гараагүй болно.

**З.Энхболд:** -Байнгын хорооны саналаар Шүүх байгуулах тухай хуульд өөрчлөлт оруулах тухай болон “Прокурорын байгууллагын бүтэц, зохион байгуулалт, цалингийн санг тогтоох тухай” Улсын Их Хурлын тогтоолын хавсралтад өөрчлөлт оруулах тухай Улсын Их Хурлын тогтоолын төслийг баталъя гэсэн саналаар санал хураая.

Зөвшөөрсөн 41

Татгалзсан 14

Бүгд 55

74.5 хувийн саналаар тогтоол батлагдлаа.

***Уг асуудлыг 10 цаг 50 минутад хэлэлцэж дуусав.***

***Хоёр. Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай, Эрүүгийн байцаан шийтгэх хуульд нэмэлт, өөрчлөлт оруулах тухай, Монгол Улсын Шүүхийн тухай хуульд өөрчлөлт оруулах тухай, Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслүүд*** *(анхны хэлэлцүүлэг).*

Хэлэлцэж байгаа асуудалтай холбогдуулан Улсын дээд шүүхийн Эрүүгийн хэргийн танхимын тэргүүн С.Нямжав, Иргэний хэргийн танхимын тэргүүн Б.Ундрах, Захиргааны хэргийн танхимын тэргүүн О.Зандраа, Хууль зүйн яамны Хууль зүйн нэгдсэн бодлогын газрын дарга Б.Баасандорж, Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Хууль зүйн үйлчилгээ хариуцсан нарийн бичгийн дарга Н.Отгончимэг, Хууль зүйн үйлчилгээний хэлтсийн дарга Ж.Дашдорж, Хуралдаан зохион байгуулах хэлтсийн дарга Д.Одсүрэн, Хууль зүйн байнгын хорооны ажлын албаны ахлах зөвлөх Э.Түвшинжаргал, зөвлөх Ч.Ариунхур, референт Ч.Батбямба нар байлцав.

Хуулийн төслүүдийг анхны хэлэлцүүлэгт бэлтгэсэн талаарх Хууль зүйн байнгын хорооны санал, дүгнэлтийг Улсын Их Хурлын гишүүн З.Баянсэлэнгэ танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт гараагүй болно.

Улсын Их Хурлын дарга З.Энхболд Байнгын хорооноос гаргасан зарчмын зөрүүтэй саналын томьёоллуудаар санал хураалт явуулав.

*Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.*

*Нэг. Хууль зүйн байнгын хороо дэмжсэн санал:*

1.Улсын Их Хурлын гишүүн Ш.Түвдэндоржийн гаргасан, Төслийн 1 дүгээр зүйлд доор дурдсан агуулгатай 8 дахь хэсэг нэмэх:

“**8/80 дугаар зүйлийн 80.4 дэх хэсэг:**

“80.4.Хэрэг хянан шийдвэрлэх ажиллагааг түдгэлзүүлсэн шалтгаан шүүгчийн заасан хугацаанд арилаагүй бол шүүгч хэрэг хянан шийдвэрлэх ажиллагааг сэргээж, хэргийг хэрэгсэхгүй болгох захирамж гаргах бөгөөд захирамжид хэргийг шийдвэрлэхэд саад болж байгаа нөхцөл, түүнийг хэрхэн засах талаар тусгана.” гэсэн саналаар санал хураая.

Зөвшөөрсөн 42

Татгалзсан 12

Бүгд 54

77.8 хувийн саналаар дэмжигдлээ.

2.Улсын Их Хурлын гишүүн Ш.Түвдэндоржийн гаргасан, Төслийн 3 дугаар зүйлийн 1 дэх хэсгийг хасч, төслийн 2 дугаар зүйлд “5 дугаар зүйлийн 5.4 дэх хэсэгт “Шүүгчдийн зөвлөгөөний тогтоолыг үндэслэн тухайн шатны шүүхийн Ерөнхий шүүгч, Танхимын тэргүүн хэрэг хянан шийдвэрлэх шүүгч, шүүх бүрэлдэхүүн, шүүх хуралдаан даргалагчийг захирамж гарган томилно” гэсэн 2 дахь өгүүлбэр гэж” гэж нэмэх гэсэн саналаар санал хураая.

Зөвшөөрсөн 40

Татгалзсан 15

Бүгд 55

72.7 хувийн саналаар дэмжигдлээ.

*Хоёр. Хууль зүйн байнгын хороо дэмжээгүй санал*

1.Улсын Их Хурлын гишүүн Ц.Оюунбаатарын гаргасан, Төслийн 1 дүгээр зүйлийн 4 дэх хэсэг буюу 32.4 дэх хэсгийг хасах гэсэн Улсын Их Хурлын гишүүн Ц.Оюунбаатарын цөөнх болсон, Байнгын хорооны дэмжээгүй саналыг дэмжье гэсэн томьёоллоор санал хураая.

Зөвшөөрсөн 34

Татгалзсан 21

Бүгд 55

61.8 хувийн саналаар Хууль зүйн байнгын хорооны санал дэмжигдлээ.

*Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн талаарх найруулгын саналын томьёолол.*

*Хууль зүйн байнгын хороо дэмжсэн, Улсын Их Хурлын гишүүн Ш.Түвдэндоржийн гаргасан,*

1.Төслийн 4 дүгээр зүйлийн “5 дугаар зүйлийн 5.4 дэх хэсгийн дугаарыг “5.5” гэж,” гэснийг хасах.

2.Төслийн 1 дүгээр зүйлийн 1 дэх хэсгийг доор дурдсанаар өөрчлөн найруулах:

**1/5 дугаар зүйлийн 5.6 дахь хэсэг:**

“5.6.Тухайн хэрэг, маргааныг хянан шийдвэрлэхэд шүүгч, шүүх бүрэлдэхүүнд аливаа этгээдээс нөлөөлөхөөр оролдсон тохиолдолд нөлөөллийн мэдүүлэг хөтөлнө.”

3.Төслийн 4 дүгээр зүйлийн “Шүүхийн тухай хуульд” гэснийг “Монгол Улсын шүүхийн тухай хуульд” гэж өөрчлөх.

4.Төслийн 1 дүгээр зүйлийн 4 дэх хэсгийн “32.4” гэснийг “32.5” гэж өөрчлөх.

5.Төслийн 4 дүгээр зүйлийн “захиргааны” гэсний өмнөх “шүүхийн” гэснийг хасах.

6.Төслийн 4 дүгээр зүйлийн ““хуульд” гэснийг “Шүүхийн тухай хууль болон Шүүхийн иргэдийн төлөөлөгчийн эрх зүйн байдлын тухай хуульд” гэж” гэснийг ““Шүүхийн тухай хуульд” гэснийг “Монгол Улсын Шүүхийн тухай хууль болон Шүүхийн иргэдийн төлөөлөгчийн эрх зүйн байдлын тухай хуульд” гэж” гэж өөрчлөх.

7.Төслийн 4 дүгээр зүйлийн “8.1” гэснийг “8.1 дэх хэсэг” гэж өөрчлөх.

8.Төслийн 4 дүгээр зүйлийн “шүүх хуралдааныг” гэснийг “шүүх хуралдааны явцыг” гэж өөрчлөх.

9.Төслийн 1 дүгээр зүйлийн 8 дахь хэсгийн “болох” гэснийг хасах.

10.Төслийн 3 дугаар зүйлийн 5 дахь хэсгийг мөн зүйлээс хасч, төслийн 1 дүгээр зүйлд шилжүүлэн тусгах.

11.Төслийн 4 дүгээр зүйлээс “129 дүгээр зүйлийн 129.1.7 дахь заалтын “зохигчийг эвлэрэх хугацаа заах” гэснийг “зохигчдыг эвлэрүүлэн зуучлалын журмаар эвлэрэх хугацаа заах” гэж” гэснийг хасч, төслийн 3 дугаар зүйлд шилжүүлэн тусгах.

12.Төслийн 2 дугаар зүйлийн “ажиллагааг ашиглахаас” гэснийг “ажиллагаанаас” гэж өөрчлөх.

13.Төслийн 1 дүгээр зүйлийн 11 дэх хэсгийн “176.4” гэснийг “172.4” гэж өөрчлөх гэсэн найруулгын саналуудаар санал хураая.

Зөвшөөрсөн 42

Татгалзсан 13

Бүгд 55

76.4 хувийн саналаар найруулгын саналууд дэмжигдлээ.

*Эрүүгийн байцаан шийтгэх хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.*

*Хууль зүйн байнгын хороо дэмжсэн санал*

1.Улсын Их Хурлын гишүүн Ш.Түвдэндоржийн гаргасан, Төслийн 3 дугаар зүйлийн 1 дэх хэсэгт “**34 дүгээр зүйл. Иргэдийн төлөөлөгчийн эрх, үүрэг**” гэсэн 34 дүгээр зүйлийн гарчиг нэмэх гэсэн саналаар санал хураая.

Зөвшөөрсөн 42

Татгалзсан 13

Бүгд 55

76.4 хувийн саналаар дэмжигдлээ.

2.Улсын Их Хурлын гишүүн Ш.Түвдэндоржийн гаргасан, Төслийн 3 дугаар зүйлийн 2 дахь хэсгийн “анхан болон давж заалдах” гэснийг “анхан, давж заалдах болон хяналтын” гэж, мөн “Ерөнхий шүүгч” гэснийг “Ерөнхий шүүгч, Танхимын тэргүүн” гэж тус тус өөрчлөх, үүнтэй холбогдуулан төслийн 1 дүгээр зүйлийн 4 дэх хэсгийг хасах гэсэн саналаар санал хураая.

Зөвшөөрсөн 39

Татгалзсан 16

Бүгд 55

70.9 хувийн саналаар дэмжигдлээ.

3.Улсын Их Хурлын гишүүн Ш.Түвдэндоржийн гаргасан, Төслийн 4 дүгээр зүйлийн “томилж болно” гэснийг “томилно” гэж өөрчлөх гэсэн саналаар санал хураая.

Зөвшөөрсөн 39

Татгалзсан 16

Бүгд 55

70.9 хувийн саналаар дэмжигдлээ.

*Эрүүгийн байцаан шийтгэх хуульд нэмэлт, өөрчлөлт оруулах тухай хуулийн төслийн талаарх найруулгын саналын томьёолол.*

*Хууль зүйн байнгын хороо дэмжсэн санал.*

1.Улсын Их Хурлын гишүүн Ш.Түвдэндоржийн гаргасан, Төслийн 1 дүгээр зүйлийн 7 дахь хэсгийн “Шүүгч шүүн таслах ажиллагаанд оролцоход” гэснийг хасч, мөн “49.1.4” гэснийг “49.1.5” гэж өөрчлөх гэсэн саналаар санал хураая.

Зөвшөөрсөн 42

Татгалзсан 13

Бүгд 55

76.4 хувийн саналаар найруулгын санал дэмжигдлээ.

*Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.*

*Хууль зүйн байнгын хороо дэмжсэн*

1.Улсын Их Хурлын гишүүн Ш.Түвдэндоржийн гаргасан, Төслийн 2 дугаар зүйлийн “72 дугаар зүйлийн 72.2 дахь хэсгийн “шүүгч” гэсний дараа “иргэдийн төлөөлөгч,”” гэснийг хасах гэсэн саналаар санал хураая.

Зөвшөөрсөн 36

Татгалзсан 19

Бүгд 55

65.5 хувийн саналаар дэмжигдлээ.

2.Улсын Их Хурлын гишүүн Ш.Түвдэндоржийн гаргасан, Төслийн 4 дүгээр зүйлд “50 дугаар зүйлийн 50.1 дэх хэсгийн “78 дугаар зүйлд” гэснийг “5.4-т”” гэж нэмэх гэсэн саналаар санал хураая.

Зөвшөөрсөн 36

Татгалзсан 19

Бүгд 55

65.5 хувийн саналаар дэмжигдлээ.

*Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн талаарх найруулгын саналын томьёолол.*

*Хууль зүйн байнгын хороо дэмжсэн, Улсын Их Хурлын гишүүн Ш.Түвдэндоржийн гаргасан,*

1.Төслийн 2 дугаар зүйлийн “шийдвэрлэх тухай хууль” гэснийг “шийдвэрлэх тухай” гэж өөрчлөх.

2.Төслийн 2 дугаар зүйлд “56 дугаар зүйлийн 56.2 дахь хэсгийн “шийдвэрлэхэд” гэсний дараа “Шүүхийн иргэдийн төлөөлөгчийн эрх зүйн байдлын тухай хуулийн 3.3-т заасан бүрэн эрхийг хэрэгжүүлэхээс гадна”” гэж нэмэх, үүнтэй холбогдуулан төслийн 3 дугаар зүйлийн 2 дахь хэсгээс 56.2 дахь хэсгийг хасах.

3.Төслийн 5 дугаар зүйлээс “56 дугаар зүйлийн 56.2.4, 56.2.5 дахь заалт,” гэснийг хасч, үүнтэй холбогдуулан төсөлд доор дурдсан агуулгатай 6 дугаар зүйл нэмэх:

“**6 дугаар зүйл.** Захиргааны хэрэг хянан шийдвэрлэх тухай хуулийн 56 дугаар зүйлийн 56.2.4, 56.2.5 дахь заалтыг тус тус хүчингүй болсонд тооцсугай.”

4.Төслийн 4 дүгээр зүйлийн “шүүх хуралдааныг” гэснийг “шүүх хуралдааны явцыг” гэж өөрчлөх.

5.Төслийн 1 дүгээр зүйлийн 3 дахь хэсгийн “64.1.6” гэснийг “64.1.5” гэж өөрчлөх.

6.Төслийн 2 дугаар зүйлийн ““/шүүгч” гэсний дараа “иргэдийн төлөөлөгч/”,

мөн хэсгийн өгүүлбэрт “шүүгч” гэсний дараа “иргэдийн төлөөлөгч”” гэснийг ““шүүгч” гэсний дараа тус тус “иргэдийн төлөөлөгч”” гэж өөрчлөх.

7.Төслийн 4 дүгээр зүйлд “73 дугаар зүйлийн 73.4 дэх хэсгийн “авна” гэснийг “авах бөгөөд ийнхүү аваагүй нь хуульд заасан журмын дагуу гомдол гаргах хугацааг тоолоход саад болохгүй.” гэж нэмэх, үүнтэй холбогдуулан төслийн 2 дугаар зүйлийн “73 дугаар зүйлийн 73.4 дэх хэсгийн “гардан” гэсний дараа “авах бөгөөд ийнхүү гардан аваагүй нь хуульд заасан журмын дагуу гомдол гаргах хугацааг тоолоход саад болохгүй.” гэж” гэснийг, 5 дугаар зүйлийн “73 дугаар зүйлийн 73.4 дэх хэсгийн “авна”” гэснийг тус тус хасах.

8.Төслийн 1 дүгээр зүйлийн 4 дэх хэсгийн “шийдвэр” гэснийг “магадлал гарсан” гэж өөрчлөх гэсэн дэмжсэн саналыг дэмжье гэдгээр санал хураая.

Зөвшөөрсөн 41

Татгалзсан 13

Бүгд 54

75.9 хувийн саналаар дэмжигдлээ.

Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай, Эрүүгийн байцаан шийтгэх хуульд нэмэлт, өөрчлөлт оруулах тухай, Монгол Улсын Шүүхийн тухай хуульд өөрчлөлт оруулах тухай, Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслүүдийг эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүллээ.

***Уг асуудлыг 11 цаг 05 минутад хэлэлцэж дуусав.***

***Гурав. Шүүхийн захиргааны тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Шүүхийн иргэдийн төлөөлөгчийн эрх зүйн байдлын тухай хуульд өөрчлөлт оруулах тухай, Архивын тухай хуульд өөрчлөлт оруулах тухай, Сэжигтэн яллагдагчийг баривчлах, цагдан хорих шийдвэрийг биелүүлэх тухай хуульд өөрчлөлт оруулах тухай, Нотариатын тухай хуульд өөрчлөлт оруулах тухай, Улсын тэмдэгтийн хураамжийн тухай хуульд өөрчлөлт оруулах тухай, Хуульчийн эрх зүйн байдлын тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслүүд болон “Тогтоолын хавсралтад нэмэлт оруулах тухай” Улсын Их Хурлын тогтоолын төсөл*** *(анхны хэлэлцүүлэг).*

Хэлэлцэж байгаа асуудалтай холбогдуулан Улсын дээд шүүхийн Эрүүгийн хэргийн танхимын тэргүүн С.Нямжав, Иргэний хэргийн танхимын тэргүүн Б.Ундрах, Захиргааны хэргийн танхимын тэргүүн О.Зандраа, Хууль зүйн яамны Хууль зүйн нэгдсэн бодлогын газрын дарга Б.Баасандорж, Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Хууль зүйн үйлчилгээ хариуцсан нарийн бичгийн дарга Н.Отгончимэг, Хууль зүйн үйлчилгээний хэлтсийн дарга Ж.Дашдорж, Хуралдаан зохион байгуулах хэлтсийн дарга Д.Одсүрэн, Хууль зүйн байнгын хорооны ажлын албаны ахлах

зөвлөх Э.Түвшинжаргал, зөвлөх Г.Нямдэлгэр, референт Ч.Батбямба нар байлцав.

Хуулийн төслүүдийг анхны хэлэлцүүлэгт бэлтгэсэн тухай Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн Б.Чойжилсүрэн танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт гараагүй болно.

Улсын Их Хурлын дарга З.Энхболд Байнгын хорооноос гаргасан зарчмын зөрүүтэй саналын томьёоллуудаар санал хураалт явуулав.

*Шүүхийн захиргааны тухай хуульд нэмэлт, өөрчлөлт оруулах тухай болон холбогдох бусад хууль, тогтоолд нэмэлт, өөрчлөлт оруулах тухай төслүүдийн талаарх зарчмын зөрүүтэй саналын томьёолол.*

Хууль зүйн байнгын хороо дэмжсэн, Улсын Их Хурлын гишүүн Ш.Түвдэндоржийн гаргасан,

*Нэг. Шүүхийн захиргааны тухай хуульд нэмэлт, өөрчлөлт оруулах тухай хуулийн төслийн талаар.*

1.Төслийн 1 дүгээр зүйлийн “эрх” гэсний өмнө “тэдгээрийн” гэж нэмэх.

2.Төслийн 2 дугаар зүйлийн ““тогтоох”” гэсний дараа “гэж” гэж нэмэх.

3.Төслийн 2 дугаар зүйлийн ““тамгын газрын даргын” гэж,” гэсний дараа “мөн зүйлийн 7.1.7 дахь заалтын “дуу болон” гэснийг “дуу авиа,” гэж,” гэж нэмэх.

4.Төслийн 3 дугаар зүйлийн “15.1 дэх хэсгийн “хэлбэр нь” гэсний дараах “зөвлөлийн” гэснийг, 15 дугаар зүйлийн” гэснийг хасах гэсэн саналаар санал хураая.

Зөвшөөрсөн 36

Татгалзсан 19

Бүгд 55

65.5 хувийн саналаар дэмжигдлээ.

*Хоёр. Шүүхийн иргэдийн төлөөлөгчийн эрх зүйн байдлын тухай хуульд өөрчлөлт оруулах тухай хуулийн төслийн талаар.*

*Хууль зүйн байнгын хорооны дэмжсэн.*

1.Улсын Их Хурлын гишүүн Ш.Түвдэндоржийн гаргасан*,* Төслийн 2 дугаар зүйлийг “Энэ хуулийг 2014 оны 01 дүгээр сарын 01-ний өдрөөс эхлэн дагаж мөрдөнө.” гэж өөрчлөх гэсэн саналаар санал хураая.

Зөвшөөрсөн 36

Татгалзсан 20

Бүгд 56

64.3 хувийн саналаар дэмжигдлээ.

*Гурав. Тогтоолын хавсралтад нэмэлт оруулах тухай Улсын Их Хурлын тогтоолын төслийн талаар.*

1.Тогтоолын төслийн “Монгол Улсын Засгийн газрын” гэсний өмнө “Монгол Улсын Их Хурлын тухай хуулийн 43 дугаар зүйлийн 43.1 дэх хэсэг,” гэж нэмэх.

2.Тогтоолын төслийн 1, 2 дахь заалтыг доор дурдсанаар өөрчлөх.

“1.Монгол Улсын Их Хурлын 2012 оны 8 дугаар сарын 17-ны өдрийн 14 дүгээр тогтоолын хавсралтаар баталсан “Төрийн захиргааны байгууллагын тогтолцоо, бүтцийн ерөнхий бүдүүвч”-ийн “Засгийн газрын хэрэгжүүлэгч агентлаг” гэсэн хэсэгт Хууль зүйн сайдын эрхлэх асуудлын хүрээнд “91.Тахарын алба” гэж нэмсүгэй.

3.Энэ тогтоолыг 2014 оны 01 дүгээр сарын 01-ний өдрөөс эхлэн дагаж мөрдсүгэй.” гэсэн Улсын Их Хурлын гишүүн Ш.Түвдэндоржийн гаргасан саналуудаар санал хураая.

Зөвшөөрсөн 35

Татгалзсан 21

Бүгд 56

62.5 хувийн саналаар дэмжигдлээ.

Шүүхийн захиргааны тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Шүүхийн иргэдийн төлөөлөгчдийн эрх зүйн байдлын тухай хуульд өөрчлөлт оруулах тухай, Архивын тухай хуульд өөрчлөлт оруулах тухай, Сэжигтэн, яллагдагчдыг баривчлах, цагдан хорих шийдвэрийг биелүүлэх тухай хуульд өөрчлөлт оруулах тухай, Нотариатын тухай хуульд өөрчлөлт оруулах тухай, Улсын тэмдэгтийн хураамжийн тухай хуульд өөрчлөлт оруулах тухай, Хуульчийн эрх зүйн байдлын тухай хуулийг дагаж мөрдөх журмын тухай хуульд өөрчлөлт оруулах тухай хуулиудын төсөл болон “Тогтоолын хавсралтад нэмэлт оруулах тухай” Улсын Их Хурлын тогтоолын төслийг эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүллээ.

***Уг асуулыг 11 цаг 15 минутад хэлэлцэж дуусав.***

***Дөрөв. Төрийн аудитын тухай хуульд нэмэлт, өөрчлөлт оруулах тухай хуулийн төсөл*** *(эцсийн хэлэлцүүлэг).*

Хэлэлцэж буй асуудалтай холбогдуулан Ерөнхий аудиторын зөвлөх Э.Отгон, Үндэсний аудитын газрын стратегийн удирдлагын газрын арга зүйч Д.Энхболд, Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Хууль зүйн үйлчилгээ хариуцсан нарийн бичгийн дарга Н.Отгончимэг, Хууль зүйн үйлчилгээний хэлтсийн дарга Ж.Дашдорж, Хуралдаан зохион байгуулах хэлтсийн дарга Д.Одсүрэн, Төсвийн байнгын хорооны ажлын албаны ахлах зөвлөх Ё.Мөнхбаатар, зөвлөх Ё.Энхсайхан нар байлцав.

Хуулийн төслийг эцсийн хэлэлцүүлэгт бэлтгэсэн тухай Төсвийн байнгын хорооны танилцуулгыг Улсын Их Хурлын гишүүн С.Баярцогт танилцуулав.

Танилцуулгатай холбогдуулан Улсын Их Хурлын гишүүн Ч.Хүрэлбаатарын тавьсан асуултад Улсын Их Хурлын гишүүн Ц.Даваасүрэн хариулж, тайлбар хийв.

Улсын Их Хурлын дарга З.Энхболд Байнгын хорооноос гаргасан зарчмын зөрүүтэй саналын томьёоллоор санал хураалт явуулав.

*Төрийн аудитын тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.*

*Төсвийн байнгын хороо дэмжсэн санал.*

1.Улсын Их Хурлын гишүүн Б.Болор, Г.Батхүү, Ж.Эрдэнэбат, Ц.Оюунбаатар нарын гаргасан, Төслийн 1 дүгээр зүйлийн 4 дэх хэсгийн 7[[1]](#endnote-2)1 дүгээр зүйлийн гарчиг болон 7[[2]](#endnote-3)1.1, 7[[3]](#endnote-4)1.5 дахь “Төрөлжсөн болон орон нутаг дахь аудитын байгууллага” гэснийг тус тус “Төрийн аудитын төрөлжсөн болон орон нутаг дахь салбар байгууллага” гэж, мөн хэсгийн 7[[4]](#endnote-5)1.2, 7[[5]](#endnote-6)1.3, 7[[6]](#endnote-7)1.4 дэх “Төрөлжсөн болон орон нутаг дахь аудитын байгууллагын” гэснийг “төрийн аудитын төрөлжсөн болон орон нутаг дахь салбар байгууллагын” гэж, төслийн 3 дугаар зүйлийн 4 дэх хэсгийн 8.2 дахь “төрөлжсөн болон орон нутаг дахь төрийн аудитын байгууллагуудын” гэснийг болон 8.4 дэх “төрөлжсөн болон орон нутаг дахь аудитын байгууллагын” гэснийг төрийн аудитын төрөлжсөн болон орон нутаг дахь салбар байгууллагын” гэж, төслийн 4 дүгээр зүйлийн “Орон нутаг дахь төрийн аудитын байгууллага” гэснийг “Төрийн аудитын орон нутаг дахь салбар байгууллага” гэж, төслийн 3 дугаар зүйлийн 9 дэх хэсгийн 15.1.9 дэх “намын бүлгээс” гэснийг “нам, эвслийн бүлгээс” гэж тус тус өөрчлөх гэсэн Байнгын хорооны дэмжсэн саналыг дэмжье гэдгээр санал хураая.

Зөвшөөрсөн 34

Татгалзсан 21

Бүгд 56

61.8 хувийн саналаар дэмжигдлээ.

2.Улсын Их Хурлын гишүүн Б.Болор, Г.Батхүү, Ж.Эрдэнэбат, Ц.Оюунбаатар нарын гаргасан, Төслийн 3 дугаар зүйлийн 7 дахь хэсгийн 14.1 дэх “жишиг” гэснийг хасах гэсэн Байнгын хорооны дэмжсэн саналыг дэмжье гэдгээр санал хураая.

Зөвшөөрсөн 38

Татгалзсан 17

Бүгд 55

69.1 хувийн саналаар дэмжигдлээ.

3.Улсын Их Хурлын гишүүн Б.Болор, Г.Батхүү, Ж.Эрдэнэбат, Ц.Оюунбаатар нарын гаргасан, Хуулийн дагаж мөрдөх хугацааг 2014 оны 01 сарын 01-ний өдрөөс тогтоох гэсэн саналаар санал хураая.

Зөвшөөрсөн 37

Татгалзсан 18

Бүгд 55

67.3 хувийн саналаар дэмжигдлээ.

Байнгын хорооны саналаар Төрийн аудитын тухай хуульд нэмэлт, өөрчлөлт оруулах тухай хуулийн төслийг баталъя гэсэн саналаар санал хураая.

Зөвшөөрсөн 41

Татгалзсан 14

Бүгд 55

74.5 хувийн саналаар хууль батлагдлаа.

***Уг асуудлыг 11 цаг 25 минутад хэлэлцэж дуусав.***

***Тав. Монгол Улсын нэгдсэн төсвийн 2014 оны төсвийн хүрээний мэдэгдэл, 2015-2016 оны төсвийн төсөөллийн тухай хуульд өөрчлөлт оруулах тухай, Төсвийн тухай хуулийн зарим хэсэг, заалтыг хүчингүй болсонд тооцох тухай, Дээд боловсролын санхүүжилт, суралцагчдын нийгмийн баталгааны тухай хуульд өөрчлөлт оруулах тухай хуулийн төслүүд, “Хүний хөгжил сангаас Монгол Улсын иргэнд 2014 онд хүртээх хишиг, хувийн хэмжээ тогтоох тухай” Улсын Их Хурлын тогтоолын төсөл*** *(Монгол Улсын 2014 оны төсвийн тухай хуулийн төслийг дагалдан өргөн мэдүүлсэн, анхны хэлэлцүүлэг).*

Хэлэлцэж буй асуудалтай холбогдуулан Сангийн яамны Төсвийн орлогын хэлтсийн дарга О.Батбаяр, тус яамны Санхүүгийн зах зээл, даатгалын хэлтсийн дарга Б.Нямаа, Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Хууль зүйн үйлчилгээ хариуцсан нарийн бичгийн дарга Н.Отгончимэг, Хууль зүйн үйлчилгээний хэлтсийн дарга Ж.Дашдорж, Хуралдаан зохион байгуулах хэлтсийн дарга Д.Одсүрэн, Төсвийн байнгын хорооны ажлын албаны ахлах зөвлөх Ё.Мөнхбаатар, зөвлөх Ё.Энхсайхан нар байлцав.

Хууль, тогтоолын төслийн талаарх Төсвийн байнгын хорооны санал, дүгнэлтийг Улсын Их Хурлын гишүүн Д.Хаянхярваа танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Ц.Баярсайхан, С.Бямбацогт, Ч.Хүрэлбаатар, З.Баянсэлэнгэ нарын тавьсан асуултад Улсын Их Хурлын гишүүн Ц.Даваасүрэн, З.Энхболд нар хариулж, тайлбар хийв.

*Дээд боловсролын санхүүжилт, суралцагчдын нийгмийн баталгааны тухай хуульд өөрчлөлт оруулах тухай хуулийн төслийн талаарх зарчмы зөрүүтэй саналын томьёолол.*

*Төсвийн байнгын хорооны дэмжсэн санал:*

1. Улсын Их Хурлын гишүүн С.Баярцогт, Ц.Даваасүрэн, З.Энхболд, Д.Эрдэнэбат, Л.Эрдэнэчимэг нарын гаргасан, Төслийн 1 дүгээр зүйлийн “тэтгэлэг олгож болно” гэснийг “тэтгэлгийг сургалтын стандартын шаардлага хангасан, аттестатчилагдсан, сүүлийн жилийн төгсөгчдийн 50-иас доошгүй хувь нь мэргэжлээрээ ажлын байраар хангагдсан байх шаардлагыг биелүүлсэн сургуулийн өдрийн ангийн суралцагчийн сурлагын амжилтыг нь харгалзан 2014-2015 оны хичээлийн жилээс эхлэн 10 сарын туршид сар бүр олгоно. Цаашид” гэж өөрчлөх гэсэн саналаар санал хураая.

Дээрх саналтай холбогдуулан Улсын Их Хурлын гишүүн Ё.Отгонбаяр, З.Баянсэлэнгэ, Н.Энхболд, С.Эрдэнэ, Ц.Нямдорж нарын тавьсан асуултад Улсын Их Хурлын гишүүн С.Баярцогт, Ц.Даваасүрэн, З.Энхболд нар хариулж, тайлбар хийв.

Улсын Их Хурлын гишүүн Ё.Отгонбаяр, Я.Содбаатар, Ц.Оюунгэрэл нар эсрэг, Улсын Их Хурлын гишүүн Х.Болорчулуун, Д.Эрдэнэбат, Д.Ганбат нар дэмжиж санал хэлэв.

Зөвшөөрсөн 27

Татгалзсан 26

Бүгд 53

50.9 хувийн саналаар дэмжигдлээ.

*Төсвийн байнгын хорооны дэмжээгүй санал.*

1.Улсын Их Хурлын гишүүн З.Баянсэлэнгийн гаргасан, Төслийн 1 дүгээр зүйлийн “тэтгэлэг олгож болно” гэснийг хасах гэсэн Нийгмийн бодлого, боловсрол, соёл, шинжлэх ухааны байнгын хорооны дэмжсэн саналаар санал хураая.

Улсын Их Хурлын гишүүн З.Баянсэлэнгэ, Д.Арвин нар санал хэлэв.

***Үдээс өмнөх хуралдаан 12 цаг 46 минутад завсарлаж, үдээс хойших хуралдаан 14 цаг 46 минутад үргэлжлэн хуралдав.***

*Үдээс хойших хуралдаанд ирвэл зохих 76 гишүүнээс 40 гишүүн ирж, 52.6 хувийн ирцтэй байв. Үүнд:*

*Чөлөөтэй:* Н.Алтанхуяг, О.Баасанхүү, Су.Батболд, Л.Болд, Р.Гончигдорж, Ц.Оюунбаатар, Г.Уянга;

*Тасалсан:* Р.Амаржаргал, Н.Батбаяр, Сү.Батболд, Ж.Батзандан, Х.Баттулга, Д.Батцогт, Г.Баярсайхан, С.Баярцогт, Б.Болор, С.Ганбаатар, Д.Ганбат, С.Дэмбэрэл, Б.Наранхүү, Ц.Нямдорж, Д.Оюунхорол, Д.Сарангэрэл, Я.Содбаатар, О.Содбилэг, Д.Сумъяабазар, Д.Тэрбишдагва, Ч.Улаан, Д.Хаянхярваа, Ч.Хүрэлбаатар, Л.Цог, Л.Энх-Амгалан, Ж.Энхбаяр, М.Энхболд, С.Эрдэнэ, Ж.Эрдэнэбат, Л.Эрдэнэчимэг.

*Төсвийн байнгын хорооны дэмжээгүй санал.*

1.Улсын Их Хурлын гишүүн З.Баянсэлэнгийн гаргасан, Төслийн 1 дүгээр зүйлийн “тэтгэлэг олгож болно” гэснийг хасах гэсэн Нийгмийн бодлого, боловсрол, соёл шинжлэх ухааны байнгын хорооны дэмжсэн, Төсвийн байнгын хорооны дэмжээгүй саналыг дэмжье гэдгээр санал хураая.

Зөвшөөрсөн 35

Татгалзсан 20

Бүгд 55

63.6 хувийн саналаар Улсын Их Хурлын гишүүн З.Баянсэлэнгийн санал дэмжигдсэнгүй.

Дээд боловсролын санхүүжилт, суралцагчдын нийгмийн баталгааны тухай хуульд өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүллээ.

1.Төсвийн тухай хуулийн зарим хэсэг, заалтыг хүчингүй болсонд тооцох тухай хуулийн төслийг анхны хэлэлцүүлгээр нь батлах горимын саналыг дэмжье гэсэн саналаар санал хураая.

Зөвшөөрсөн 33

Татгалзсан 25

Бүгд 58

56.9 хувийн саналаар дэмжигдлээ.

2.”Хүний хөгжил сангаас Монгол Улсын иргэнд 2014 онд хүртээх хишиг, хувийн хэмжээг тогтоох тухай” Улсын Их Хурлын тогтоолын төслийг анхны хэлэлцүүлгээр нь батлах горимын саналыг дэмжье гэсэн саналаар санал хураая.

Зөвшөөрсөн 40

Татгалзсан 18

Бүгд 58

69.0 хувийн саналаар дэмжигдлээ.

3.Төсвийн тухай хуулийн зарим хэсэг, заалтыг хүчингүй болсонд тооцох тухай хуулийн төслийг батлах санал хураалт явуулъя.

Зөвшөөрсөн 37

Татгалзсан 21

Бүгд 58

63.8 хувийн саналаар хууль батлагдлаа.

4.”Хүний хөгжил сангаас Монгол Улсын иргэнд 2014 онд хүртээх хишиг, хувийн хэмжээ тогтоох тухай” Улсын Их Хурлын тогтоолын төслийг батлах санал хураалт явуулъя.

Зөвшөөрсөн 38

Татгалзсан 20

Бүгд 58

65.5 хувийн саналаар тогтоол батлагдлаа.

11:05-11:10 цагт Улсын Их Хурлын гишүүн Д.Батцогтын урилгаар Ховд аймгийн Жаргалант сумын багш нар, 11:20-11:25 цагт Улсын Их Хурлын гишүүн Х.Баттулгын урилгаар Баянхонгор аймгийн Богд сумын багш нар, 14:35-14:40 цагт Монголын хүний нөөцийн удирдлагын шинэчлэлийн академийн багш, оюутнууд, Хууль сахиулах их сургууль, Онцгой байдлын сургуулийн Онцгой байдлын албаны ажил эрх зүйн мэргэжлээр төгсөх 641 дүгээр дамжааны сонсогч нар Төрийн ордон, чуулганы нэгдсэн хуралдааны үйл ажиллагаатай танилцав.

***Хуралдаан 14 цаг 54 минутад өндөрлөв.***

***Тэмдэглэлтэй танилцсан:***

ЕРӨНХИЙ НАРИЙН

БИЧГИЙН ДАРГА Б.БОЛДБААТАР

***Тэмдэглэл хөтөлсөн:***

ПРОТОКОЛЫН АЛБАНЫ

ШИНЖЭЭЧ Д.ЭНЭБИШ

**МОНГОЛ УЛСЫН ИХ ХУРЛЫН 2013 ОНЫ НАМРЫН ЭЭЛЖИТ**

**ЧУУЛГАНЫ 11 ДҮГЭЭР САРЫН 07-НЫ ӨДӨР (ПҮРЭВ ГАРАГ)-ИЙН**

**НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**З.Энхболд:** -Өглөөний мэнд хүргэе. 10 цаг 39 минут болж байна. 48 гишүүн хүрэлцэн ирснээр гадаадад томилолттой 5, дотоодод томилолттой 1, чөлөөтэй 1 гишүүн байна.

2013 оны намрын ээлжит чуулганы 11 сарын 7-ны өдрийн хуралдаанд 48 гишүүн буюу 63.2 хувь хүрэлцэн ирснээр нээгдэж байна.

Хэлэлцэх асуудлыг танилцуулъя. Нийт 5 асуудал байна.

Эхний асуудал. Төрийн аудитын тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлэг.

Хоёр дахь асуудал. Шүүх байгуулах тухай хуульд өөрчлөлт оруулах тухай хуулийн төсөл болон Прокурорын байгууллагын бүтэц, зохион байгуулалт, цалингийн санг тогтоох тухай Улсын Их Хурлын тогтоолын хавсралтад өөрчлөлт оруулах тухай Улсын Их Хурлын тогтоолын төсөл эцсийн хэлэлцүүлэг.

Гурав дахь асуудал. Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай, Эрүүгийн байцаан шийтгэх хуульд нэмэлт, өөрчлөлт оруулах тухай, Монгол Улсын Шүүхийн тухай хуульд өөрчлөлт оруулах тухай, Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулиудын төсөл анхны хэлэлцүүлэг.

Дөрөв дэх асуудал. Шүүхийн захиргааны хуульд нэмэлт, өөрчлөлт оруулах тухай болон бусад дагалдах хуулиуд байна. Анхны хэлэлцүүлэг.

Тав дахь асуудал. Монгол Улсын нэгдсэн төсвийн 2014 оны төсвийн хүрээний мэдэгдэл, 2015-2016 оны төсвийн төсөөллийн тухай хуульд өөрчлөлт оруулах тухай, Төсвийн тухай хуулийн зарим хэсэг, заалтыг хүчингүй болсонд тооцох тухай, Дээд боловсролын санхүүжилт, суралцагчдын нийгмийн баталгааны тухай хуульд өөрчлөлт оруулах тухай хуулийн төслүүд, Хүний хөгжил сангаас Монгол Улсын иргэнд 2014 онд хүртээх хишиг, хувийн хэмжээг тогтоох Улсын Их Хурлын тогтоолын төсөл, 2014 оны Төсвийн тухай хуулийг дагалдан өргөн мэдүүлэгдсэн хуулиудын анхны хэлэлцүүлэг.

Ийм 6 асуудал байна. Хэлэлцэх асуудал дээр саналтай гишүүд байна уу. Хассан. Төсвийн тогтвортойг хассан. Тэрийгээ дахиж ярь. Асуулттай гишүүд алга байна. Хэлэлцэх асуудлаа баталъя.

Эхний асуудал.

Төрийн аудитын тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлэг явуулъя. Хуулийн төслийн талаарх Төсвийн байнгын хорооны танилцуулгыг Улсын Их Хурлын гишүүн Ганбаатар танилцуулна. Ганбаатар гишүүн хаана байна.

Төсвийн байнгын хорооны өөр гишүүн байна уу. Эрдэнэчимэг гишүүн танилцуулна. Индэрт урьж байна.

Юу болсон бэ. Гишүүн нь алга болдог юм байж, унших юм нь яагаад алга болж байгаа юм. Тэр дүгнэлт нь хаана байна аа. За Төсвийн байнгын хороо юмаа бэлдээгүй учраас асуудал нь 6 дахь асуудал боллоо.

Шүүх байгуулах тухай хуулийн асуудал уруугаа оръё.

Шүүх байгуулах тухай хуульд өөрчлөлт оруулах тухай хуулийн төсөл болон Прокурорын байгууллагын бүтэц, зохион байгуулалт, цалингийн санг тогтоох тухай Улсын Их Хурлын тогтоолын хавсралтад өөрчлөлт оруулах тухай Улсын Их Хурлын тогтоолын эцсийн хэлэлцүүлгийг явуулъя.

Хууль, тогтоолын төслийн талаарх Хууль зүйн байнгын хорооны танилцуулгыг Улсын Их Хурлын гишүүн Батцогт танилцуулна. Индэрт урьж байна.

**Д.Батцогт:** -Улсын Их Хурлын дарга, эрхэм гишүүд ээ,

Монгол Улсын Засгийн газраас 2013 оны 9 дүгээр сарын 20-ны өдөр Улсын Их Хуралд өргөн мэдүүлсэн Шүүх байгуулах тухай хуульд өөрчлөлт оруулах тухай хуулийн төслийн анхны хэлэлцүүлгийг Улсын Их Хурал 2013 оны 10 дугаар сарын 31-ний өдрийн нэгдсэн хуралдаанаараа хийж, эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүлсэн билээ.  
  
 Хууль зүйн байнгын хорооны 2013 оны 11 дүгээр сарын 5-ны өдрийн хуралдаанаар төслийг нэгдсэн хуралдааны эцсийн хэлэлцүүлэгт бэлтгэх асуудлыг хэлэлцээд Монгол Улсын Их Хурлын чуулганы хуралдааны дэгийн тухай хуулийн 23 дугаар зүйлийн 23.1 дэх хэсэгт заасны дагуу нэгдсэн хуралдааны анхны хэлэлцүүлгээр олонхын дэмжлэг авсан саналыг төсөлд нэмж тусган эцсийн хувилбарын төсөл болон эцсийн хэлэлцүүлэгт бэлтгэсэн тухай дараах танилцуулгыг нэгдсэн хуралдаанд оруулж байна.

Хуулийн төслийн эцсийн хэлэлцүүлгийн шатанд санал гараагүй бөгөөд анхны хэлэлцүүлгийн шатанд Улсын Их Хурлын нэгдсэн хуралдаанаас дэмжигдсэн дүүргийн Эрүү, Иргэний хэргийн анхан шатны 1, 2 дугаар шүүхүүдийн байрших газрын нэрийг тус тус “Улаанбаатар” гэж заасныг “Улаанбаатар хот /зүүн бүс/” болон “Улаанбаатар хот /баруун бүс/” гэж тодотгон өөрчлөх саналыг тусгасан хууль болон Улсын Их Хурлын тогтоолын төслийн эцсийн хувилбарын төслийг Та бүхэнд тараасан болно.

Байнгын хорооны хуралдаанаар Шүүх байгуулах тухай хуульд өөрчлөлт оруулах тухай хуулийн төсөл болон үүнтэй холбогдсон “Прокурорын байгууллагын бүтэц, зохион байгуулалт, цалингийн санг тогтоох тухай” Улсын Их Хурлын тогтоолын хавсралтад өөрчлөлт оруулах тухай Улсын Их Хурлын тогтоолын төслийг чуулганы нэгдсэн хуралдаанаар хэлэлцүүлэн батлуулах нь зүйтэй гэсэн саналыг хуралдаанд оролцсон гишүүдийн олонх нь дэмжлээ.

Улсын Их Хурлын эрхэм гишүүд ээ,

Шүүх байгуулах тухай хуульд өөрчлөлт оруулах тухай хуулийн төсөл болон “Прокурорын байгууллагын бүтэц, зохион байгуулалт, цалингийн санг тогтоох тухай” Улсын Их Хурлын тогтоолын хавсралтад өөрчлөлт оруулах тухай Улсын Их Хурлын тогтоолын төслийг хэлэлцэн баталж өгөхийг Та бүхнээс хүсье.

**З.Энхболд:** -Байнгын хорооны танилцуулгатай холбогдуулан асуулттай гишүүд байна уу. Асуулттай гишүүн алга байна. Санал хураая.

Байнгын хорооны саналаар Шүүх байгуулах тухай хуульд өөрчлөлт оруулах тухай болон Прокурорын байгууллагын бүтэц, зохион байгуулалт, цалингийн санг тогтоох тухай Улсын Их Хурлын тогтоолын хавсралтад өөрчлөлт оруулах тухай Улсын Их Хурлын тогтоолыг баталъя гэдгээр санал хураая. Гишүүд суудалдаа сууя. Санал хураалт явагдах гэж байна. Санал хураалт.

55 гишүүн оролцож, 41 гишүүн зөвшөөрч, 74.5 хувийн саналаар хууль болон тогтоолын төсөл батлагдлаа.

Дараагийн асуудал.

Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай, Эрүүгийн байцаан шийтгэх хуульд нэмэлт, өөрчлөлт оруулах тухай, Монгол Улсын Шүүхийн тухай хуульд өөрчлөлт оруулах тухай, Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулиудын төслийн анхны хэлэлцүүлгийг явуулъя.

Хуулийн төслийн талаарх Хууль зүйн байнгын хорооны санал, дүгнэлтийг Улсын Их Хурлын гишүүн Баянсэлэнгэ танилцуулна. Индэрт урьж байна.

**З.Баянсэлэнгэ:** -Улсын Их Хурлын дарга, эрхэм гишүүд ээ,

Монгол Улсын Засгийн газраас 2013 оны 10 дугаар сарын 22-ны өдөр Улсын Их Хуралд өргөн мэдүүлсэн Иргэний хэрэг шүүхэд хянан шийдвэрлэх тухай, Захиргааны хэрэг хянан шийдвэрлэх тухай, Эрүүгийн байцаан шийтгэх хуулиудад нэмэлт, өөрчлөлт оруулах тухай, Монгол Улсын шүүхийн тухай хуульд өөрчлөлт оруулах тухай хуулийн төслүүдийг хэлэлцэх эсэх асуудлыг Улсын Их Хурал 2013 оны 10 дугаар сарын 31-ний өдрийн нэгдсэн хуралдаанаараа хэлэлцэж, анхны хэлэлцүүлэгт бэлтгүүлэхээр Хууль зүйн байнгын хороонд шилжүүлсэн билээ.

Хууль зүйн байнгын хороо уг асуудлыг 2013 оны 11 дүгээр сарын 5-ны өдрийн хуралдаанаараа хэлэлцэж, дараах санал, дүгнэлтийг гаргаж байна.

Улсын Их Хурлын гишүүн Ц.Оюунбаатар Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийн төслөөс өмгөөлөгчөөс өөр этгээдээр төлөөлүүлж байгаа иргэн хэрэг хянан шийдвэрлэх ажиллагаанд биечлэн оролцохгүй, биечлэн оролцох тохиолдолд төлөөлж байгаа этгээдээс татгалзахтай холбогдсон 1 дүгээр зүйлийн 4 дэх хэсгийг хасах санал гаргасныг Байнгын хорооны хуралдаанд оролцсон гишүүдийн олонх дэмжээгүй бөгөөд уг асуудлаар Улсын Их Хурлын гишүүн Ц.Оюунбаатар цөөнх болсон болно.

Улсын Их Хурлын гишүүн Ш.Түвдэндорж Иргэний хэрэг шүүхэд хянан шийдвэрлэх тухай, Захиргааны хэрэг хянан шийдвэрлэх тухай болон Эрүүгийн байцаан шийтгэх хуулиудад нэмэлт, өөрчлөлт оруулах тухай хуулийн төслүүдийг Хууль, Улсын Их Хурлын бусад шийдвэрийн төсөл боловсруулах, өргөн мэдүүлэх журмын тухай хуульд нийцүүлэн найруулга, үг хэллэг, дэс дараалал, бүтцийн шинжтэй болон холбогдох бусад саналуудыг гаргасныг Байнгын хорооны хуралдаанд оролцсон гишүүдийн олонх дэмжлээ.

Иргэний хэрэг шүүхэд хянан шийдвэрлэх тухай, Захиргааны хэрэг хянан шийдвэрлэх тухай болон Эрүүгийн байцаан шийтгэх хуулиудад нэмэлт, өөрчлөлт оруулах тухай хуулийн төслүүдийн талаар гарсан зарчмын зөрүүтэй болон найруулгын саналыг Та бүхэнд тараасан болно.

Улсын Их Хурлын эрхэм гишүүд ээ,

Иргэний хэрэг шүүхэд хянан шийдвэрлэх тухай, Захиргааны хэрэг хянан шийдвэрлэх тухай болон Эрүүгийн байцаан шийтгэх хуулиудад нэмэлт, өөрчлөлт оруулах тухай, Монгол Улсын шүүхийн тухай хуульд өөрчлөлт оруулах тухай хуулийн төслүүдийг анхны хэлэлцүүлэгт бэлтгэсэн талаар Хууль зүйн байнгын хорооноос гарсан санал, дүгнэлтийг хэлэлцэн шийдвэрлэж өгнө үү.

Анхаарал хандуулсанд баярлалаа.

**З.Энхболд:** -Ажлын хэсгийг танилцуулъя. Нямжав Улсын дээд шүүхийн Эрүүгийн хэргийн танхимын тэргүүн, Ундрах Улсын дээд шүүхийн Иргэний хэргийн танхимын тэргүүн, Зандраа Улсын дээд шүүхийн Захиргааны хэргийн танхимын тэргүүн, Баасандорж Хууль зүйн яамны Хууль зүйн нэгдсэн бодлогын газрын дарга.

Байнгын хорооны дүгнэлттэй холбогдуулан асуулттай гишүүд байна уу. Асуулттай гишүүн алга байна. Одоо Байнгын хорооноос гаргасан зарчмын зөрүүтэй саналын томьёоллуудаар санал хураана.

*Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.*

Хууль зүйн байнгын хорооны дэмжсэн 2 санал байна, дэмжээгүй 1 санал байна.

Дэмжсэн саналаар санал хураая. Эхний санал.

1.Төслийн 1 дүгээр зүйлд доор дурдсан агуулгатай 8 дахь хэсэг нэмэх:

“**8/80 дугаар зүйлийн 80.4 дэх хэсэг:**

“80.4.Хэрэг хянан шийдвэрлэх ажиллагааг түдгэлзүүлсэн шалтгаан шүүгчийн заасан хугацаанд арилаагүй бол шүүгч хэрэг хянан шийдвэрлэх ажиллагааг сэргээж, хэргийг хэрэгсэхгүй болгох захирамж гаргах бөгөөд захирамжид хэргийг шийдвэрлэхэд саад болж байгаа нөхцөл, түүнийг хэрхэн засах талаар тусгана.” Санал гаргасан Улсын Их Хурлын гишүүн Түвдэндорж. Санал хураая. Санал хураалт.

54 гишүүн оролцож, 42 гишүүн зөвшөөрч, 77.8 хувийн саналаар эхний санал дэмжигдэж байна.

2 дахь санал. Төслийн 3 дугаар зүйлийн 1 дэх хэсгийг хасч, төслийн 2 дугаар зүйлд “5 дугаар зүйлийн 5.4 дэх хэсэгт “Шүүгчдийн зөвлөгөөний тогтоолыг үндэслэн тухайн шатны шүүхийн Ерөнхий шүүгч, Танхимын тэргүүн хэрэг хянан шийдвэрлэх шүүгч, шүүх бүрэлдэхүүн, шүүх хуралдаан даргалагчийг захирамж гарган томилно” гэсэн 2 дахь өгүүлбэр гэж” гэж нэмэх. Санал гаргасан Улсын Их Хурлын гишүүн Түвдэндорж. Санал хураая. Санал хурааж байна.

55 гишүүн оролцож, 40 гишүүн зөвшөөрч, 72.7 хувийн саналаар Хууль зүйн байнгын хороо дэмжсэн 2 дахь саналаа дэмжлээ.

Хууль зүйн байнгын хорооны дэмжээгүй санал байна. Иргэний хэрэг шүүхэд хянан шийдвэрлэх тухай хуулийн нэмэлт, өөрчлөлттэй холбогдуулаад дэмжээгүй 1 санал.

1.Төслийн 1 дүгээр зүйлийн 4 дэх хэсэг буюу 32.4 дэх хэсгийг хасах. Санал гаргасан Улсын Их Хурлын гишүүн Оюунбаатар, цөөнх Оюунбаатар гишүүн. Оюунбаатар гишүүн үг хэлэхгүй юу. Алга байна уу. Чөлөө аваад Өмнөговь явсан л даа. За санал хураая.

Оюунбаатар гишүүний Төслийн 1 дүгээр зүйлийн 4 дэх хэсэг буюу 32.4-ийг хасах гэдэг саналыг Хууль зүйн байнгын хороо дэмжээгүй саналыг дэмжье гэдгээр санал хураая. Санал хураалт.

55 гишүүн оролцож, 34 гишүүн зөвшөөрч, 61.8 хувийн саналаар Хууль зүйн байнгын хорооны санал дэмжигдэж байна.

Дараагийн бүлэг санал байна.

Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн талаарх найруулгын саналын томьёолол. Хууль зүйн байнгын хороо дэмжсэн. Найруулгын 13 санал байна. Эхний санал.

1 дүгээр санал. Төслийн 4 дүгээр зүйлийн “5 дугаар зүйлийн 5.4 дэх хэсгийн дугаарыг “5.5” гэж,” гэснийг хасах.

2 дахь найруулгын санал. Төслийн 1 дүгээр зүйлийн 1 дэх хэсгийг доор дурдсанаар өөрчлөн найруулах:

**1/5 дугаар зүйлийн 5.6 дахь хэсэг:**

“5.6.Тухайн хэрэг, маргааныг хянан шийдвэрлэхэд шүүгч, шүүх бүрэлдэхүүнд аливаа этгээдээс нөлөөлөхөөр оролдсон тохиолдолд нөлөөллийн мэдүүлэг хөтөлнө.”

3.Төслийн 4 дүгээр зүйлийн “Шүүхийн тухай хуульд” гэснийг “Монгол Улсын шүүхийн тухай хуульд” гэж өөрчлөх.

4.Төслийн 1 дүгээр зүйлийн 4 дэх хэсгийн “32.4” гэснийг “32.5” гэж өөрчлөх.

5.Төслийн 4 дүгээр зүйлийн “захиргааны” гэсний өмнөх “шүүхийн” гэснийг хасах.

6.Төслийн 4 дүгээр зүйлийн ““хуульд” гэснийг “Шүүхийн тухай хууль болон Шүүхийн иргэдийн төлөөлөгчийн эрх зүйн байдлын тухай хуульд” гэж” гэснийг ““Шүүхийн тухай хуульд” гэснийг “Монгол Улсын Шүүхийн тухай хууль болон Шүүхийн иргэдийн төлөөлөгчийн эрх зүйн байдлын тухай хуульд” гэж” гэж өөрчлөх.

7.Төслийн 4 дүгээр зүйлийн “8.1” гэснийг “8.1 дэх хэсэг” гэж өөрчлөх.

8.Төслийн 4 дүгээр зүйлийн “шүүх хуралдааныг” гэснийг “шүүх хуралдааны явцыг” гэж өөрчлөх.

9.Төслийн 1 дүгээр зүйлийн 8 дахь хэсгийн “болох” гэснийг хасах.

10.Төслийн 3 дугаар зүйлийн 5 дахь хэсгийг мөн зүйлээс хасч, төслийн 1 дүгээр зүйлд шилжүүлэн тусгах.

11.Төслийн 4 дүгээр зүйлээс “129 дүгээр зүйлийн 129.1.7 дахь заалтын “зохигчийг эвлэрэх хугацаа заах” гэснийг “зохигчдыг эвлэрүүлэн зуучлалын журмаар эвлэрэх хугацаа заах” гэж” гэснийг хасч, төслийн 3 дугаар зүйлд шилжүүлэн тусгах.

12.Төслийн 2 дугаар зүйлийн “ажиллагааг ашиглахаас” гэснийг “ажиллагаанаас” гэж өөрчлөх.

13.Төслийн 1 дүгээр зүйлийн 11 дэх хэсгийн “176.4” гэснийг “172.4” гэж өөрчлөх. Найруулгын санал гаргасан Улсын Их Хурлын гишүүн Түвдэндорж, Хууль зүйн байнгын хороо дэмжсэн. Энэ саналыг дэмжье гэдгээр санал хураая. Санал хураалт.

55 гишүүн оролцож, 42 гишүүн зөвшөөрч, 76.4 хувийн саналаар найруулгын санал дэмжигдэж байна.

Дараагийн бүлэг санал байна.

*Эрүүгийн байцаан шийтгэх хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.*

Хууль зүйн байнгын хорооны дэмжсэн 3 санал, дэмжээгүй 1 санал байна. Дэмжсэн 3 саналын эхнийх нь.

1.Төслийн 3 дугаар зүйлийн 1 дэх хэсэгт “**34 дүгээр зүйл. Иргэдийн төлөөлөгчийн эрх, үүрэг**” гэсэн 34 дүгээр зүйлийн гарчиг нэмэх. Санал гаргасан Улсын Их Хурлын гишүүн Түвдэндорж. Хууль зүйн байнгын хороо дэмжсэн. Санал хураая.

55 гишүүн оролцож, 42 гишүүн зөвшөөрч, 76.4 хувийн саналаар эхний санал дэмжигдэж байна.

2 дахь санал.Төслийн 3 дугаар зүйлийн 2 дахь хэсгийн “анхан болон давж заалдах” гэснийг “анхан, давж заалдах болон хяналтын” гэж, мөн “Ерөнхий шүүгч” гэснийг “Ерөнхий шүүгч, Танхимын тэргүүн” гэж тус тус өөрчлөх, үүнтэй холбогдуулан төслийн 1 дүгээр зүйлийн 4 дэх хэсгийг хасах. Санал гаргасан Улсын Их Хурлын гишүүн Түвдэндорж. Хууль зүйн байнгын хороо дэмжсэн. Дэмжсэнийг дэмжье гэдгээр санал хураая. Санал хураалт.

55 гишүүн оролцож, 39 гишүүн зөвшөөрч, 70.9 хувийн саналаар 2 дахь санал дэмжигдэж байна.

3 дахь санал. Төслийн 4 дүгээр зүйлийн “томилж болно” гэснийг “томилно” гэж өөрчлөх. Улсын Их Хурлын гишүүн Түвдэндорж. Байнгын хороо дэмжсэн. Дэмжье гэдгээр санал хураая. Санал хураалт.

55 гишүүн оролцож, 39 гишүүн зөвшөөрч, 70.9 хувийн саналаар 3 дахь санал дэмжигдэж байна.

Эрүүгийн байцаан шийтгэх хуульд нэмэлт, өөрчлөлт оруулах тухай найруулгын санал, Хууль зүйн байнгын хороо дэмжсэн байна.

1.Төслийн 1 дүгээр зүйлийн 7 дахь хэсгийн “Шүүгч шүүн таслах ажиллагаанд оролцоход” гэснийг хасч, мөн “49.1.4” гэснийг “49.1.5” гэж өөрчлөх. Найруулгын санал гаргасан Улсын Их Хурлын гишүүн Түвдэндорж. Хууль зүйн байнгын хороо дэмжсэн. Дэмжье гэдгээр санал хураая.

55 гишүүн оролцож, 42 гишүүн зөвшөөрч, 76.4 хувийн саналаар найруулгын санал дэмжигдэж байна.

Гурав дахь бүлэг санал байна.

Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй санал. Хууль зүйн байнгын хороо дэмжсэн 2 санал байна.

Эхний санал. 1.Төслийн 2 дугаар зүйлийн “72 дугаар зүйлийн 72.2 дахь хэсгийн “шүүгч” гэсний дараа “иргэдийн төлөөлөгч,”” гэснийг хасах. Санал гаргасан Улсын Их Хурлын гишүүн Түвдэндорж. Хууль зүйн байнгын хороо дэмжсэн. Санал хураая.

55 гишүүн оролцож, 36 гишүүн зөвшөөрч, 65.5 хувийн саналаар эхний санал дэмжигдэж байна.

2 дахь санал. Төслийн 4 дүгээр зүйлд “50 дугаар зүйлийн 50.1 дэх хэсгийн “78 дугаар зүйлд” гэснийг “5.4-т”” гэж нэмэх. Санал гаргасан Түвдэндорж гишүүн. Хууль зүйн байнгын хороо дэмжсэн. Санал хураая.

55 гишүүн оролцож, 36 гишүүн зөвшөөрч, 65.5 хувийн саналаар 2 дахь санал дэмжигдэж байна.

*Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн талаарх найруулгын саналын томьёолол.*

Хууль зүйн байнгын хороо дэмжсэн 8 найруулгын санал байна. Саналыг танилцуулъя.

1.Төслийн 2 дугаар зүйлийн “шийдвэрлэх тухай хууль” гэснийг “шийдвэрлэх тухай” гэж өөрчлөх.

2.Төслийн 2 дугаар зүйлд “56 дугаар зүйлийн 56.2 дахь хэсгийн “шийдвэрлэхэд” гэсний дараа “Шүүхийн иргэдийн төлөөлөгчийн эрх зүйн байдлын тухай хуулийн 3.3-т заасан бүрэн эрхийг хэрэгжүүлэхээс гадна”” гэж нэмэх, үүнтэй холбогдуулан төслийн 3 дугаар зүйлийн 2 дахь хэсгээс 56.2 дахь хэсгийг хасах.

3.Төслийн 5 дугаар зүйлээс “56 дугаар зүйлийн 56.2.4, 56.2.5 дахь заалт,” гэснийг хасч, үүнтэй холбогдуулан төсөлд доор дурдсан агуулгатай 6 дугаар зүйл нэмэх:

“**6 дугаар зүйл.** Захиргааны хэрэг хянан шийдвэрлэх тухай хуулийн 56 дугаар зүйлийн 56.2.4, 56.2.5 дахь заалтыг тус тус хүчингүй болсонд тооцсугай.”

4.Төслийн 4 дүгээр зүйлийн “шүүх хуралдааныг” гэснийг “шүүх хуралдааны явцыг” гэж өөрчлөх.

5.Төслийн 1 дүгээр зүйлийн 3 дахь хэсгийн “64.1.6” гэснийг “64.1.5” гэж өөрчлөх.

6.Төслийн 2 дугаар зүйлийн ““/шүүгч” гэсний дараа “иргэдийн төлөөлөгч/”, мөн хэсгийн өгүүлбэрт “шүүгч” гэсний дараа “иргэдийн төлөөлөгч”” гэснийг ““шүүгч” гэсний дараа тус тус “иргэдийн төлөөлөгч”” гэж өөрчлөх.

7.Төслийн 4 дүгээр зүйлд “73 дугаар зүйлийн 73.4 дэх хэсгийн “авна” гэснийг “авах бөгөөд ийнхүү аваагүй нь хуульд заасан журмын дагуу гомдол гаргах хугацааг тоолоход саад болохгүй.” гэж нэмэх, үүнтэй холбогдуулан төслийн 2 дугаар зүйлийн “73 дугаар зүйлийн 73.4 дэх хэсгийн “гардан” гэсний дараа “авах бөгөөд ийнхүү гардан аваагүй нь хуульд заасан журмын дагуу гомдол гаргах хугацааг тоолоход саад болохгүй.” гэж” гэснийг, 5 дугаар зүйлийн “73 дугаар зүйлийн 73.4 дэх хэсгийн “авна”” гэснийг тус тус хасах.

8.Төслийн 1 дүгээр зүйлийн 4 дэх хэсгийн “шийдвэр” гэснийг “магадлал гарсан” гэж өөрчлөх. Санал гаргасан Улсын Их Хурлын гишүүн Түвдэндорж, Хууль зүйн байнгын хороо дэмжсэн. Дэмжсэнийг дэмжье гэдгээр санал хураая. Санал хураалт.

54 гишүүн оролцож, 41 гишүүн зөвшөөрч, 75.9 хувийн саналаар найруулгын санал дэмжигдэж байна.

Үүгээр зарчмын зөрүүтэй саналаар санал хурааж дууслаа.

Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай, Эрүүгийн байцаан шийтгэх хуульд нэмэлт, өөрчлөлт оруулах тухай, Монгол Улсын Шүүхийн тухай хуульд өөрчлөлт оруулах тухай, Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулиудын төслийг эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүллээ.

Дараагийн асуудал.

Шүүхийн захиргааны тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Шүүхийн иргэдийн төлөөлөгчийн эрх зүйн байдлын тухай хуульд өөрчлөлт оруулах тухай, Архивын тухай хуульд өөрчлөлт оруулах тухай, Сэжигтэн яллагдагчийг баривчлах, цагдан хорих шийдвэрийг биелүүлэх тухай хуульд өөрчлөлт оруулах тухай, Нотариатын тухай хуульд өөрчлөлт оруулах тухай, Улсын тэмдэгтийн хураамжийн тухай хуульд өөрчлөлт оруулах тухай, Хуульчийн эрх зүйн байдлын тухай хуулийг дагаж мөрдөх журмын тухай хуульд өөрчлөлт оруулах тухай хуулиудын төсөл болон тогтоолын хавсралтад нэмэлт оруулах тухай Улсын Их Хурлын тогтоолын анхны хэлэлцүүлгийг явуулъя.

Мэндчилгээ дэвшүүлье. Улсын Их Хурлын гишүүн Батцогтын урилгаар Ховд аймгийн Жаргалант сумын 2 дугаар сургуулийн багш нийт 31 хүн Төрийн ордон, чуулганы нэгдсэн хуралдааны үйл ажиллагаатай танилцаж байна. Та бүхний сурган хүмүүжүүлэх их үйлсэд амжилт хүсэж, эрүүл энх, сайн сайхныг хүсье. (алга ташив)

Хуулийн төслийн талаарх Хууль зүйн байнгын хорооны санал, дүгнэлтийг Улсын Их Хурлын гишүүн Чойжилсүрэн танилцуулна. Индэрт урьж байна.

**Б.Чойжилсүрэн:** -Улсын Их Хурлын дарга, эрхэм гишүүд ээ,

Монгол Улсын Засгийн газраас 2013 оны 10 дугаар сарын 22-ны өдөр Улсын Их Хуралд өргөн мэдүүлсэн Шүүхийн захиргааны тухай хуульд нэмэлт, өөрчлөлт оруулах тухай болон холбогдох бусад хууль, тогтоолд нэмэлт, өөрчлөлт оруулах тухай хуулийн төслүүдийг хэлэлцэх эсэх асуудлыг чуулганы 2013 оны 10 дугаар сарын 31-ний өдрийн нэгдсэн хуралдаанаар шийдвэрлэж төслийг анхны хэлэлцүүлэгт бэлтгүүлэхээр Хууль зүйн байнгын хороонд шилжүүлсэн билээ.

Тус Байнгын хороо 2013 оны 11 дүгээр сарын 5-ны өдрийн хуралдаанаараа дээрх хууль, тогтоолын төслүүдийн анхны хэлэлцүүлгийг хийж дараах санал, дүгнэлтийг гаргалаа.

Тус Байнгын хорооны хуралдаанаар хэлэлцэж буй асуудалтай холбогдуулан Улсын Их Хурлын гишүүн Ш.Түвдэндорж Хууль, Улсын Их Хурлын бусад шийдвэрийн төсөл боловсруулах, өргөн мэдүүлэх журмын тухай хуульд нийцүүлэн агуулга, зарчмыг алдагдуулахгүйгээр найруулгын шинжтэй санал гаргасныг тус Байнгын хорооны хуралдаанд оролцсон гишүүдийн олонх нь дэмжсэн.

Дээрх хууль, тогтоолын төслүүдийг анхны хэлэлцүүлэгт бэлтгэсэн тухай тус Байнгын хорооны санал, дүгнэлт, зарчмын зөрүүтэй саналын томьёоллыг чуулганы нэгдсэн хуралдаанд хэлэлцүүлэхээр Та бүхэнд тараасан болно.

Улсын Их Хурлын эрхэм гишүүд ээ,

Шүүхийн захиргааны тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Шүүхийн иргэдийн төлөөлөгчийн эрх зүйн байдлын тухай хуульд өөрчлөлт оруулах тухай, Архивын тухай хуульд өөрчлөлт оруулах тухай, Сэжигтэн, яллагдагчийг баривчлах, цагдан хорих шийдвэрийг биелүүлэх тухай хуульд өөрчлөлт оруулах тухай, Нотариатын тухай хуульд өөрчлөлт оруулах тухай, Улсын тэмдэгтийн хураамжийн тухай хуульд өөрчлөлт оруулах тухай, Хуульчийн эрх зүйн байдлын тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслүүд, Тогтоолын хавсралтад нэмэлт оруулах тухай Улсын Их Хурлын тогтоолын төслийг анхны хэлэлцүүлэгт бэлтгэсэн тухай Хууль зүйн байнгын хорооноос гарсан санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**З.Энхболд:** -Ажлын хэсгийг танилцуулъя. Нямжав Улсын дээд шүүхийн Эрүүгийн хэргийн танхимын тэргүүн, Ундрах Улсын дээд шүүхийн Иргэний хэргийн танхимын тэргүүн, Зандраа Улсын дээд шүүхийн Захиргааны хэргийн танхимын тэргүүн, Баасандорж Хууль зүйн яамны Хууль зүйн нэгдсэн бодлогын газрын дарга.

Байнгын хорооны санал, дүгнэлттэй холбогдуулан асуулттай гишүүдийн нэрийг авъя. Асуулттай гишүүн алга байна.

Байнгын хорооноос гаргасан зарчмын зөрүүтэй саналын томьёоллуудаар санал хураая. 3 хууль байна. Тус бүрээр нь санал хураана.

Эхний санал хураалт. Шүүхийн захиргааны тухай хуульд нэмэлт, өөрчлөлт оруулах тухай хуулийн төслийн талаар Хууль зүйн байнгын хорооны дэмжсэн 4 санал байна. Нэгтгээд биччихсэн нь найруулгын гэж ойлгогдож байгаа юм уу. 1 хураах юм уу 4 хуваах юм уу. За найруулгын санал юм байна. Би уншаад нэг мөсөн санал хураая.

1 дүгээрт.Төслийн 1 дүгээр зүйлийн “эрх” гэсний өмнө “тэдгээрийн” гэж нэмэх.

2.Төслийн 2 дугаар зүйлийн ““тогтоох”” гэсний дараа “гэж” гэж нэмэх.

3.Төслийн 2 дугаар зүйлийн ““тамгын газрын даргын” гэж,” гэсний дараа “мөн зүйлийн 7.1.7 дахь заалтын “дуу болон” гэснийг “дуу авиа,” гэж,” гэж нэмэх.

4.Төслийн 3 дугаар зүйлийн “15.1 дэх хэсгийн “хэлбэр нь” гэсний дараах “зөвлөлийн” гэснийг, 15 дугаар зүйлийн” гэснийг хасах. Санал гаргасан Улсын Их Хурлын гишүүн Түвдэндорж, Хууль зүйн байнгын хороо дэмжсэн. Санал хураая.

55 гишүүн оролцож, 36 гишүүн зөвшөөрч, 65.5 хувийн саналаар найруулгын санал дэмжигдэж байна.

Хоёр дахь бүлэг санал.

Шүүхийн иргэдийн төлөөлөгчийн эрх зүйн байдлын тухай хуульд өөрчлөлт оруулах тухай хуулийн төслийн талаар. Хууль зүйн байнгын хорооны дэмжсэн.

1.Төслийн 2 дугаар зүйлийг “Энэ хуулийг 2014 оны 1 дүгээр сарын 1-ний өдрөөс эхлэн дагаж мөрдөнө.” гэж өөрчлөх. Санал гаргасан Улсын Их Хурлын гишүүн Түвдэндорж, Хууль зүйн байнгын хороо дэмжсэн. Санал хураая.

Санал хураалтад 56 гишүүн оролцож, 36 гишүүн зөвшөөрч, 64.3 хувийн саналаар дэмжлээ.

3 дахь бүлэг санал. Тогтоолын хавсралтад нэмэлт оруулах тухай Улсын Их Хурлын тогтоолын төслийн талаар найруулгын 3 санал байна.

Эхний санал. 1.Тогтоолын төслийн “Монгол Улсын Засгийн газрын” гэсний өмнө “Монгол Улсын Их Хурлын тухай хуулийн 43 дугаар зүйлийн 43.1 дэх хэсэг,” гэж нэмэх.

2.Тогтоолын төслийн 1, 2 дахь заалтыг доор дурдсанаар өөрчлөх.

“1.Монгол Улсын Их Хурлын 2012 оны 8 дугаар сарын 17-ны өдрийн 14 дүгээр тогтоолын хавсралтаар баталсан “Төрийн захиргааны байгууллагын тогтолцоо, бүтцийн ерөнхий бүдүүвч”-ийн “Засгийн газрын хэрэгжүүлэгч агентлаг” гэсэн хэсэгт Хууль зүйн сайдын эрхлэх асуудлын хүрээнд “91.Тахарын алба” гэж нэмсүгэй.

2.Энэ тогтоолыг 2014 оны 01 дүгээр сарын 01-ний өдрөөс эхлэн дагаж мөрдсүгэй.” Санал гаргасан Улсын Их Хурлын гишүүн Түвдэндорж, Хууль зүйн байнгын хороо дэмжсэн. Санал хураая.

56 гишүүн оролцож, 35 гишүүн зөвшөөрч, 62.5 хувийн саналаар Байнгын хорооны санал дэмжигдлээ.

Зарчмын зөрүүтэй саналын томьёоллоор санал хурааж дууслаа.

Шүүхийн захиргааны тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Шүүхийн иргэдийн төлөөлөгчдийн эрх зүйн байдлын тухай хуульд өөрчлөлт оруулах тухай, Архивын тухай хуульд өөрчлөлт оруулах тухай, Сэжигтэн, яллагдагчдыг баривчлах, цагдан хорих шийдвэрийг биелүүлэх тухай хуульд өөрчлөлт оруулах тухай, Нотариатын тухай хуульд өөрчлөлт оруулах тухай, Улсын тэмдэгтийн хураамжийн тухай хуульд өөрчлөлт оруулах тухай, Хуульчийн эрх зүйн байдлын тухай хуулийг дагаж мөрдөх журмын тухай хуульд өөрчлөлт оруулах тухай хуулиудын төсөл болон тогтоолын хавсралтад нэмэлт оруулах тухай Улсын Их Хурлын тогтоолын төслийг эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүллээ.

Дараагийн асуудал.

Түрүүн алгассан Аудитын тухай хуулиа хэлэлцье. Одоо унших нь хэн юм. Ганбаатар гишүүн байхгүй байна уу. Хуулийн төслийн талаарх Төсвийн байнгын хорооны танилцуулгыг Улсын Их Хурлын гишүүн Баярцогт танилцуулна. Индэрт урьж байна.

**С.Баярцогт:** -Улсын Их Хурлын дарга, эрхэм гишүүд ээ,

Монгол Улсын Их Хурлын гишүүн Г.Батхүү, Н.Батцэрэг, Ц.Даваасүрэн, Д.Хаянхярваа нарын нэр бүхий 9 гишүүнээс Улсын Их Хуралд 2013 оны 6 дугаар сарын 27-ны өдөр өргөн мэдүүлсэн Төрийн аудитын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг Улсын Их Хурлын 2013 оны 11 дүгээр сарын 1-ний өдрийн нэгдсэн хуралдаанаар хийж, төслийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүлсэн болно.

Төсвийн байнгын хорооны 2013 оны 11 дүгээр сарын 6-ны өдрийн хуралдаанаар төслийг нэгдсэн хуралдаанд бэлтгэх асуудлыг хэлэлцээд Улсын Их Хурлын чуулганы хуралдааны дэгийн тухай хуулийн 23 дугаар зүйлийн 23.1-д заасны дагуу нэгдсэн хуралдааны анхны хэлэлцүүлгээр олонхын дэмжлэг авсан саналыг төсөлд нэмж тусгаж, эцсийн хэлэлцүүлгийг хийлээ.

Хуралдаанаар төслийн эцсийн хэлэлцүүлгийг хийх үед Улсын Их Хурлын чуулганы хуралдааны дэгийн тухай хуулийн 23 дугаар зүйлийн 23.2.3-т заасны дагуу хуралдаанд оролцсон гишүүдийн дийлэнх олонхын саналаар төрийн аудитын байгууллагын төрөлжсөн болон орон нутаг дахь салбар байгууллага гэсэн нэр томьёог холбогдох хөндөгдсөн зүйл, хэсэг, заалтуудын нэр томьёотой нийцүүлэх болон зарим найруулгын саналыг хураалгасан болно.

Ингэснээр төсөлд төрийн аудитын байгууллага үйл ажиллагаагаа хараат бусаар хэрэгжүүлэх шаардлагыг хангасан байхаар төсөвтэй байх, аудитын байгууллага аудитын төлөвлөлтийг хийхдээ Улсын Их Хурлын Төсвийн байнгын хорооны шийдвэрийг үндэслэл болгох, төрийн аудитын байгууллагын үйл ажиллагаанд саад учруулсан аудит хийлгэхээс зайлсхийсэн, шаардлагатай мэдээлэл, баримт материалыг гаргаж өгөхөөс үндэслэлгүй татгалзсан, аудитад нөлөөлөхийг оролдсон этгээдэд сахилгын шийтгэл ногдуулах, албан шаардлагыг төрийн аудитын байгууллагаас эрх бүхий албан тушаалтанд хүргүүлдэг байх зохицуулалтыг төсөлд нэмж тусгахаар боллоо.

Дээрх өөрчлөлтүүдийг тусгасан төслийн эцсийн хувилбар болон тус Байнгын хорооны эцсийн хэлэлцүүлгийн үед гаргасан зарчмын зөрүүтэй саналын томьёоллыг бэлтгэн Та бүхэнд тараасан болно.

Улсын Их Хурлын эрхэм гишүүд ээ,

Төрийн аудитын тухай хуульд нэмэлт, өөрчлөлт оруулах тухай хуулийн төслийг хэлэлцэн шийдвэрлэж өгөхийг Та бүхнээс хүсье.

Анхаарал тавьсан явдалд баярлалаа.

**З.Энхболд:** -Байнгын хорооны танилцуулгатай холбогдуулан асуулттай гишүүд нэрээ өгье. Хүрэлбаатар гишүүнээр асуулт тасаллаа. Хүрэлбаатар гишүүн асууя.

**Ч.Хүрэлбаатар:** -Би нэг зүйл тодруулах гэсэн юмаа. Энэ оны 4 сард МАН-ын бүлгээс Монголбанкин дээр очиж алтны нөөцийн талаар яаж байршуулсан, үүнээс ямар алдагдал хүлээсэн талаар шалгаж үзэх тийм ажлын хэсэг очсон л доо. Тэгээд үзүүлээгүй бидэнд.

Тэгэхээр энэ төрийн аудитын тухай хуулиндаа Монгол Улсын төр мэдэж байх ёстой тэр алтны нөөц мэтийн нууцын зэрэглэлтэй байдаг байгууллагуудад аудитыг яаж хийхээр энэ өөрчлөлтөндөө тусгаж оруулж ирсэн бэ гэдэг асуулт асууя.

**З.Энхболд:** -Даваасүрэн гишүүн Байнгын хорооны дарга хариулъя.

**Ц.Даваасүрэн:** -Хүрэлбаатар гишүүний асуултад хариулъя. Тэгэхээр өмнө бол аудит шалгалтын тайлангаа үндсэндээ өөрсдөө боловсруулчихаад, өөрсдөө тэндээ сонсоод яваад байдаг байсныг л энэ удаа өөрчлөөд, Их Хурлаас Их Хуралтай зөвшилцөж төлөвлөгөө шалгалтууд гаргадаг. Их Хурлын Байнгын хороодоос энэ чиглэлээр шалга гэдэг саналыг оруулаад, тайлангий нь бол Их Хурал дээр сонсож байхаар өөрчилж оруулж байгаа юм.

Жишээлбэл, Монголбанкны асуудал гэх юм бол Их Хурлын Байнгын хорооноос тодорхой чиглэлээр бол одоо хяналт шалгалт аудит явуулъя гэдэг санал өгөөд тэрийгээ эргээд Их Хуралдаа сонсоод явах бололцоотой байгаа.

**З.Энхболд:** -Хүрэлбаатар гишүүн тодруулъя.

**Ч.Хүрэлбаатар:** -Монгол Улсын тэр алтны нөөцтэй холбоотой асуудлыг чинь Монгол Улсын нууц гээд бидэнд үзүүлээгүй шүү дээ. Тэгэхээр яг нууцтай холбоотой асуудал дээр аудитын дүгнэлт, аудитыг яаж хийх юм. Гарсан дүгнэлтийг нь яаж хэлэлцэх вэ гэдэг тухай л асуусан л даа би. Яг тийм тодорхой заалтууд энэ дотор байгаа юу.

**З.Энхболд:** -Даваасүрэн гишүүн нэмж хариулъя.

**Ц.Даваасүрэн:** -Яг тодорхой чиглэлээр аудит хийлгэе гэх юм бол тэр Байнгын хороо Үндэсний аудитын газарт саналаа хүргүүлэх юм. Тэр хэрвээ нууцын зэрэглэлтэй байх юм бол Байнгын хороон дээр тайланг сонсохдоо нөгөө хаалттай нууцын зэрэглэлтэй горимоор сонсоод явчихна.

**З.Энхболд:** -Мэндчилгээ дэвшүүлье. Улсын Их Хурлын гишүүн Баттулгын урилгаар Баянхонгор аймгийн Богд сумын ерөнхий боловсролын сургуулийн багш нийт 34 хүн Төрийн ордон, чуулганы нэгдсэн хуралдааны үйл ажиллагаатай танилцаж байна. Та бүхний сурган хүмүүжүүлэх их үйлсэд амжилт хүсэж, эрүүл энх, сайн сайхныг хүсье. (алга ташив)

Ажлын хэсгийг танилцуулъя. Отгон Ерөнхий аудиторын зөвлөх. Энхболд Үндэсний аудитын газрын стратегийн удирдлагын газрын арга зүйч.

Гишүүд асуулт асууж, хариулт авч дууслаа. Зарчмын зөрүүтэй саналаар санал хураая.

*Төрийн аудитын тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.*

Төсвийн байнгын хороо дэмжсэн 3 санал байна.

Эхний санал. 1.Төслийн 1 дүгээр зүйлийн 4 дэх хэсгийн 7[[7]](#endnote-8)1 дүгээр зүйлийн гарчиг болон 7[[8]](#endnote-9)1.1, 7[[9]](#endnote-10)1.5 дахь “Төрөлжсөн болон орон нутаг дахь аудитын байгууллага” гэснийг тус тус “Төрийн аудитын төрөлжсөн болон орон нутаг дахь салбар байгууллага” гэж, мөн хэсгийн 7[[10]](#endnote-11)1.2, 7[[11]](#endnote-12)1.3, 7[[12]](#endnote-13)1.4 дэх “Төрөлжсөн болон орон нутаг дахь аудитын байгууллагын” гэснийг “төрийн аудитын төрөлжсөн болон орон нутаг дахь салбар байгууллагын” гэж, төслийн 3 дугаар зүйлийн 4 дэх хэсгийн 8.2 дахь “төрөлжсөн болон орон нутаг дахь төрийн аудитын байгууллагын” гэснийг болон 8.4 дэх “төрөлжсөн болон орон нутаг дахь аудитын байгууллагын” гэснийг төрийн аудитын төрөлжсөн болон орон нутаг дахь салбар байгууллагын” гэж, төслийн 4 дүгээр зүйлийн “Орон нутаг дахь төрийн аудитын байгууллага” гэснийг “Төрийн аудитын орон нутаг дахь салбар байгууллага” гэж, төслийн 3 дугаар зүйлийн 9 дэх хэсгийн 15.1.9 дэх “намын бүлгээс” гэснийг “нам, эвслийн бүлгээс” гэж тус тус өөрчлөх. Санал гаргасан Улсын Их Хурлын гишүүн Болор, Батхүү, Ж.Эрдэнэбат, Оюунбаатар.

Байнгын хорооны дэмжсэн саналыг дэмжье гэдгээр санал хураая. Санал хураалт.

55 гишүүн оролцож, 34 гишүүн зөвшөөрч, 61.8 хувийн саналаар эхний санал дэмжигдэж байна.

2 дахь санал. Төслийн 3 дугара зүйлийн 7 дахь хэсгийн 14.1 дэх “жишиг” гэснийг хасах. Санал гаргасан Улсын Их Хурлын гишүүн Болор, Батхүү, Ж.Эрдэнэбат, Оюунбаатар. Байнгын хороо дэмжсэн байна. Дэмжье гэдгээр санал хураая. Санал хураалт.

55 гишүүн оролцож, 38 гишүүн зөвшөөрч, 69.1 хувийн саналаар 2 дахь санал дэмжигдэж байна.

3 дахь санал. Хуулийг дагаж мөрдөх хугацааг 2014 оны 1 сарын 1-ний өдрөөс тогтоох. Санал гаргасан Улсын Их Хурлын гишүүн Болор, Батхүү, Ж.Эрдэнэбат, Оюунбаатар. Санал хураая.

55 гишүүн оролцож, 37 гишүүн зөвшөөрч, 67.3 хувийн саналаар 3 дахь санал дэмжигдэж байна.

Зарчмын зөрүүтэй саналаар санал хурааж дууслаа. Байнгын хорооны саналаар Төрийн аудитын тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт. Хуулийн өөрчлөлтийг бүхэлд нь батлах санал хурааж байна.

55 гишүүн оролцож, 41 гишүүн зөвшөөрч, 74.5 хувийн саналаар Төрийн аудитын тухай хуулийн нэмэлт, өөрчлөлт батлагдаж байна.

Хуулийн төсөл батлагдлаа. Гишүүд, ажлын хэсэгт баярлалаа.

Дараагийн асуудал.

**З.Энхболд:** -Монгол Улсын нэгдсэн төсвийн 2014 оны төсвийн хүрээний мэдэгдэл, 2015-2016 оны төсвийн төсөөллийн тухай хуульд өөрчлөлт оруулах тухай, Төсвийн тухай хуулийн зарим хэсэг, заалтыг хүчингүй болсонд тооцох тухай, Дээд боловсролын санхүүжилт, суралцагчдын нийгмийн баталгааны тухай хуульд өөрчлөлт оруулах тухай хуулиудын төсөл, Хүний хөгжил сангаас монгол Улсын иргэнд 2014 онд хүртээх хишиг хувийн хэмжээ тогтоох тухай Улсын Их Хурлын тогтоолын төслийн анхны хэлэлцүүлэг явуулъя.

Хууль, тогтоолын төслийн талаарх Төсвийн байнгын хорооны санал, дүгнэлтийг Улсын Их Хурлын гишүүн Хаянхярваа танилцуулна. Индэрт урьж байна.

**Д.Хаянхярваа:** -Улсын Их Хурлын дарга, эрхэм гишүүд ээ,

Монгол Улсын Засгийн газраас Монгол Улсын 2014 оны төсвийн тухай хуулийн төслийг дагалдан Улсын Их Хуралд өргөн мэдүүлсэн Монгол Улсын нэгдсэн төсвийн 2014 оны төсвийн хүрээний мэдэгдэл, 2015-2016 оны төсвийн төсөөллийн тухай хуульд өөрчлөлт оруулах тухай, Төсвийн тухай хуулийн зарим хэсэг, заалтыг хүчингүй болсонд тооцох тухай, Дээд боловсролын санхүүжилт, суралцагчдын нийгмийн баталгааны тухай хуульд өөрчлөлт оруулах тухай хуулийн төслүүд болон Хүний хөгжил сангаас Монгол Улсын иргэнд 2014 онд хүртээх хишиг хувийн хэмжээг тогтоох тухай, Улсын Их Хурлын тогтоолын төслийг Улсын Их Хурлын чуулганы 2013 оны 10 дугаар сарын 31-ний өдрийн нэгдсэн хуралдаанаар хэлэлцэх нь зүйтэй гэж шийдвэрлэн, анхны хэлэлцүүлэгт бэлтгүүлэхээр Төсвийн байнгын хороонд шилжүүлсэн билээ.

Төсвийн байнгын хороо 2013 оны 11 дүгээр сарын 6-ны өдрийн хуралдаанаараа дээрх хууль тогтоолын төслүүдийн анхны хэлэлцүүлгийг хийж, дараах санал, дүгнэлтийг гаргаж та бүхэнд танилцуулж байна.

*1.Монгол Улсын нэгдсэн төсвийн 2014 оны төсвийн хүрээний мэдэгдэл, 2015-2016 оны төсвийн төсөөллийн тухай хуульд өөрчлөлт оруулах тухай хуулийн төслийн талаар.*

Төсвийн байнгын хорооны хуралдаанаар хуулийн төслийг хэлэлцүүлэх үед Улсын Их Хурлын гишүүн С.Баярцогт, Ц.Даваасүрэн нар төсвийн тодотголыг хэлэлцэх бүрд төсвийн хүрээний мэдэгдлийг өөрчлөөд байх юм бол төсвийн төлөвлөлтийн утга нь алдагдана.

Төсвийн орлого, зарлагын дээд, доод хязгаарын хэмжээг тодорхой шатлалаар тогтоож, тэр хүрээн дотроо байвал хуулиндаа өөрчлөлт хийх шаардлагагүйгээр тодорхой тайлбартайгаар хэлэлцэх, уг хууль тодорхой өөрчлөлтүүдийг хийх асуудалд Засгийн газар санал боловсруулж, Улсын Их Хуралд оруулж ирэх нь зүйтэй гэсэн саналуудыг гаргаж байлаа.

Улсын Их Хурлын гишүүн С.Баярцогт хуулийн төслийг анхны хэлэлцүүлгээр нь батлуулах горимын санал гаргасныг хуралдаанд оролцсон гишүүдийн олонх нь дэмжсэн болно.

*Хоёр. Төсвийн тухай хуулийн зарим хэсэг, заалтыг хүчингүй болсонд тооцох тухай хуулийн төслийн талаар.*

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүн С.Баярцогт, Ц.Даваасүрэн нар манай улс шиг улирлын онцлогтой эдийн засагтай улсад хөрөнгө оруулалтыг төсвийн дараа оны 1 дүгээр улирал хүртэл сунган, санхүүжилтийн асуудлыг шийдэх нь чухал гэж үзэж Төсвийн тухай хуулинд тусгасан байсныг хэрэгжиж эхлэнгүүт өөрчлөх гэж байгаа нь буруу, оны эцсээр хөрөнгө оруулалтын санхүүжилтэд бөөнөөр нь их мөнгө гаргаснаар валютын ханшийг хөөрөгдөх сөрөг үр дагавар гарч болзошгүйг Засгийн газар онцгой анхаарах хэрэгтэй гэсэн саналуудыг гаргаж байлаа.

Төслийн анхны хэлэлцүүлгийг Байнгын хорооны хуралдаанаар хэлэлцэх үед хуралдаанд оролцсон гишүүдээс зарчмын зөрүүтэй санал гараагүй тул Улсын Их Хурлын гишүүн Ч.Улаан хуулийн төслийг анхны хэлэлцүүлгээр батлуулах горимын санал гаргасныг хуралдаанд оролцсон гишүүдийн олонх дэмжсэн болно.

*Гурав. Дээд боловсролын санхүүжилт, суралцагчдын нийгмийн баталгааны тухай хуульд өөрчлөлт оруулах тухай хуулийн төслийн талаар.*

Хуулийн төслийг хэлэлцэх явцад боловсролын үндэсний тэтгэлгийг суралцагчийн суралцаж буй сургууль аттестатчлагдсан, төгсөгчдийн 50-иас доошгүй хувь нь мэргэжлээрээ ажлын байраар хангагдсан байх, суралцагчдын сурлагын амжилт зэргийг харгалзан 2014-2015 оны хичээлийн жилээс эхлэн олгох гэж өөрчлөлтийг төсөлд тусгах талаар Улсын Их Хурлын гишүүн С.Баярцогт, Ц.Даваасүрэн, З.Энхболд, Д.Эрдэнэбат, Л.Эрдэнэчимэг нарын гаргасан саналыг Байнгын хорооны хуралдаанд оролцсон гишүүд дэмжсэн болно.

Уг хуулийн төслийн анхны хэлэлцүүлгийг Нийгмийн бодлого, боловсрол, соёл, шинжлэх ухааны байнгын хороо хэлэлцээд, гаргасан санал, дүгнэлт, зарчмын зөрүүтэй саналын томьёоллоо Төсвийн байнгын хороонд хүргүүлсэн. Тус Байнгын хорооны гаргасан зарчмын зөрүүтэй саналуудыг нэг бүрчлэн санал хураалгаж шийдвэрлэв.

Төслийн талаар Төсвийн байнгын хорооноос гаргасан зарчмын зөрүүтэй саналын томьёоллыг та бүхэнд тараасан болно.

*Дөрөв. “Хүний хөгжил сангаас Монгол Улсын иргэнд 2014 онд хүртээх хишиг, хувийн хэмжээг тогтоох тухай Улсын Их Хурлын тогтоолын төслийн талаар.*

Төслийн анхны хэлэлцүүлгийг Байнгын хорооны хуралдаанаар хэлэлцэх үед хуралдаанд оролцсон гишүүдээс зарчмын зөрүүтэй санал гаргаагүй тул Улсын Их Хурлын гишүүн Д.Эрдэнэбат уг тогтоолын төслийг анхны хэлэлцүүлгээр батлуулах горимын санал гаргасныг хуралдаанд оролцсон гишүүдийн олонх дэмжсэн болно.

Улсын Их Хурлын эрхэм гишүүд ээ,

Монгол Улсын нэгдсэн төсвийн 2014 оны төсвийн хүрээний мэдэгдэл, 2015-2016 оны төсвийн төсөөллийн тухай хуульд өөрчлөлт оруулах тухай, Төсвийн тухай хуулийн зарим хэсэг, заалтыг хүчингүй болсонд тооцох тухай, Дээд боловсролын санхүүжилт, суралцагчдын нийгмийн баталгааны тухай хуульд өөрчлөлт оруулах хуулийн төслүүд, Хүний хөгжил сангаас Монгол Улсын иргэнд 2014 онд хүртээх хишиг хувийн хэмжээг тогтоох тухай Улсын Их Хурлын тогтоолын төслийн анхны хэлэлцүүлэг хийсэн талаар гарсан санал, дүгнэлтийг хэлэлцэн, Монгол Улсын нэгдсэн төсвийн 2014 оны төсвийн хүрээний мэдэгдэл, 2015-2016 оны төсвийн төсөөллийн тухай хуульд өөрчлөлт оруулах тухай, Төсвийн тухай хуулийн зарим хэсэг, заалтыг хүчингүй болсонд тооцох тухай хуулиуд, Хүний хөгжил сангаас Монгол Улсын иргэнд 2014 онд хүртээх хишиг хувийн хэмжээг тогтоох тухай Улсын Их Хурлын тогтоолын төслийг баталж өгөхийг хүсье.

Анхаарал тавьсанд баярлалаа.

**З.Энхболд:** -Ажлын хэсгийг танилцуулъя. Батбаяр Сангийн яамны Төсвийн орлогын хэлтсийн дарга, Нямаа Сангийн яамны Санхүүгийн зах зээл, даатгалын хэлтсийн дарга.

Хэлэлцэж буй хуулиудаас нэг хууль нь санал гарсан учраас 2 дугаар хэлэлцүүлэг уруу явна. Бусад нь анхны хэлэлцүүлгээр батлах ийм горимоор явна. Саяын Хаянхярваа гишүүний уншсан танилцуулгаас асуулттай гишүүд байна уу. Бямбацогт гишүүнээр, Хүрэлбаатар гишүүнээр асуулт тасаллаа.

Баярсайхан гишүүн асууя.

**Ц.Баярсайхан:** -Энэ төсвийн тухай хуулийн зарим хэсэг, заалтыг хүчингүй болсонд тооцох тухай хуулийн төсөл дээр Баярцогт гишүүн, Даваасүрэн гишүүн энэ тэр тодорхой санал гаргасан юм байна л даа. Тэгээд би Засгийн газрын хурал дээр Улаан сайдтай ярьсан. За хуулиа бол ингээд яачихъя. Нэгэнтээ Засгийн газраас өргөн барьсан.

Санхүүжүүлэх үедээ энэ оны шилжиж байгаа улирлын чанартай хийгдэж байгаа ажлуудаа санхүүжүүлээд явъя. Харин тасралтгүй. Тэр нь бол 2014 оныхоо санхүүжилтэнд тооцож болох юмаа гэсэн ийм зүйл хэлсэн юм. Тэгээд Улаан сайд өөрөө алга байна л даа.

Уг нь нэг ийм санаа протоколд орохгүй бол ялангуяа 8 сарын 30 гээд тасалбар хийчихсэн байгаа шүү дээ. Тэгээд одоо тендер нь зарлагдаад бүртгэгдчихсэн, ялангуяа зураг төслийн ажлууд байгаа.

**З.Энхболд:** -Одоо нөгөө оюутны 70 мянгатай холбоотойгий нь хэлэлцэж байна. Өөрийн чинь асууж байгаа юм дараагийнх байхгүй юу. Одоо бид нар тэрийг яриагүй байна. Бямбацогт гишүүн асууя.

**С.Бямбацогт:** -Энэ 2014 оны төсвийн хүрээний мэдэгдэл, 2015-2016 оны төсвийн төсөөллийн тухай хуулийн төсөл дээр асуулт байна.

Өнөөдрийн мөрдөж байгаа хуулиар төсвийн хүрээний мэдэгдэл болоод төсвийн тогтвортой байдлын тухай хуулинд бол 2014 онд Монгол Улсын нийт өрийг ДНБ-тэй харьцуулсан өнөөгийн үнэ цэнээрээ 40 хувьтай тэнцэх хэмжээнээс үүнээс илүүгүй байна аа гээд хуульчлаад заачихсан байгаа. Энийгээ 2014 оны төсвийн хүрээний мэдэгдлээрээ өөрчлөөд 50.3 хувь болгож 10.3 хувиар нэмэгдүүлье гэж орж ирж байна л даа. Энэ яг ямар тооцоо судалгаан дээр үндэслэж байгаа юм бэ. Энэ дээр тодорхой тооцоо судалгаа асуудал байвал тайлбарлаж өгөөч ээ.

Төсвийн тогтвортой байдлын тухай хуулийг бид нар бас ярьж хэлэлцэж баталнаа. Хэлэлцэнээ тийм. Түүн дээр 40 хувь гээд заачихсан байгаа. Энэ хоёр хууль маань хоорондоо зөрчилдөөд байгаа юм биш үү. Хэрвээ Төсвийн тогтвортой байдлын тухай хуулийг бид хэлэлцэхгүй бол одоогийн баталж байгаа 2014 оны төсвийн хүрээний мэдэгдэл, 2015-2016 оны төсвийн төсөөлөл маань энэ хоёр хууль маань хоорондоо зөрчилтэй болчих гээд байнаа. Энийг одоо ямар байдлаар яаж шийдэх ёстой юм бэ.

Ер нь үүнтэй холбогдоод Төсвийн тогтвортой байдлын тухай хуулинд заачихсан улсын өр гэсэн ойлголтыг, за төсвийн хуулинд заачихсан төсөв гэсэн ойлголтыг бид бас нэгдсэн нэг мөр ойлголттой болмоор байна. Өнөөдөр бидний яриад байгаа гаднаас оруулж ирж байгаа мөнгө маань Монгол Улсын төсөв үндсэндээ 2, 3 төсөвтэй болчихоод байгаа шүү дээ.

Монгол Улсын төсөв гээд Улсын Их Хурал хэлэлцэж баталдаг нэг төсөв. Монголбанкнаас хэрэгжүүлж байгаа Засгийн газартай хамтран хэрэгжүүлж байгаа үнэ тогтворжуулах хөтөлбөр гээд 3 их наяд төгрөгийн дахиад нэг төсөв. Засгийн газартай ярьдаггүй Монголбанк, Улсын Их Хуралтай ярьдаггүй Монголбанк, Засгийн газар хоёр маань хоорондоо хэрэгжүүлээд явчихдаг.

Гуравт нь Чингис бонд гээд дахиад нэг төсөв байж байгаа. Эдгээр чинь яг ийм байдлаар ингээд тус тусдаа яваад байх юм уу. Энэ төсвийн тухай хууль, төсвийн тогтвортой байдлын тухай хуулинд заасан тэр тодорхойлолтууддаа нийцүүлж явуулах ёстой юм биш үү. Энэ тал дээр Төсвийн байнгын хороон дээр яригдсан уу, яригдаагүй юу.

Улсын төсөв гэж одоо чинь төрийн чиг үүргийг хэрэгжүүлэхэд шаардагдах санхүүгийн эх үүсвэрийг бий болгох зорилгоор төрийн мэдэлд хуримтлуулан хуваарилж, зарцуулах хөрөнгө, орлого, зарлага, өр төлбөр, санхүүгийн амлалт болон үүрэг, тэдгээртэй холбогдсон санхүүгийн үйл ажиллагаа, хэрэгжүүлэх арга хэмжээ, түүнд шаардагдах орц, хүрэх үр дүнгийн нийлбэр цогцыг улсын төсөв гэнэ ээ гэдэг. Гэтэл бидний тэр үнэ тогтворжуулах хөтөлбөр Чингис бонд эдгээр чинь улсын төсөвтэй ерөөсөө уялдахгүй яваад байна шүү дээ.

Улсын өр гэж Засгийн газрын гадаад, дотоод зээл, Засгийн газрын гаргасан баталгаа, өрийн бичиг, санхүүгийн бүх төрлийн төлбөрийн үүргийн мөнгөн дүн, түүнд ногдох хугацаа хэтэрсэн хүү, алданги, торгуулийн нийлбэрийг улсын өр гэнэ ээ гээд төсвийн тогтвортой байдлын тухай хуулинд заачихсан байгаа. Гэтэл энэ заалт маань бас зөрчигдөөд өнөөдөр яваад байна л даа. Чингис бонд маань улсын төсөв дээр суухгүй явж байгаа.

Эдгээр асуудлыг бид одоо цаашдаа яаж шийдэх ёстой юм бэ. Энийг бас нэгдсэн нэг мөр ойлголттой болъё. Тэгэхгүй нэг хэсэг нь энэ бол улсын төсвөөс тусдаа явах ёстой, улсын өр биш гэж ярьдаг. Нэг хэсэг нь бол улсын төсөвт хамт суух ёстой. Улсын өр мөн гэж ярьдаг. Энэ ойлголтоос нэгдсэн нэг ойлголтонд хүрье. Хуулийн зөрчил байдаг бол хуулийнхаа зөрчлийг алга болгоё. Хуулийн зөрчил байхгүй бол хуульдаа нийцүүлье. Эдгээр асуудлыг л ямар байдлаар яаж шийдэхээр Төсвийн байнгын хороон дээр яригдсан бэ. Ярьсан уу, яриагүй юу.

Одоо анхны хэлэлцүүлгээр батална гэдэг маань бас л жаахан ойлгомжгүй болчихоод байна л даа. Энэ юмаа нэг мөр шийдэж байж анхны хэлэлцүүлгээр батлах юм уу, цааш нь батлах эсэхээ ярих ёстой юм биш үү гэсэн асуултыг тавьж байна.

**З.Энхболд:** -Даваасүрэн дарга хариулъя.

**Ц.Даваасүрэн:** -Бямбацогт гишүүний асуултад хариулъя. Тэгэхээр яг одоогийн өргөн барьсан байгаа төсвийн төслөөр бол төсвийн хүрээний мэдэгдлийн одоо 2 шалгуур бол хүрээндээ атлаа буурчихаж байгаа. Орлого буурч байгаа, төсвийн хүрээний мэдэгдлээр батлагдсан хэмжээгээр зарлага буурч байгаа. Байнгын хороон дээр гарсан санал ямар байсан гэхээр ер нь тэр батлагдсан хязгаартаа байх юм бол заавал тодотгоод байх шаардлагагүй юмаа. Жишээлбэл зардал буурч байхад бол хэрэггүй ээ гэж. Орлого өсөж байхад бол хэрэггүй юмаа гэж.

Яагаад вэ гэвэл нөгөө шалгуурынхаа хэмжээнд байгаа гэж үзэж байгаа учраас. Таны асуугаад байгаа төсвийн тогтвортой байдлын хуультай, хуульд байгаа өрийн заалттай уялдуулахын тулд төсвийн хүрээний мэдэгдлээ хавар баталж байхдаа энэ асуудлыг бид шийдэх ёстой байсан байхгүй юу. Тэгээд магадгүй ер нь бол энэ төсвийн хүрээний мэдэгдлийг баталж байхдаа бид нар энэ төсвийн тогтвортой байдлын хуультайгаа уялдуулах асуудлыг ер нь хөндөж байх нь зүйтэй байх гэж би ингэж бодож байна.

Чингис бондын асуудал бол яг төсөвтэй уялдаад явахад бас хуулийн хувьд арай өөр хуулиар зохицуулагдах ёстой. Хөгжлийн банкны хуулиараа зохицуулагдаад, Хөгжлийн банкны хуулийг бид нар батлахдаа төсвийн гадуур байхаар баталсан байгаа.

Тийм учраас бол энэ хөгжил дэмжсэн томоохон хөтөлбөрийн санхүүжилтүүд Хөгжлийн банкаараа дамжиж хэрэгжих ёстой. Энэ дотор харин төсөв давах нэг хэсэг бий. Тэр бол жишээлбэл одоо нийгмийн шинж чанартай ажлууд. Нийгмийн шинж чанартай энэ бондоор санхүүжиж байгаа ажлуудын үндсэн төлбөр зээлийг улс төлөхөөс өөр арга байхгүй. Энэ тохиолдолд бол сууна.

Одоо цэвэр зээлийн дүнд суугаад явах ёстой. Жишээлбэл замын ажлууд байна. Нийгмийн шинж чанартай өөр ажлуудыг бол суулгасан. Бизнесийн шинж чанартай бондоор санхүүжиж байгаа төслүүд бол тэр Хөгжлийн банкиндаа дамжуулан зээлдэх гэрээгээр төлөгдөөд, тэгээд Хөгжлийн банкаараа цаашаа гадаад төлбөр нь хийгдээд явах ёстой хуулиараа.

Тэгээд таны яриад байгаа тэр төсөвт тусаад байгаа бонд гэдэг чинь төсвийн эх үүсвэр талд суудаг, төсвийн алдагдлыг санхүүжүүлэх бондын хувьд яриад байгаа юм. Энэ Чингис бонд, энэ бусад бонд чинь бол нөгөө хөгжил дэмжсэн эдийн засгийн томоохон дэд бүтцийг санхүүжүүлэхэд чиглэсэн Хөгжлийн банкаар явах ёстой санхүүжилтүүд байгаа юмаа.

Өрийн асуудал дээр бол би таны хэлсэнтэй санал нэг байгаа. Тэр өрийн хэмжээнүүдээ тодорхойлохдоо бид нар яг энэ хуулин дээр байгаа тэр Засгийн газрын баталгаа, энэ Чингис бонд, мөн дотоодод гаргасан бонд бүгдийг нь оруулаад нийт өрийнхөө одоо өнөөгийн үнэ цэнээр илэрхийлсэн дүнг ДНБ-тэй харьцуулаад явж байгаа.

Тийм учраас нөгөө төсвийн тогтвортой байдлын хуулийн өөрчлөлтийн асуудал чинь яг үүнтэй уялдаад байгаа юм. Нийт зээл орж байгаа учраас. Нийт зээл. Тэгэхдээ 7 шалгуур үзүүлэлт байгаа. 7 шалгуур үзүүлэлтийн яг нийт зээл буюу таны саяын хэлээд байсан энэ бүх одоо Засгийн газартай хамаатай, төртэй хамаатай өр зээлийг оруулахаар шалгуур үзүүлэлт нь бол нөгөө 40-өөс хэтэрчихэж байгаа юм.

Тийм учраас нөгөө тогтвортой байдлын тухай хуулийн асуудлыг өөрчлөх саналыг оруулж ирээд. Тэгэхдээ энэ асуудлыг бид нар хойшлуулчихсан байж байгаа.

**З.Энхболд:** -Бямбацогт гишүүн тодруулъя.

**С.Бямбацогт:** -Тэгэхээр хавар бид нар төсвийн хүрээний мэдэгдлийг батлахдаа 40 хувь гээд баталчихсан шүү дээ. Монгол Улсын өрийн хэмжээг ДНБ-тэй харьцуулахад 40 хувиас илүүгүй байна аа гээд. Гэтэл үүнийгээ өөрчлөөд төсвийн хүрээний мэдэгдлээрээ 50 хувь болгоё гэчихсэн. Төсвийн тогтвортой байдлын тухай хуулиараа 2014 онд 60 хувь болгоё гэчихсэн. Ингээд Засгийн газраас өргөн барьсан 2 хууль маань хоёулаа хоорондоо зөрчилтэй байж байдаг. Хавар баталсан хуулиа бид нар дахиад одоо өөрчлөх гэж байдаг. Энэ асуудлыг л хөндөөд байна л даа. Тэгээд энэ дээр одоо бид яг яаж хандах ёстой юм бэ. Цаашдаа бас ямар зарчим байх ёстой юм бэ.

Дээрээс нь тэр за больё доо.

**З.Энхболд:** -Даваасүрэн гишүүн хариулъя.

**Ц.Даваасүрэн:** -Тэгээд энэ төсвийн тогтвортой байдлын хуулиар заасан энэ шалгуурын асуудлыг ер нь бүлгүүд 2 жилийн хугацаанд л өөрчильё гээд байгаа шүү дээ тийм ээ. 2 жилийн хугацаагаар шатлалаа өөрчилье гэдэг асуудлыг бол жичдээ ярья гэсэн байдлаар хойшлуулаад байгаа юм.

**З.Энхболд:** -Хүрэлбаатар гишүүн асууя.

**Ч.Хүрэлбаатар:** -За энэ улсын нэгдсэн төсвийн 2014 оны төсвийн хүрээний мэдэгдэл, 2015-2016 оны төсвийн төсөөллийн тухай хуульд өөрчлөлт оруулах тухай хуультай холбоотойгоор асуулт асууя.

Төсвийн тогтвортой байдлын тухай хуулиараа бид нар Монгол Улсын нийт өрийн ДНБ-нд эзлэх хувь хэмжээг 50, 40 гээд заачихсан байгаа шүү дээ. 2013 ондоо 50, 2014 онд 40 гээд. Гэтэл одоо бид нар энэ хэлэлцүүлгээрээ батлах гэж байгаа тоон дээр улсын өрийн нийт хэмжээг ДНБ-ний 50.3 хувь болгочихсон байгаа юм. Одоо байгаа хуультайгаа зөрчилдөж байгаа саналыг бид энд оруулж ирж батлах гэж байгаа.

Тэгээд хууль зөрчсөн саналыг Энхболд даргаа одоо хураалгаж болдог юм уу. Би танаас асуух гэж байгаа юм. Уг нь 40 байх ёстой. Гэтэл 50.3 болгоод оруулаад ирчихсэн. Одоогийн хуультай зөрчилдөж байгаа юм дээр бид нар санал хураалт явуул гэж байна шүү дээ. Тэгэхээр энийг хураалгаснаараа та өөрөө хууль зөрчсөн болох уу нэгд.

**З.Энхболд:** -Санал хураах үед нь асууя тэгэх үү. Одоо би нөгөө оюутны мөнгөөр хураалгана. Тэрний дараа яг наадахаар чинь санал хураалгана.

**Ч.Хүрэлбаатар:** -Гэхдээ би яг одоо асууж байгаа зүйлээ асуучихъя.

**З.Энхболд:** -Харин тийм.

**Ч.Хүрэлбаатар:** -Түрүүн Хаянхярваа гишүүн бүгдэнгий нь уншсан шүү дээ.

**З.Энхболд:** -Яг санал хураах үед нь хэлчихвэл нөгөө санал хураах уу, үгүй юу гэдгээ шийдэх байхгүй юу.

**Ч.Хүрэлбаатар:** -Тэгвэл би Даваасүрэн даргаас нь асуучихъя.

**З.Энхболд:** -За Даваасүрэн.

**Ч.Хүрэлбаатар:** -40-ийг яагаад 50.3 болгосон. Уг нь энэ монголын төр бол зээлийг биш хөрөнгө оруулалтыг дэмжиж ажиллавал болж байгаа юм л даа. Зээлийнхээ хэмжээг нэмэгдүүлээд байдаг. Хөрөнгө оруулалт нь жилээс ирэх тутам буураад байдаг. Хоёр, гуравхан жилийн дараа бол Монгол Улсын эдийн засгийн байдал бол шал өөр болно шүү дээ. Тэгэхээр энэ дээр Даваасүрэн дарга энэ Төсвийн тогтвортой байдлын тухай хуулийгаа хатуу мөрдөх тал дээр нь хатуу чанга байр суурь барихгүй бол энэ эдийн засгийн чинь үндсэндээ гаж буруу тогтолцоо уруугаа гүнзгий орж эхэлж байна шүү дээ.

Олон улсын одоо судалгаа хийдэг байгууллагууд нөгөө ганнам стайл гэдэг бүжигтэй адилханаар монголиан стайль одоо төрийн бодлого гэж ярьж бичдэг болж эхэлж байна шүү дээ. Та бүгд морген стендийг нь гаргасан дүгнэлтүүдийг нь үзээрэй. Яг нөгөө ганнам стайл гэдэгтэй адилхан монголиан стайл бодлогыг гаргаж байна. Дэлхий дээрх гаж буруу бодлогоороо Монгол Улс дэлхийн түүхэнд орж эхэлж байна шүү сүүлийн нэг, хоёр жилийн дотор.

Тийм учраас энэ Төсвийн тогтвортой байдлын тухай хуулийг зөрчиж, өрийн хэмжээг эрс нэмэгдүүлж байгаа. Эрс нэмэгдүүлж байгаа шүү сүүлийн нэг, хоёр жилийн. Ингэснээрээ монголын ард түмний нуруун дээр аваачиж байгаа тэр өрийн хэмжээг, дараа нь ирээдүйн татварын хэмжээг нэмэгдүүлэх ийм бололцоог би Төсвийн байнгын хороо гаргах ёсгүй ээ гэж үзэж байгаа юм.

Тийм учраас Даваасүрэн дарга энэ дээр нэлээн хатуу байр суурьтай байхыг би танаас хүсэж байна.

**З.Энхболд:** -Даваасүрэн гишүүн хариулъя.

**Ц.Даваасүрэн:** -Хүрэлбаатар гишүүний асуултад хариулъя. Тэгэхээр та нөгөө төсвийн, төсөвтэй холбогдолтой өөр Засгийн газрын өрийн 7 шалгуур үзүүлэлтийн нэг л шалгуур үзүүлэлт бол одоо зөрчигдөх хэмжээнд байгаа гэдгийг мэдэж байгаа.

Ер нь олон улсын практик, дэлхийн банк, валютын сангийн аргачлалаар саяхан дэлхийн банк, валютын сангийн ч судалгаа хийсэн байна лээ. Тэгэхээр нэг шалгуур үзүүлэлт буюу ДНБ-нд харьцуулсан өрийн хэмжээ муудаж байгаа нь бол сэрэмжлүүлэг. Өрийн дарамт үүсэж болзошгүй гэсэн сэрэмжлүүлэг гэдэгтэй би санал нэг байна.

Тийм учраас яг энэ хэрвээ 3 шалгуур үзүүлэлт муудуулбал өрийн дарамтанд орж ирлээ гэдэг ийм дохиолол өгч эхэлнэ. Одоогийн нөхцөлд нэг шалгуур үзүүлэлт хэтэрч байгаа учраас бид нар энэ сэрэмжлүүлэг дээрээ анхааралтай хандаад, 2 жилийн хугацаанд л хойшлуулаад, энэ эдийн засгийн дэд бүтцээ хөгжлөө дэмжсэн томоохон ажлуудыг амжуулаад авъя, тэгээд ирээдүйд бол харин тооцоотой, судалгаатай байж байгаад өр төлөх тодорхой схем гаргах ёстой юм шиг байгаа юм.

Одоо жишээлбэл ямар нэг эх үүсвэрийг нь тодорхойлоод, тэгээд энэ өрүүдээ бол яг энэ хугацаанд, ялангуяа 17, 22 онд бол хэрвээ бид нар дахиад 5 тэрбум долларын зээлийн асуудал яах юм бол харин нэг үзүүр л нэмж муудаж болзошгүй. Тэр нь бол зээлийн үйлчилгээний төлбөрийг төсвийн орлогод харьцуулсан харьцаа муудаж болзошгүй байгаа.

Тэгэхээр өнөөдрийн одоо прогнозоор бол 2 үзүүлэлт 17, 22 онд бол муудаж болзошгүй. 3 бол муудахгүй байгаа. Тэгэхээр энэ хүрээнд тооцоо судалгаатай яваад байх юм бол 2 жилээр хойшлуулаад, түүнээсээ хойш хатуу мөрдөөд явах ийм бололцоо байна аа л гэж ингэж л ярилцсан байгаа.

**З.Энхболд:** -Хүрэлбаатар гишүүн тодруулъя.

**Ч.Хүрэлбаатар:** -Энэ дээр хууль зөрчиж санал хураалгаж болж байгаа юм уу л гэж Даваасүрэн дарга би танаас асуугаад байгаа юм л даа. Төсвийн тогтвортой байдлын тухай хуулиар 40 байх ёстой өрийн хэмжээг одоо бид нар 50.3 болгож нэмэгдүүлж оруулж ирэх гэж байна шүү дээ. Ингэж санал хураалгаж болж байгаа юу л гэж асуусан нэгдүгээрт нь.

Хоёрдугаарт нь, бид нар хүүхдийн мөнгөө одоо хүртэл зээл авч өгч эхэлж байгаа шүү дээ. Төсвийн тодотголын үеэр бид Засгийн газрын гаргах үнэт цаасны хэмжээг 820 тэрбум байсныг бид нар 1 их наяд 400 тэрбумаар болгож нэмж өгсөн шүү дээ. Өөрөөр хэлбэл бид нар өрийнхөө хэмжээг нэмээд байдаг, гэхдээ дотроо өгч байгаа мөнгөө хүртэл зээл авч өгөөд байгаагаараа бид нар цаашдаа энэ өр төлөх төлбөр эдийн засгийн эрсдэлтэй байдлыг улам бүр нэмэгдүүлээд байгаа байхгүй юу.

Тийм учраас төсвийн тогтвортой байдлын тухай хууль дээрээ Төсвийн байнгын хорооны дарга та хатуу байвал яасан юм бэ л гэсэн ийм 2 асуулт асууж байгаа юм.

**З.Энхболд:** -Даваасүрэн гишүүн хариулъя.

**Ц.Даваасүрэн:** -Тийм тэгэхээр хуулинд нэмэлт, өөрчлөлт оруулах асуудал бол бас одоо хуулиа зөрчлөө гэж үзэхгүй л дээ. Хуульд нэмэлт, өөрчлөлт оруулъя гэдэг агуулгаар Төсвийн хүрээний мэдэгдлийг өөрчлөх саналыг оруулж ирсэн байгаа юм. Тэгэхээр тэр хуулийг өөрчлөх үү, үгүй юу гэдэг нь одоо Их Хурлын гишүүд санал хураалтаараа шийдээд л явчихна.

Хүүхдийн мөнгөний асуудал дээр тэр тодорхой Хүний хөгжил сангаас эх үүсвэр заагаад өгчихсөн байгаа. Ер нь тэр эх үүсвэрийнхээ хүрээнд бол цаашдаа шийдээд явдаг, мөн ер нь хавтгайруулах уу, эмзэг бүлгийн хэсэг байх уу, малчны хүүхдүүд байх уу гэсэн бас нэг тодорхой хязгаар тогтоож өгөх асуудлыг бол цаашдаа хийх нь зүйтэй юмаа гэсэн ийм саналуудыг бас гишүүд гаргасан байгаа.

**З.Энхболд**: -Баянсэлэнгэ гишүүн асууя.

**З.Баянсэлэнгэ:** -Баярлалаа. Би Төсвийн байнгын хорооны даргыг энэ хураалгасан Нийгмийн бодлогоор манай Байнгын хороогоор ямар учраас энэ Дээд боловсролын санхүүжилтийн суралцагчийн нийгмийн баталгааны тухай хуульд өөрчлөлт оруулах тухай хуулийн төслийг Байнгын хороогоор оруулж, санал хураалгасан бэ гэдэг нэг асуулт асуумаар байна.

Хоёрт нь та энэ оруулж ирж байгаа зарчмын зөрүүтэй саналаа уншиж харсан уу. Өөрөөр хэлбэл таны хураалгасан энэ санал танай дэмжсэн, танай Төсвийн байнгын хороо дэмжсэн санал. Манай Байнгын хорооны санал хоёр ижил агуулгатай байсан. Энхболд даргын гаргасан тэр санал ижил агуулгатай байтал өөрсдийн Байнгын хорооны саналыг дэмжээд, ижил агуулгатай нөгөө Байнгын хорооноос орж ирж байгаа саналыг унагасан нь ямар учиртай юм бэ гэдэг ийм асуулт асуумаар байна.

Өөрөөр хэлбэл энэ урамшууллын тэтгэлэг маань үндэсний тэтгэлгийг заавал хөдөлмөр эрхлэлттэй нь холбож тайлбарлаж болох юм уу. Урамшууллын хэлбэр тэтгэлэг дотор сурлагаар нь, амжилтаар нь тэр улсын уралдаанаар нь харгалзан үзээд энэ оюутнуудад тэтгэлэг олгож байгаа. Тэгвэл тэр оруулах гээд байгаа заалтаа энэ хөдөлмөр эрхлэлттэй нь уяж яагаад болоогүй юм бэ.

Өнөөдөр энэ яг хөдөлмөр эрхлэлттэй нь уянаа гэж үзэж байгаа бол Засгийн газраас оруулж ирсэн энэ заалт нь өөрөө илүү оновчтой байх байсан юмаа. Та бүхэн маань энэ Нийгмийн бодлогын байнгын хорооноос оруулж ирж байгаа саналыг нэг Байнгын хорооноос оруулж ирж байгаа саналыг өнөөдөр унагая гэж ярилцаж байгаад ингэж унагаж байгаа нь өөрсдийнхөө дэмжсэн саналыг унагаж байгаатай ерөөсөө адилхан байна аа.

Тэгвэл ингэж Байнгын хороогоор оруулж ирэх шаардлага байгаа юм уу. Боловсрол, шинжлэх ухааны яам нь өөрөө эрхлэх асуудлын хүрээ нь Нийгмийн бодлогын байнгын хороонд харьяалагддаг. Тэгвэл энэ Төсвийн байнгын хороо өнөөдөр бодлогын хэмжээний асуудлыг нь ингээд өөрсдөө зохицуулаад явж болох юм бол дараа дараагийн хуулийг манайхаар оруулж ирэх шаардлага ингэж байгаа юм уу гэдэг асуулт байна.

Тэгээд ч энэ өнөөдрийн энэ эцсийн дүндээ энэ оюутнуудыг үндсэн хуулиа зөрчөөд, өнөөдөр үндэсний тэтгэлгийг ингэж хасаж байгаа явдал нь өнөөдөр үндсэн хуулиа зөрчөөд явж байгаа, эцэст нь Үндсэн хуулийн цэц дээр очих асуудал Байнгын хороо, Төсвийн байнгын хороо өөрөө энэ асуудал дээр хариуцлага хүлээх юм уу. Аливаа асуудал босч ирэх юм бол Нийгмийн бодлогын байнгын хороо хариуцахгүй, танай Байнгын хороо энэ мөнгө төгрөгтэй холбоотой асуудлаа зохицуулах юм уу гэдэг ийм асуудал байна аа.

**З.Энхболд:** -Даваасүрэн гишүүн хариулъя.

**Ц.Даваасүрэн:** -Баянсэлэнгэ гишүүний асуултад хариулъя. Тэгэхээр яг энэ хоёр санал ижилхэн бас биш юмаа. Нийгмийн бодлого, боловсрол, соёл, шинжлэх ухааны байнгын хороон дээр гарсан санал дээр болохоор зөвхөн байгалийн болон инженерийн чиглэлээр үйл ажиллагаа явуулдаг боловсролын дээд байгууллагууд болчихож байгаа байхгүй юу. Тэгэхээр энэ чинь хязгаарлагдаад бүр цөөрчих гээд байгаа юм .

Тийм учраас би гишүүд энэ агуулгаар нь бол тэр саналыг дэмжээгүй байх гэж бодож байна. Төсвийн байнгын хороон дээр дэмжигдсэн санал бол бүх дээд сургуулиуд орно. Тэгэхдээ аттестатчилагдсан байна. Төгсөгчдийн 50-иас доошгүй хувь нь бол төгсөөд ажлын байр олсон байна гэсэн, ажлын байртай байх шалгуурыг хангасан байна гэсэн ийм саналыг дэмжсэн байгаа.

Ер нь энэ Байнгын хороод бас яг хуваарилчихаад, тэгээд дараа нь өөр Байнгын хорооны эрхлэх асуудлын хүрээнд орж ирж байгаа хуулиудыг үндсэн Байнгын хороон дээр зохицуулнаа гэсэн, одоо шийдвэрлэнээ гэсэн нэг ийм дэгийн хууль байгаа нь энэ магадгүй ер нь зөрчилтэй байж болзошгүй. Би бол энэнтэй санал нэг байгаа юм. Гэхдээ энэ дээр төсвийн хөрөнгө мөнгөний асуудал шийдэгдэж байгаа учраас бид бас хураасан.

Үнэхээр яг бодлогын шинж чанартай асуудлууд одоо яг танай Байнгын хорооны эрхлэх асуудлын хүрээний асуудлыг бол хураах нь буруу байх. Ер нь манай Тамгын газар ч гэсэн энэ хуулийн зөрчлийн асуудал дээр бас тодорхой санал боловсруулж танилцуулах нь зүйтэй байх гэж бодож байна. Жишээлбэл, татварын асуудлаар Эдийн засгийн байнгын хороон дээр санал хураагаад, татварын Төсвийн байнгын хорооныхоо саналыг унагаж болохгүй. Тэрэнтэй ижилхэн Эдийн засгийн байнгын хороон дээр Үнэт цаасны асуудлыг Төсвийн байнгын хороон дээр унагаж болохгүй. Тэгэхээр энэ мэтийн дэгийн тухай хууль дээр бас зөрчилтэй асуудлууд байгааг би үгүйсгэхгүй байна.

**З.Энхболд:** -Баянсэлэнгэ гишүүн.

**З.Баянсэлэнгэ:** -Харин танай Байнгын хороон дээр дэмжигдсэн тэр мэргэжлээрээ ажлын байраар хангагдсан байх гэдэг шалгуур үзүүлэлтийг яаж тооцож оруулж ирээд байгаа юм бэ гэдгийг та надад бас хэлээд өгөхгүй юу. Энэ 2014 оноос 2015 он хүртэл Улсын Их Хурал энэ тэтгэлгийг тогтоогоод, цаашид Засгийн газар үргэлжлүүлж авч явах юм байна.

Тэгэхээр энэ Засгийн газар энэ үргэлжлүүлж авч явах гэдэг нь энэ 28.1.8 дээрээ ингээд байгаад байгаа байхгүй юу энэ. Боловсролын тухай хууль. Засгийн газар. Энэ бол манай дээр дэмжигдчихсэн санал. 2014-2015 онд Улсын Их Хурал гэдгээ яаж оруулж ирж тооцож оруулж ирсэн юм бэ гэдгийг бас асуумаар байна.

**З.Энхболд:** -Тухайн санал хураах дээр нь асуучихвал яадаг юм. Саналын томьёолол дээр нь. Гишүүд асуулт асууж дууслаа. Тэр санал хураах болоогүй байна л даа. Санал хураах болохоор нь асуу л даа. Одоо энэ оюутны тэтгэлгээр санал хураачихаад, дараа нь тэр уруу орно.

Дээд боловсролын санхүүжилт, суралцагчдын нийгмийн баталгааны тухай хуульд өөрчлөлт оруулах тухай хуулийн төслийн талаар Төсвийн байнгын хорооны дэмжсэн 1 санал, дэмжээгүй 2 санал, Нийгмийн бодлого, боловсрол, соёл, шинжлэх ухааны байнгын хорооны дэмжсэн 2 санал байна.

Төсвийн байнгын хорооны дэмжсэн эхний саналаар санал хураая.

1.Төслийн 1 дүгээр зүйлийн “тэтгэлэг олгож болно” гэснийг “тэтгэлгийг сургалтын стандартын шаардлага хангасан, аттестатчилагдсан, сүүлийн жилийн төгсөгчдийн 50-иас доошгүй хувь нь мэргэжлээрээ ажлын байраар хангагдсан байх шаардлагыг биелүүлсэн сургуулийн өдрийн ангийн суралцагчийн сурлагын амжилтыг нь харгалзан 2014-2015 оны хичээлийн жилээс эхлэн 10 сарын туршид сар бүр олгоно. Цаашид” гэж өөрчлөх. Санал гаргасан Улсын Их Хурлын гишүүн Баярцогт, Даваасүрэн, Энхболд, Д.Эрдэнэбат, Эрдэнэчимэг. Кнопоо дараадах. Би энүүгээр оруулаадахъя.

Нямдорж гишүүнээр асуулт тасаллаа. Отгонбаяр гишүүн асууя.

**Ё.Отгонбаяр:** -Баярлалаа. Энэ тавьж байгаа шаардлагуудыг яаж томьёолж, яаж хэмжих юм бэ гэдэг асуулт байна л даа. Сургалтын стандартын шаардлага хангасан гэдгийг ямар шалгуураар үзэх вэ. Сүүлийн жилийн төгсөгчдийн 50-иас доошгүй хувь нь мэргэжлээрээ ажлын байраар хангагдсан. Санаагий нь бол ойлгоод дэмжиж болохоор байгаад байдаг. Хэмжүүргүй юм болчихоод байна. Тэгээд энийг одоо яаж хэмжих юм. Баахан худлаа мэдээлэл явдаг ийм ажил болох уу, үгүй юу гэдгийг бас яах гэсэн юм. Төсөл санаачилсан хүмүүсээс асуух гэсэн юм.

**З.Энхболд:** -Санаачлагч гишүүн Баярцогт.

**С.Баярцогт:** -Энэ Засгийн газраас өргөн барьсан хууль нь бол өөрөө тэтгэлэг олгож болноо гээд шалгуурууд тогтооноо гэсэн санаа байгаа юм. Тэгээд бид бол энэ дээд боловсролын системд хийгдэх реформын хувьд бол олон зүйл бид нарт дутагдалтай байна. Монгол Улс бол дэндүү олон их, дээд сургуультай. 10 төгссөн хүүхдүүд нь 100 хувь дээд сургуульд ордог ийм улс, гажиг тогтолцоотой улс бол манайхаас өөр байхгүй ээ.

Тэгээд энийгээ бол зөв болгоё. Тэгээд олон улсын сургуулиудын зэрэглэлийг тогтоодог аргачлалууд дотроос хамгийн том аргачлал нь болохоор тэр сургуулийг төгссөн хүүхэд нь өөрөө ажлын байраар хангагдсан уу, үгүй юу гэдэг ийм шалгуур байдаг.

Тэгэхээр бид нар Засгийн газарт ямар үүрэг болгож байгаа вэ гэхээр бүтэн жилийн турш та нар бэлтгэлээ хангаад, ийм шалгуур үзүүлэлтүүдийг бий болгоо, бүх хүүхдүүд бол интернетэд бүртгэлээр орчихсон, дипломууд нь бүртгэлээр гарч байгаа. Тийм учраас ажлын байраар хангагдсан эсэхийг нь бол хийх боломж бол их амар болчихсон гэж бид нар ойлгож байгаа. Бүртгэлийн систем сайжирсантай холбогдуулаад.

Тэгэхээр энийг бүтэн жил бэлтгээд, 2014, 2015 оны хичээлийн жилээс эхлээд хэрэгжүүлэх нь зүйтэй гэсэн ийм байр суурийг бол барьж байгаа юмаа. Баярлалаа.

**З.Энхболд:** -Баянсэлэнгэ гишүүн.

**З.Баянсэлэнгэ:** -Баярцогт гишүүн худлаа яриад байх юм. Энэ Засгийн газраас өргөн барьж орж ирсэн энэ төсөл дотор шалгуур ерөөсөө байхгүй байгаа шүү дээ. Шалгуур байхгүй байхад өөрсдөө мэргэжлээрээ ажлын байраар хангагдсан байх гээд оруулж ирээд байгаа байхгүй юу. Мэргэжлээрээ ажлын байраар хангагдсаныг нь яаж үзэх гээд байгаа юм. Энд чинь ямар ч, бүтэн нэг жилийн дараа энэ асуудал хэлэлцэх юм уу. 2014-2015 он гэдгийг яаж тогтоогоод байгаа юм.

Цаашид Засгийн газар аваад явъя гэхэд тэтгэлгийн хэмжээ, түүнийг олгох хугацааны талаар тодорхой тооцоо судалгаа байгаа юм уу.

**З.Энхболд:** -Асууж дуусав уу.

**З.Баянсэлэнгэ:** -Дууссан.

**З.Энхболд:** -Баярцогт гишүүн хариулъя.

**С.Баярцогт:** -Баянсэлэнгэ гишүүний асуултад хариулъя. Баянсэлэнгэ гишүүн Засгийн газраас өргөн барьсан хуулиа бол сайн уншсан байх гэж би ойлгож байна. Хуучин бол шууд олгоно гэсэн үгтэй байсан. Одоо бол тэтгэлгийг олгож болноо гэдэг нь бол олгохгүй байж болно, олгож болно. Тэгээд энэ шалгуур үзүүлэлтүүдээ бол Засгийн газар өөрөө тогтооно гэсэн ийм үзэл баримтлалтай хуулийн төсөл орж ирсэн.

Тийм учраас Улсын Их Хурал дээр ярьж байгаад үндсэн шалгуур үзүүлэлтүүдийг эндээс тогтоож өгөхгүй бол Засгийн газар энэ ажлаа бол үе үеийн Засгийн газар хийхгүй байна. Тийм учраас ерөнхий шалгууруудыг энд тавьж өгөх нь зүйтэй гэсэн ийм байр суурийг бол барьсан.

Мэргэжлээрээ ажлын байраар хангагдана гэдэг бол угаасаа тэр сургуулийн зорилго. Тэр сургуульд орж байгаа хүүхдийн зорилго байхгүй юу. Би ийм мэргэжилтэй болно. Тэгээд ийм мэргэжлээрээ ажиллана гэж. Гэтэл одоогийн сургуулиуд соёлтой хадгаламж зээлийн хоршоо болчихоод байна аа. Энэ аав ээжийнх нь мөнгийг гоё нэрээр татаж авчихаад, энэ хүүхдүүд гараад сургуулиа төгсөөд 4 жил аав ээжийнхээ мөнгийг үрчихээд улсаас тэтгэлэг авчихаад, ажлын байраар хангагдаж чадахгүй байна аа.

Тийм учраас бид нар сургууль дээр нь шалгуур тавьж байгаа нэгдүгээр асуудал. Танай сургууль төгссөн хүүхэд дор хаяж 50 хувь нь мэргэжлээрээ ажилласан байх ёстой. Тэгж байж танай сургууль бол дээрээс нь танай сургууль бол аттестатчилагдсан байх ёстой. Тэгж байж танай сургуулийн нийт оюутнуудад энэ тэтгэлгийг авах боломжийг чинь нээж өгнөө гэж хэлж байгаа юм.

Сурагчид нь болохоор зэрэг сурлагын тодорхой шалгуур тавьж байж энэ шаардлагаа хувь хүнийхээ хувьд ханганаа гэсэн ийм 2 шалгуурыг тавьж өгье. Энийг бол өмнө нь маш олон удаа ярьж байсан. Анх Ерөнхийлөгчийг энэ хуулийг санаачилж орж ирж байхад ч гэсэн бид нар ярьж байсан. Би бол социализмын үед бид нартай хамт сурч байсан Болгарын оюутнуудын жишээг ярьж байсан. Болгарын бүх оюутнууд 4.2 функт буюу сайнаас дээш дүнтэй байж байж Засгийн газрынхаа стипендийг авдаг байсан. Гэтэл манайд сурч байсан бүх хүүхдүүд онц сурч байна уу, сайн сурч байна уу, дунд сурч байна уу, муу сурч байна уу ялгаагүй бүгд стипенд авдаг байсан байхгүй юу.

Тэгээд энэ бол угаасаа тухайн улсын зорилго байх ёстой. Татвар төлөгчдийнхөө мөнгөөр сурч байгаа, дараа нь энэ хүмүүс ажлын байраар өөрөө 100 хувь хангагдсан байх ёстой. Сурлагын чанар. Ийм зохион байгуулалттайгаар л энэ санал бол дэмжигдсэн гэдгийг хэлэх гэсэн юм. Баярлалаа.

**З.Энхболд:** -Баянсэлэнгэ гишүүн.

**З.Баянсэлэнгэ:** -Оюутнуудын зорилго нь зөв л дөө. Оюутнууд бүгд зорилготой байгаа, ажилтай байх. Ганцхан оюутнууд ч биш, монголд ажил хөдөлмөр эрхлээгүй хүн бүрийн л зорилго ажилтай болох. Тэгээд олон улсын практик жишиг байж болно л доо. Тэгээд монголынхоо хөрсөн дээр буусан ийм хууль л санаачилмаар байх юм. Яагаад гэвэл энэ ажлын байраар хангах талаар ямар одоо тэр дэмжлэг байгаа юм.

Өнөөдөр төрийн албанд ороод одоо ажилд оръё гэхэд чинь мэргэжлээрээ 2-оос доошгүй, 5-аас доошгүй жил ажилласан байх гэж шалгуур үзүүлэлт тавьж байгаа шүү дээ. Тэгээд энэ баахан оюутнууд чинь ажилгүй байгаад, төгсөж гарчихаад мэргэжлээрээ ажиллах боломжгүй тэр нөхцөл бололцоо байхгүй байгаа шүү дээ. Энэ нөхцөл бололцоогий нь нээснийхээ дараагаар өнөөдөр ингээд шат дараалаад тэр олон улсынхаа жишиг уруу явж болдоггүй юм уу. Гэв гэнэтхэн өнөөдөр бүх асуудлыг ингээд өөрчлөөд ороод ирэхээр зэрэг энд тэнцэх дээд сургууль байхгүй. Энэ ажлын байраар хангах тэр ажилтай болох оюутнууд байхгүй. Тэгэхээр энэ чинь хэрэгжихгүй.

**З.Энхболд:** -Баянсэлэнгэ гишүүн их муугаар манай дээд боловсролыг дүгнэж байна. Арай тийм биш байх аа гэж бодож байна. Шаардлага тавьж, шалгуур тавихгүй бол бүгдээрээ дээд боловсролтой болдог энэ буруу практик бол зогсохгүй ээ.

Нямаагийн Энхболд гишүүн асууя.

**Н.Энхболд:** -Энэ би бас яг түрүүчийн хүмүүстэй адилхан л юм хэлэх гээд байна л даа. Одоо манай сургууль төгсөж байгаа хүмүүсийн 50 хувийг нь ажлын байраар хангах хөдөлмөрийн зах зээл ер нь ямархуу байгаа юм болоо. Сая өөрөө хэллээ шүү дээ Баярцогт гишүүн. Өнөөдөр хэтэрхий олон сургууль байгаа чанаргүй. Тэнд чинь тэгвэл хэтэрхий олон оюутан л байж байгаа шүү дээ.

Яг одоо мэргэжил мэргэжлээр нь аваад үзэхэд энэ олон сургуулиудыг төгссөн хүмүүсийн 50 хувийг нь тэр жилд нь ажлын байраар хангах ийм бололцоо Монголд байдаг юм уу, энийг судалж үзсэн юм уу. Ерөнхий зарчим ийм байх ёстой гэдэг зарчмыг нь ойлгож байна л даа.

Тэгэхдээ хэрэв ийм судалгаагүйгээр хийж байгаа бол миний ойлгож байгаагаар бол тийм боломж өнөөдөр байхгүй байх. Төгсөж байгаа хүмүүсийн 50 хувь нь яг мэргэжлээрээ юунд авах. Тэгээд энэ бол энэ хүүхдэд мөнгө өгөхгүй л гэсэн асуудал юм байна л даа. Төсвийн мөнгийг хэмнэх гэсэн ийм асуудал байх шиг байна нэгдүгээрт.

Хоёрдугаарт, жишээ нь 49 хувь нь орчихсон байдаг. Тэр 49 хувь дотор нь бүр өөрийгөө шавхаад, дайчлаад, сайн сурчихсан, сургууль нь одоо тааруухан байлаа ч гэсэн ямар нэгэн байдлаар өөрийгөө бэлдээд, сайн сурчихсан, мэргэжлийн хувьд бэлтгэгдчихсэн, хичээгээд явж байгаа хүүхдүүдэд сургуулиас нь болоод мөнгө нь олгогдохгүй нь байна шүү дээ. Энэ энэ юмнуудыг яаж тооцсон юм бэ. Зүгээр тойруулаад ингээд харахаар өгч байгаа мөнгийг нь аль болохоор багасгачихъя л гэсэн санаа байх шиг байх юм. Өөр аргаар энэ чанаргүй сургуулиудын чанарыг нь сайжруулах ийм юм бодож олох хэрэгтэй байх аа. Саяын хоёр асуултад нэг хариулаач.

**З.Энхболд:** -Баярцогт гишүүн хариулъя.

**С.Баярцогт:** -Энхболд гишүүний асуултад хариулъя. Манайх шиг 10 төгссөн бүх хүүхэд нь дээд сургуульд ордог улс бол хаана ч байхгүй ээ. Дээрээс нь бид нар энэ их, дээд сургуулийн тоог бол цөөл өө. Арай дэндүү хариуцлагагүй хандаж байна аа. Энэ бол соёлтой хадгаламж зээлийн хоршоо болчихоод. Бид нар энэ дээр арга хэмжээ авна. Бид нар шаардлагууд тавина. Сургуулиудыг бүгдийг нь өөрийн бие даасан байртай байхыг шаардана. Нийт багш нарынх нь 80 хувь нь тухайн сургуулийн орон тооны багш байхыг шаардана, эрдмийн зэрэг цолтой байхыг шаардана, компьютерын лабораторитой байхыг шаардана, биеийн тамирын заалтай байхыг шаардана.

Дээрээс нь төгсөгчдийнх нь хувь нь бол ажлын байраар хангагддаг байхыг шаардана. Ингэж байж бид нар энэ сургуулийг хоорондоо нийлэх, сургуулийн тоогоо цөөлөх энэ зарчим уруу нь бол шилжүүлнээ. Бид нар социализмын үед ч гэсэн улаан шугам гэдэг ойлголттой байсан юм. Бүх 10 төгссөн хүүхэд бол их, дээд сургуульд ордоггүй байсан. Энэ одоо чөлөөт зах зээлийн системийн бас нэг давуу болон сул тал нь юу болж байна вэ гэхээр соёлтой хадгаламж зээлийн хоршоог л бий болгож байна шүү дээ.

Хөдөө байгаа малчид бүх малынхаа ашиг шимийг хүүхдийнхээ сургалтын төлбөр, зардалд нь зориулж байна шүү дээ. Дараа нь нөгөө хүүхэд нь гараад 4, 5 жил ээж аавынхаа мөнгөөр сурчихаад ажлын байраар хангагддаггүй. Энэний төлөө бид нар бас хариуцлага хүлээх ёстой. Энэ зарчмаа бүх талаар нь хэрэгжүүлнээ. Энэ 4 жил энэ шинэчлэлийг хийж дуусганаа.

Мэргэжлээрээ ажилладаг судалгаа бол бүх улсад хийгддэг. Тэгж байж сургуулийн рейтинг нь тогтогддог. Тэрнээс сургууль зүгээр нэр хүндтэй байгаагаараа сургуулийн рейтинг тогтдоггүй ээ.

Дэлхий бол ази, европ, дэлхийн хэмжээний эсвэл тухайн улсын хэмжээний сургуулиудаа бол рейтингий нь жил болгон гаргадаг. Тэр аргачлалыг л манайх хийх ёстой. Тийм учраас бид нар энэ хэрэгжүүлэх арга хэмжээгий нь бол нэг жилээр хойш нь сунгасан. Тэрнээс хүүхдүүддээ мөнгө өгөхгүй гээд байгаа юм бол ерөөсөө байхгүй. Харин ч АН анх засаг аваад, 1996 онд энэ сургалтын тэтгэлгийн санг бол бид өөрсдөө санаачилж гаргаж байсан юм. Тэгэхдээ шалгууртай байя гэдэг асуудлыг бол ярьж байсан. Энэ зарчим уруугаа л явж байгаа ийм зүйл байгаа гэдгийг хэлэх гэсэн юм.

**З.Энхболд:** -Даваасүрэн гишүүн нэмье Байнгын хороо.

**Ц.Даваасүрэн:** -Энхболд гишүүний асуултад нэг зүйл нэмье. Тэгэхээр сая Баярцогт гишүүн хэллээ. Манайд сургууль төгсөгчдийн харьцаа бусад оронд байдаггүй тийм л байдлаар байгаа юм. Ихэнх хөгжилтэй орнууд ямар байна вэ гэвэл нэг одоо 70-80 хувь нь бол мэргэжлийн чиг баримжаа олгох сургалтанд сурч байгаа. Манайхаар бол МСҮТ буюу шаталсан сургуулиуд. МСҮТ-ийн эхний 2 жилдээ сураад, мэргэжилтэй ажилчин, 3 дахь жилдээ техникч, 4 дэх жилдээ бакалаврын зэрэгтэй явдаг ийм сургалтууд байна.

Манайд эсрэгээрээ. Манайд бол 70 хувь нь их, дээд сургуульд сурчихаж байгаа юм. 70, 80 хувь нь. Тэгэхээр энэ тогтолцооноос л одоо бага багаар, аажимдаа салах нь зүйтэй гэдэг агуулгаар МСҮТ-ийн оюутнуудын авч байгаа 45 мянган төгрөгийг 70 мянган төгрөг болгож оруулж ирж байгаа. Тийшээгээ шилжээд мэргэжлийн чиг баримжаа олоод, ур чадвараа эзэмшээд, ажлын байраа олоод ингээд явах нь илүү нийгэмд үр дүнтэй болох юмаа гэдэг агуулгаар хуулийн өөрчлөлтүүд бас хийгдэж байгаа.

**З.Энхболд:** -Энхболд гишүүн тодруулъя.

**Н.Энхболд:** -Саяын ярьсан шаардлага зарчим зөв л дөө. Тэрийг хэн ч буруу гээгүй шүү дээ. 10 төгссөн хүүхдүүд бүгдээрээ шахуу дээд сургуульд орж байгааг ч гэсэн бүгдээрээ мэдэж байгаа. Миний асуултад хариулт өгөхгүй байна л даа. Эрдэнээ сайдаас асуудаг юм уу эсвэл. Одоо яг манайд их, дээд сургуулиудад яг ямар мэргэжлээр хэдэн хүүхэд сурч байгаа юм. Тэр нь одоо өнөөдөр одоо энэ ирэх жил төгсөөд гарлаа гэхэд яг тэр мэргэжлээрээ төгссөн хүүхдүүдийн дор хаяж 50 хувь нь яг тэр мэргэжлээрээ зах зээл дээр гарах боломж байгаа юу. Танай яаманд тийм судалгаа байдаг уу.

**З.Энхболд:** -Эрдэнээ сайд хариулахгүй. Санжмятав.

**Н.Энхболд:** -Санжмятав сайдаас асуумаар байна.

**З.Энхболд:** -Сайд байсан ч хариулах боломжгүй. Санал гаргасан гишүүд, Байнгын хорооноос асуу.

**Н.Энхболд:** -Миний нэг асуулт. 49 хувь нь орчихдог, тэр өөрөө хичээгээд, сураад сайн явж байгаа энэ хүүхдүүд чинь тэгээд хохирох нь байна шүү дээ. Энэ жил 1 дүгээр курст орчихсон энэ хууль ингээд гарчихлаа гэхэд.

**З.Энхболд:** -Баярцогт гишүүн.

**С.Баярцогт:** -Ер нь энэ реформ хийсэн улс орнуудыг харж байхад бол сургуулиуд хүүхдүүд нь бол шилждэг юм байна лээ. Шаардлага хангахгүй байгаа сургуулиуд хоорондоо нийлдэг юм байна лээ. Одоо өөрөөр хэлбэл байргүй сургууль гэвэл байртай нэгтэйгээ нийлээд ингээд мэргэжлийнхээ ижил чиглэлээр хүмүүс нь хоорондоо нэгдэж сургуулиуд нь чанартай, сайжирдаг юм байна лээ.

Энэ бол ерөөсөө дэлхий нийтээрээ яваад ирсэн практик байхгүй юу. Манайх ч гэсэн шалгуур үзүүлэлтүүд тавиад ирэхээр энэ бүх хүүхдүүд сургуульгүй болохгүй. Энэ нэг улсын сургуульд хичээл заачихаад, өөрөө 5, 6 хувийн сургуульд хичээл зааж байгаа багш нар бол болиноо. Дээрээс нь подвальд хичээл заадаг, өөрийн байргүй ийм байгууллагууд байхгүй болноо.

Тэгэхээр ийм шалгуур үзүүлэлт нь бол өөрөө чанар уруу шилжүүлнээ. Зөв тогтолцоо уруу шилжүүлнэ. Тэгэхээр бид нар энэ аль нэг газраасаа л энийг эхлэх ёстой. Тэгээд бид нар нэг шалгуур үзүүлэлтэн дээрээ энийгээ тодорхой болгоод явъя л гэж байгаа юм.

**З.Энхболд:** -Эрдэнэ гишүүн.

**С.Эрдэнэ:** -Баярлалаа. Энэ тавигдаж байгаа шаардлагуудын хувьд бол бүрэн дүүрэн дэмжиж байгаа. Үнэхээр өнөөдөр дээд боловсролын стандарт шаардлага дээр тавих энэ асуудал бол цаг үеэ болсон асуудал гэж бодож байгаа. Түрүүн санал гаргасан асуулт тавьсан гишүүдтэй санал нэг байна.

Тэгээд би энд зүгээр энэ 50-иас доошгүй хувийг ажлын байраар хангасан байх үзүүлэлт энэ шаардлага одоо бас яг цаг үеэ олсон асуудал мөн үү, биш үү гэдэг дээр бас арай өөр байр суурьтай байна. Тэгээд яах вэ энэ дээр би энэ томьёоллыг өөрчлөх асуудал дээр хэрвээ одоо энэ хууль санаачлагчдын маань өөрсдөө өөрчилж болноо гэвэл нэг ийм санал хэлмээр байна.

Энэ өөрийн сургаж буй бүх мэргэжлийн оюутнуудад, төгссөн оюутнуудад үйлчлэх чадвар бүхий одоо хөдөлмөр зуучлалын үйлчилгээ нэвтрүүлсэн сургуульд гэсэн ийм томьёоллоор оруулж болохгүй.

Ер нь одоо заавал жишээ нь 50-иас доошгүй гэдэг утгаар биш ер нь өөрийнхөө төгсгөж байгаа оюутнуудыг ямар нэгэн ажлын байртай болгох тал дээр нь зохион байгуулалттай үйл ажиллагаа явуулж, тэр нөхцөлөө бий болгосон сургуулиуд гэсэн байдлаар оруулж өгвөл энэ нэг бас жаахан ганц хоёр жилдээ ч гэдэг юм уу шилжилтийн маягаар энэ одоо өөрчлөлтийг хийж болохгүй юу л гэсэн ийм саналыг оруулж байна л даа.

Тэгээд энэ боломжтой эсэх тал дээр Баярцогт гишүүнээс асуумаар байна.

**З.Энхболд:** -Баярцогт гишүүн хариулъя. Би бас санаачлагчийн хувьд 2 систем, социализмын үеийн оросын систем, монголын МУИС болон Деневрийн их сургууль гээд ингээд би 3 сургуулийг гурвуулангий нь харж байсан л даа. Тэгээд манайд байдаггүй тэднийд байдаг нэг том сургуулийн ажил бол төгсөгчиддөө ажил олж өгдөг товчоо байгаа юм. Тэр нь байнга компаниудтай харилцаж, сар болгон ажил олгогчийг сургууль дээрээ урьж авчирч, төгсөхөөс нь өмнө холбож өгч байдаг ийм байгаа юм л даа.

Тэгэхээр Эрдэнээ гишүүний гаргаж байгаа санал бол тэрийг бичих гээд байна. Ийм шаардлага тавихаар хүссэн хүсээгүй бүх сургуулиуд чинь өөрсдөө юмтай болоод, төгсөхдөө ажилд оруултлаа санаа зовж эхэлнэ. Үгүй бол нөгөө 70 нь хасагдчих гээд байгаа учраас дотроо байгаа учраас илүү шаардлага хэрэггүй ээ гэж бодож байгаа. Энэ томьёолол бол хангалттай. Энэ томьёолол бол Баярцогт гишүүний хэлсэн шиг хөшүүрэг үүсгэж байгаа.

Та нар төгсөгчдөө ажилтай болгох талаар өөрсдөө ажиллацгаа. Үгүй бол юм чинь хасагдана шүү гэдэг хөшүүрэг байгаа учраас Эрдэнээ сайдын санал бол туссан гэж төсөл санаачлагчийн хувьд ойлгож байна.

Нямдорж гишүүн.

**Ц.Нямдорж:** -Энэ Их Хурал дотор сууж байхад заримдаа энэ хүүхдийн паркийн нэг олон тольтой төөрдөг байшинд сууж байгаа юм шиг санагдаад байх юм. Энэ оюутны тэтгэлгийн асуудал чинь 2009 оны Ерөнхийлөгчийн сонгуулиар Элбэгдоржийн өгсөн амлалт шүү дээ. Энэ амлалт дотор чинь сургуулийн шалгуур байхгүй, сурагчийн шалгуур байхгүй. Одоо энэ оны сонгуулиар явахдаа энийг чинь хөдөлмөрийн хөлсний 50 хувиар өгнө гээд дахиад амалчихсан шүү дээ. 198-аар тогтоосон энэ чинь 90-ээд мянган төгрөг болоод нэмэгдэж байгаа шүү дээ.

Энэ төрд ер нь хэдэн нүүр байх ёстой юм бэ. Өгвөл өгсөн тэр амалсанаа өг, өгдөггүй юм бол буцааж байна гэдгээ одоо та нар зарла энийгээ. Ийм л юм хийж байна шүү дээ. Баярцогт чи Сангийн сайд байхдаа энэ Дэмбэрэл Их Хурлын дарга байхад та нар 2010 онд тэр оюутны тэтгэлгийн хууль батлуулсан биз дээ.

Одоо яагаад ингээд 2 нүүр гаргаад, сургуулиар нь нэг хяхаад, сурагчийг нь сургалтын дүнгээр нэг хяхаад, ийм заваан юм хийж болдог юм уу. Амалдаг, одоо дахиж Элбэгдорж Ерөнхийлөгчийн сонгуульд орохгүй гэдэг тооцоогоор энийг та нар байхгүй болгох гэж байгаа юм уу. Сургуульд нь шалгуур тавьсан, сурагчид нь шалгуур тавьсан нэрээр. Ийм л юм хийх гэж байна шүү дээ. Энэ чинь зөв юм уу.

Энэ төрийн өмчийн оролцоотой 6 их, дээд сургуулийн суралцагчдын дөнгөж 15 хувь нь ажлын байраар хангагддаг гэсэн юмыг сая Отгонбаяр ярьж байна л даа. Өөрөөр хэлбэл энэ шалгуураар чинь тэтгэлэгт хамрагддаг сургууль байхгүй болно. Энэ эрх баригчид та нар нэг заваан юм хийдгээ болимоор юм энэ хэвлэлээр.

Их Хурлын гишүүнийг энд шүүмжлэх гэхээр яг хувийнхаа сонин дээр маргааш нь тэр шүүмжилсэн гишүүдийг толгой дараалан хяддаг. Ийм заваан юм хийх гэхээрээ телевизээр урьдчилсан бэлтгэл, галын бэлтгэл хангадаг. 3 өдрийн өмнө энэ ордон дотор гүйж явдаг нэг сэтгүүлчээс гудамжны ярилцлага маягийн юм авч байгаа юм. Би тэрийг бараг танина л даа. Тэр юу ярьж байна вэ гэхээр энэ их, дээд сургуулийн оюутнууд тэтгэлгээрээ архидаад болж өгөхгүй байна. Ийм тэтгэлэг өгч яадаг юм. Онц сурсанд нь өгөх хэрэгтэй, бусдыг нь болих хэрэгтэй гээд ингээд л яриулж байгаа байхгүй юу.

Тэр үед надад юу ярьж байна вэ гэхээр галын бэлтгэлээ хангаж энэ тэтгэлгээсээ татгалзах оролдлого хийх юм байна гэдгийг л шууд санаанд буусан. Одоо та нарын санал болоод орж ирж байна. Энэ Ерөнхийлөгчийн сонгуулийн амлалтаас татгалзаж байна гэдгээ та нар одоо зарлаа, юу хийхэв. Энэ заваан юмаа одоо та нар боль. Баахан гоё юм ярьж байгаад санал авчихдаг, дараа нь сонгогдсоныхоо дараа харин эргээд нуруу, хүзүү хоёроо үзүүлдэгээ болих хэрэгтэй шүү дээ.

**З.Энхболд:** -Баярцогт гишүүн.

**С.Баярцогт:** -Нямдорж гишүүн буруу ойлгосон байна аа. Нямдорж гишүүнд би тэгээд сануулаадахъя. Та бас Хууль зүйн сайд байсан, би Сангийн сайд байсан. Энэ хуулийг батлагдаж байхад. Би яг энэ зарчмаа хэлж байсан. Шалгууртайгаар олгох ёстой. Тэгж энэ хэлэлцүүлгэнд хийж ингэж батлагдаж ярьсан юмнууд байгаа.

Дараа нь энэ оруулж ирж байгаа санал бол Засгийн газраас орж ирээд, Засгийн газрын орж ирсэн санал дээр нь гишүүд ийм тодорхой шалгуурууд тавья гэсэн ийм л зүйл болсон. Тэрнээс энэ улс төрийн зорилготой, амлалтаас татгалзаж байгаа тийм зүйл бол байхгүй ээ. Тийм болохоор Нямдорж гишүүн бүх зүйлийг улс төрийн өнцгөөр хардагаа болих хэрэгтэй. Та одоо энэ их, дээд сургуулийн систем маань өөрөө бүхэлдээ буруу тогтолцоотой болчихоод байна аа гэдгээ өөрсдөө мэдэж байгаа биз дээ. Баярлалаа.

**З.Энхболд:** -Саналаа хураана. Хэлэлцүүлэг биш л дээ. Санал хураах гэж байна. Асуулт л асуух юм байна. Болох юм байна. Дэмжсэн болон дэмжээгүй гишүүн үг хэлж болно гэж байна. Одоо ингээд дахиад үг хэлээд эхлэх үү. Хадгаламж зээлийн хоршоогоо дэмжье гэж хэлэх гээд байна аа даа. За Отгонбаяр гишүүн үг хэлнэ.

**Ё.Отгонбаяр:** -Би энэ саналыг дэмжихгүй байгаа юмаа. Дэмжихгүй байгаа нь зарчмыг нь бол дэмжиж байгаа. Шалгуур үзүүлэлтүүд бол байх хэрэгтэй гэдгийг дэмжиж байгаа. Энэ төгсөгчдийн 50 хувь гэдгийг чинь дэмжихгүй байгаа юмаа. Би буруу санаагүй бол 2011 онд одоо Баярцогт Сангийн сайд байсан. Монгол улсад 80 мянган ажлын байр бий болоход 17 мянга нь дээд боловсролтой хүн ажиллах ажлын байр бий болж байсан. Тэр жил 36 мянган хүн их, дээд сургууль төгссөн.

Тэгэхээр зэрэг одоо зүгээр бид нарын бий болгож байгаа ажлын байраараа наад 50 хувь чинь хүрэхгүй ээ. Тэгээд, за битгий худлаа яриад байгаарай. Би ажил авахад 157 дээд сургуультай байсан. Би 94 болгож өгсөн тэгвэл. Багасгасан шүү дээ. Битгий худлаа яриад байгаач ээ. Баярцогт сайд аа, тэгж ярих юм бол та бид хоёр яг энэ хуулийг ярьж байхад 70 мянгыг ярьж байхад та санаж байна уу.

Сургалтын төрийн сангаас авдаг байсан малчны нэг хүүхэд, төрийн албан хаагчийн нэг хүүхэд гэдэг категорийг хасахдаа тэртэй тэргүй 70 мянга өгч байгаа юм чинь 700 мянгаар болж байна аа гээд ийм байдлаар ярьж хасаж байсан шүү дээ. Үгүй ээ.

Тийм болохоор зэрэг энэ чинь, үгүй ээ, нэг бол худлаа мэдээлэл өгдөг системтэй болох нь байна. Нэг бол энэ тэтгэлгийг өгөхгүй болох нь байна аа. Тийм болохоор энэ 50 хувь гэдэг юмаа л бодоорой гэж хэлж байгаа юм.

**З.Энхболд:** -За дэмжсэн, дэмжээгүй бол хязгааргүй байхгүй. 3, 3. Отгонбаяр гишүүн эсэргүүцсэн. Кнопоо дар л даа. За би кноп нээгээдэхье одоо. 5 гишүүн санал хэлэх эрхтэй. Тлейхан гишүүнээр хаалаа. Содбаатар гишүүн хаашаагаа хэлэх юм.

**Я.Содбаатар:** -Ер нь зүгээр энэ бид нар нэг зүйлийг зарчмын нэг юмыг би хэлэх гээд байна л даа. Хэлэх үү даргаа. Зарчмын нэг юм хэлэх гээд байна л даа. Үнэхээр энэ боловсролын салбар, дээд боловсролын салбарыг бид нар шинэчлэх ёстой юу шинэчлэх ёстой. Шинэчлэх ёстой. Гэхдээ сонгуулийн амлалтаа буцаж, сонгогчдоо хуурч хийж болохгүй ээ. Энэ оюутны тэтгэлэг гэдгээр үндсэндээ энэ удаагийн Ерөнхийлөгчийн сонгууль явагдсан шүү дээ.

Тэгээд Ерөнхийлөгчийн сонгуулиар амалж, энийгээ бүр нэмнэ гэж ийм зураг хүртэл гаргаад, тэрэн дээр нь зургаа хүртэл хэвлүүлээд тараачихсан байгаа шүү дээ. Тэгээд одоо болохоор баахан хязгаар тавиад, бараг биелж болохгүй юм одоо болзол тавиад тэгээд оюутнуудын энийг болиулна гэдэг бол буруу. Санхүү хүнд байж болноо. Гэхдээ Засгийн газарт бол ачаалал байхгүй байгаа шүү дээ. Энэ Засгийн газар бол ачаалалгүй Засгийн газар шүү.

Өмнөх Засгийн газар бол Хүний хөгжил сангийн мөнгө олгох, олон одоо сонгуулийн амлалт биелүүлэх ачаалалтай байсан. Энэ Засгийн газар бол цалин тэтгэвэр ч нэмээгүй, ямар ч ачаалал аваагүй ийм Засгийн газар. Ганц амлалт биелүүлж байгаа зүйл нь энэ. Тэгээд энэнээсээ буцах гээд байх юм. Тийм учраас энэ дээр их тодорхой энэ дээр бид нар их тодорхой шийдлээ гаргах хэрэгтэй. Энэ дээр АН бол улс төрийн амлалтаасаа буцаж байна гэсэн шийдлээ бас энд албан ёсоор илэрхийлэх хэрэгтэй гэж бодож байна.

Бүлгийн дарга та энэ дээр одоо тодорхой шийдлээ гаргах хэрэгтэй. Ер нь бол улс төрийн намууд бас хариуцлагатай байя гэж бид нар олон удаа ярьсан шүү дээ. Одоо яг ингээд энэ юман дундуур хавчуулж байгаа юм шиг ингэж улс төрийн том амлалтаасаа буцаж байгаа явдалд бол. Энэ асуудалд бол одоо манайхан их анхааралтай хандаж, кнопон дээрээ дарах ёстой гэж бодож байгааг бас хэлье.

**З.Энхболд:** -Оюунгэрэл гишүүн.

**Ц.Оюунгэрэл:** -Энэ сургалтын чанарыг сайжруулах, төгсөгчдийг ажилтай болгох талаар бол бүгдээрээ санаа зовж байгаа. Гэхдээ энийг яг одоо төдөн хувь байх ёстой гэдгийг Их Хурлаар тогтоох нь өөрөө жаахан зарчмын хувьд тохиромжгүй юм болов уу гэж бодож байна. Их Хурлаар тогтоох нь битгий хэл бүр Засгийн газар дээр ч яг сургууль болгоныг ижил тэгш тогтооход бас хэцүү. Ялангуяа олон эмэгтэй оюутан сурдаг сургуульд бол яг тэр чинь төрөх насны эмэгтэйчүүд сургууль төгсдөг. Сургууль төгсөөд гэр бүлтэй болоод, хүүхэд гаргаж байгаа эмэгтэйчүүд бол одоо тэр 50 хувиас нь хасагдаад явна.

Тэгээд амьдрал бол баян. Амьдрал бол баян байдаг. Ийм учраас яг 50 хувь ч гэдэг юм уу энийг Их Хурлаар тогтоох нь бол тохиромжгүй гэсэн байр суурьтай байна. Магадгүй Засгийн газарт Их Хурлаас үүрэгжүүлж болно. Засгийн газрыг яаж үүрэгжүүлж болох вэ гэвэл та нар дэс дараатай сургуулиудтайгаа, төгсөгч нараа ажилтай болгох хөтөлбөрүүдийг нь хийлгэж батлуулж, тэр хөтөлбөрийг нь үндэслэн олгож бай ч гэдэг юм уу ийм ерөнхий чиг, бодлогын чигийг Засгийн газартаа өгөх ёстой.

Засгийн газар нь тухайн жилдээ яг тэр нь 50 хувь байх юм уу, 30 хувь байх юм уу гэдгийг чинь тэр эдийн засгийн байдлаасаа, тэгээд янз янзын юмнаас болж сургууль болгон дээр өөр байж болно, суралцагчдын тоогоосоо байж болно, эмэгтэй суралцагчдын харилцаанаас байж болно. Янз бүрийн зүйлээс болж энэ тоонууд бол сургууль болгон дээр өөрчлөгдөж болноо.

Зүгээр бидний мөрөөдөл бол ийм байж болно. Гэхдээ энэ мөрөөдлөө ингэж хуульчлаад тусгачихаж бас маш олон хүний амьдралд сөргөөр нөлөөлөх болов уу гэж бодож байна л даа. Тийм учраас энэ эрх мэдэл ерөөсөө ингээд тоо тавих ийм эрх мэдлийг бол шууд одоо Их Хурал дээрээ татан авчирах нь бол тохиромжгүй ээ гэсэн байр суурьтай байна.

**З.Энхболд:** -3 гишүүн эсэргүүцлээ. Одоо дэмжигч хэрэгтэй. Эсэргүүцэж байгаа хүн бол үг хэлэхгүй. Болорчулуун яах юм. Санал гаргаж байгаа гишүүд 50 хатуудаад байгаа бол тодорхой гэдэг үгээр солих юм уу. Тодорхой хувь гэдгээр. Тэр хувийг нь Засгийн газар жил болгон өөрчилж болдогоор. За Болорчулуун гишүүн дэмжиж үг хэлнэ.

**Х.Болорчулуун:** -Манай улсад 100 гаруй дээд сургууль, 165 мянган оюутан сурч байна гэж байна аа. Үнэхээр 165 мянган оюутны 3-ны 2 нь төгсөхөд Монгол Улс 2-3 жилд дээд боловсролтой мэргэжилтнээр бол хангагдахаар байна. Гэтэл яг амьдрал дээр болохоор одоо нийт төгссөн, дээд сургууль төгссөн оюутнуудын хүүхдүүд, хүмүүсийн 20, 30 хувь нь л ажлын байраар хангагдаж байгаа. Бусад 70 хувь нь хангагдаж чадахгүй байгаа. Дээд сургууль одоо борооны дараах мөөг шиг үржсээн.

Хүүхдийн тоо ч дэндүү их боллоо. 1980 хэдэн онд гэхэд Хөдөө аж ахуйн дээд сургууль 5 мянга гаруй оюутантай байсан. Өнөөдөр 14 мянган оюутантай гэж байна. Гайхмаар. Ажлын байраар хангаж байгаа юм маш бага.

Тэгэхээр дээд сургуулийн шаардлагыг сайн тавих нь үнэхээр тулгамдаж байгаа асуудал гэж бодож байна. Шаардлага стандартыг нь өндөр тавиад ирэхээр шаардлагыг нь хангахгүй бол бусдыг нь бол коллеж болго л доо. Тэгэхгүй бол манай дээд сургуулиуд чинь одоо хөрш орнуудын дунд сургуулийн тэр заал танхимыг хүртэл гүйцэхгүй, спорт заалгүй, номын сангүй байна шүү дээ.

Тэгэхээр энэ стандарт шаардлага тавьж байгаа байдлыг бол зөв гэж ойлгож байна. Энэнийх нь дагуу бол бас оюутны тэтгэлгийг өгөх ёстой гэсэн байр суурьтай байна.

**З.Энхболд:** -Эрдэнэбат гишүүн.

**Д.Эрдэнэбат:** -Би дэмжиж үг хэлнэ. Энэ нэг дээд боловсролын тухай санхүүжилтийн асуудал дээр өөрчлөлт оруулах санааг бас анх гаргаад тэгээд энийг өөрчлөх ёстой юмаа гээд. Энэ асуудлаар би бас олон хүмүүсүүдтэй уулзсан юм. Үнэхээр энэ дээд боловсролын санхүүжилт болон дээд боловсролынх нь өөрийн нь бодлогын асуудал дээр өөрчлөлт гаргах цаг болчихсоон гээд.

Ер нь би зүгээр энэ нийгмийн массын ихэнх нь тэгж ярьж байгаа байх. Тэгж ойлгож байгаа байх гэж ойлгож байгаа. Энэ дээр бол улс төржих хэрэггүй юмаа. Бид нар улс төржөөд байдаг. Яг үнэн хэрэг дээрээ бол энэ чинь улс орны ирээдүйн хувь заяатай холбоотой асуудал гэж бүгдээрээ ойлгосон мөртлөө зарим нь санаатай юм яриад байж болохгүй ээ энэ дээр.

Тэгэхээр зүгээр нэг юм хэлье. Энэ зүгээр дөнгөж эхлэл нь. Монгол Улсад энэ боловсролын шинэчлэлийн асуудлаар сүүлийн 10 хэдэн жил тодорхой бодлогогүй явж ирсээн гэдгийг бид нар хүлээн зөвшөөрөх ёстой. Тэр дундаа би хэдэн жилийн өмнө ингээд сонсож байсан. Их Хурлын гишүүдийн ихэнх нь дээд сургууль байгуулдаг гэж. Дээд сургууль байгуулаад, тэрүүгээрээ одоо бас өөрийнхөө санхүүжилтийг хийж явдаг гэж. Борооны дараах мөөг шиг их сургуулиуд болсон нь бас өнөөдрийг хүртэл хадгалагдаж байгаа гэдгийг бид аль аль талдаа хүлээн зөвшөөрөх ёстой.

Тийм учраас энэ боловсролын шинэчлэлийн асуудлыг бид нар хуулийн зохицуулалтаар эхэлж хийхгүй бол ингээд яваад байна аа гээд болно гэх юм бол энэ маань бүр энэ улсыг үндэсний аюулгүй байдалд нөлөөлөх хүртэл хэмжээнд очно шүү гэдгийг манай гишүүд нэгдүгээрт ойлгомоор байна.

Одоо энэнтэй холбогдоод дараагийн бидний алхам юу байх ёстой вэ гэхээр дээд боловсролын тухай хуулиа өөрчлөх ёстой. Би энэ ажлын байрыг энэ ... болгохыг дээд сургуультай холбоно гэдэг дээр зарчмын хувьд зөв гэж боддог. Боловсрол, шинжлэх ухаан, бизнес, үйлдвэрлэл, холбогдоогүй газарт Монгол Улсын хөгжлийн тухай ярих ойлголт байхгүй ээ.

Тийм учраас дээд боловсрол бол шинжлэх ухаантай холбоотойгоороо тэрийгээ үйлдвэр бизнестэй холбодог энэ холбоог энэ хуулийн эхлэл тавьж байгаа юмаа гэдгийг бүгдээрээ ойлгооч дээ. Хуулийн эхлэл энэ мөн. Хүрлээ би юмаа ярьчихъя тэгэх үү. Чи хүн ярихаар дандаа битгий өрвөлзөж бай л даа урдаас. Би чиний өөдөөс өрвөлзөхгүй л байгаа шүү дээ. Минут яваад байна.

Дараагийн асуудал. Худлаа ярьж байгаа юм биш за юу. Та нарын тарьсан балгийг ярьж байгаа юм тэгвэл. Би адилхан улс төржиж чадна шүү. За би үгээ хэлчихье, минут яваад байна шүү дээ, хүлээж бай чи.

Дараа нь би дахиад нэг юм хэлье. Ерөнхийлөгчийн сонгуулийн амлалттай энэ нэг талаараа концепцийн ерөөсөө алдаа гараагүй. Ерөнхийлөгч хэлэхдээ оюутнуудад урамшуулалтай болгоё гэсэн энэ концепци өнөөдөр хадгалагдаж байгаа. Энийг өөрчлөөгүй, энэ мөнгө байгаа.

Хоёрдугаарт, энэ мөнгийг хасъя гэсэн хүн нэг ч байхгүй. Ганцхан шударга шалгуураар олгоё, онц сурсан хүүхэд яагаад 200-г авч болохгүй гэж. Муу сурсан хүүхэд яагаад мөнгөгүй байж болохгүй гэж. Энийг л ингэж хийе гэж байна шүү дээ. Та нар тэгэхээр дандаа тэгж аваачаад улс төр уруу холбодог, сонгууль уруу аваачиж холбодог. Хэдий болтол та нар тэгж популизм хийх юм. Хэдий болтол ингэж явах юм. Цалин 30 хувь, 40 хувь нэм гэдэг. Заримыг нь хас гэдэг. Аль гараараа юу ярьдаг юм, аль амаараа юу ярьдаг юм та нар ер нь. Загнана за юу, хэлэх ч юмаа хэлнэ за юу. Битгий садаа болоод бай тэгвэл. Битгий ажилд садаа болоод бай за юу.

**З.Энхболд:** -За микрофонгүй ярихгүй. Нямдорж гишүүн эсэргүүцэх учраас нэрийг нь хаслаа. Эсэргүүцэх квот чинь дууссан Нямдорж гишүүн ээ. Хүрэлбаатар гишүүн эсэргүүцэж үг хэлсэн учраас бас хаслаа. Түрүүн хэлсэн л дээ. Ганбат гишүүн дэмжих бол үг хэлүүлье. За Ганбат гишүүн.

**Д.Ганбат:** -Үгүй энэ юу яаж байна аа. Энийг чинь дэмжих л хэрэгтэй шүү дээ. Энэ бас улс орноо, ард түмнээ бодмоор байгаа юмаа. Тэгээд хэн хэллээ л дээ. Манай Арвин гишүүн надад ирж бас мэдээлэл өглөө л дөө. 2000 оноос хойш бол энэ Улсын Их Хурлын 76 гишүүний 50 хувь нь ч гэнэ үү их, дээд сургуультай байсан юм байна. Зарим нь ч одоо байгаа юм байна тийм.

Тэгэхээр бид нар бол юу яах хэрэгтэй л дээ. Ерөөсөө нөгөө хүүхдүүдээ хүртэл баллаж байгаа байхгүй юу. Хүүхдүүд маань бас цагаа алдаж байна, амьдралаа алдаж байна. Тэгээд гараад мэргэжилгүй байна. 4 жилийг нь баллачихаж байгаа байхгүй юу. Тэгэхээр нөгөө хүүхдүүддээ хэрэгтэй байгаа юмаа.

Нөгөө талаараа би бүр тодорхой санал гаргамаар байгаа юм. Тэр тодорхой санал маань юу вэ гэхээр өнөөдөр манай энэ нийгмийн ажилтангууд, нийгмийн талын хүмүүс бол үнэхээр ихэсчихсэн байгаа, хэрэггүй болчихсон тийм ээ. Нөгөө хүмүүс маань төгсөөд бараг 4 жилээ алдаагүй ажиллаж байсан хүмүүсээс дор байдалд, дэлгүүрийн худалдагч юм уу, юу ч юм тийм ээ. Дээд боловсрол шаардахгүй тийм ажил хийж байна аа.

Тэгэхээр ерөөсөө асуудлаа тодорхой болгоод, байгалийн шинжлэх ухаанаар, инженерийн мэргэжил эзэмшиж байгаа хүмүүсээ бүр тэтгэмж өгье гэж тодотгох нь зөв байх аа. Ийм маягаар явахгүй бол энэ улс орон чинь, энэ хүүхдүүд чинь муу дээрээ муу, улам муу болох ийм тал уруугаа явж байна аа.

Тэгэхээр улс орноо, ард түмнээ, хүүхдүүдээ бодоод энэ асуудлыг дэмжээд явах нь дээр ээ. Тэрнээс биш сонгуулийн амлалт биелэгдэхгүй байгаа юм бишээ. Өнөөдөр бол амьдрал бол өдөр өдрөөр өөрчлөгдөж байна аа. Өчигдөрийн юм өнөөдөр байхгүй болж байна. Юм бол өөрчлөгдөж байна шүү дээ. Дэлхий нийт ямар байна тэр чигт нь тавих ёстой. Тэгэхгүй бол тэгээд л амбасын үеийн юм яриад, тэгээд ингээд байж болохгүй ээ Нямдорж даргаа тийм ээ. Та бол маш их ухаантай хүн. Тэгээд тэр тусмаа энэ Хүрлээ дарга бол бас, Хүрлээ гишүүн бол бас л их тийм сайн, хүүхдүүдийн одоо 4 жилийг битгий үр дүнгүй үр тэгэх үү.

Та нар одоо улс орноо бодсон юм ярьж бай, улс орныхоо төлөө юм ярьж бай. 2000 оноос хойш үнэхээр бол авлигалын социализмыг байгууллаа шүү дээ. Одоо болих цаг болсон гэж бодож байна би бол. За баярлалаа.

**З.Энхболд:** -Дэмжсэн 3, эсэргүүцсэн 3 гишүүн үг хэлж дууслаа. Санал гаргасан гишүүд энэ нэг 50 гэдэг тоо их шүүмжлүүлээд байгаа учраас тодорхой хувь гэдгээр сольчихвол яасан юм. Баярцогт гишүүн. Санал гаргасан улсууд энийгээ өөрчилж болдог.

**С.Баярцогт:** -Энэ хуулийг бол Засгийн газраас санаачилж орж ирсэн. Бид нар бол шалгуурыг нь сайжруулъя л гэсэн юм. Энэ санал гаргасан гишүүд. Энэ дотор сая Отгонбаяр гишүүн, Содбаатар гишүүн хэлсэн үгээс бүгд зарчмыг нь бол дэмжсэн. Зарчмыг нь бол бүгдээрээ дэмжиж байгаа. Харин тийм одоо 50 бол магадгүй өндөр шалгуур байж болно. Гэхдээ. Тийм юм байхгүй ээ.

Тэгэхээр зэрэг хоёрдугаар хэлэлцүүлэг дээр энэ асуудал дээр саналтай байгаа бол яг энэ 50 хувь дээр нь ярьж болноо. Худлаа яриад байгаа юм бол байхгүй. Энэ нэгдүгээр хэлэлцүүлэг хийж байна. Нэгдүгээр хэлэлцүүлгийг хийж байх явцад ч гэсэн гишүүдийн дундаас энэ хувь хэмжээгий нь ярьж болох уу, үгүй юу гэдэг ийм л асуудал ярьсан.

**З.Энхболд:** -Оюунхорол гишүүн микрофонгүй ярихгүй. Оюунхорол гишүүн энэ хуралд та сууж болохгүй шүү дээ. Хувийн дээд сургуультай хүн энд сууж, үг хэлж болохгүй. Ашиг сонирхлын хуулиар хориотой юм. Ашиг сонирхлын хуулиар хориотой.

**С.Баярцогт:** -Тийм учраас санал гаргаж байгаа гишүүд бол хууль санаачилсан хүмүүс бишээ. Хууль санаачлаад, оруулж ирсэн хүмүүсийн хувьд бол бид нар шалгуурыг нь ярьж байгаа. Энэ шалгуур дээр нь бол саналтай гишүүд бол хэлэлцүүлэг хийж болно.

**З.Энхболд:** -Баярцогт хувийн сургуульгүй биз дээ чи.

**С.Баярцогт:** -Надад хувийн сургууль байхгүй ээ Хүрэлбаатар гуай.

**З.Энхболд:** -Баярцогт гишүүнд хувийн сургууль байхгүй. За ингэе. Би ашиг сонирхлын хууль сануулаадахъя. Хувьдаа сургуультай, тэрийгээ хөрөнгө оруулгын мэдүүлэг дээрээ бичсэн улсууд энэ санал хураахад оролцохгүй байх нь зүйтэй. Би хууль сануулж байгаа юм. Ингэе. Одоо би энүүгээр санал хураалгаад, шаардлагатай бол хоёрдугаар хэлэлцүүлэг дээр 50 гэдэг тоогоо засаарай.

Даваасүрэн гишүүн. Байнгын хороо тайлбарлаж байна.

**Ц.Даваасүрэн:** -Энэ хуулийн сургуулийн гээд байна шүү дээ. Энхболд даргаа. Тэр сургуулийн гэдгийг хууль санаачлагчийн хувьд дээд боловсролын сургалтын байгууллага гэсэн найруулгын өөрчлөлтөөр уншаад явчихъя. Сургуулийн гэдгийг.

**З.Энхболд:** -Эрдэнэбат гишүүн микрофонгүй ярихгүй. Ингэе. Гишүүд бол 50 хувьгүй байвал дэмжих гээд байна шүү дээ. Ингэе. Саналаа хураая. Ихэнх гишүүд шалгуурыг бол зөвшөөрч байна. 50 гэдэг тоо бол хатуудаж байна гэж байна. Зарчмаар нь хураая. 50 гэдгийг хоёрдугаар хэлэлцүүлгийнхээ үед өөрчилнө гэдгээр ойлголцоод явъя.

За саналаа хураая. Одоо бол 50 хувьтайгаараа хураана. Хоёрдугаар хэлэлцүүлгийн явцад 50 хувийгаа тоогүй болгоод тодорхой хувь гэдгээр хийгээд тэр хувь нь хэд байх вэ гэдгийг Засгийн газар өөрөө мэддэг байхаар. Тэр нь жил болгон өөрчлөгдөж байж болно. За саналаа хураая. Чанаргүй хувийн дээд сургуулийг дэмжих үү, үгүй юу гэдэг санал хураалт явуулах гэж байна. Санал хураалт.

53 гишүүн санал хураалтад оролцож, 27 гишүүн дэмжиж, 50.9 хувиар санал бол дэмжигдлээ. Гэхдээ 50 хувийгаа хоёрдугаар хэлэлцүүлэг дээрээ Байнгын хороон дээр ярих хэрэгтэй.

Төсвийн байнгын хорооны дэмжээгүй санал байна.

1.Төслийн 1 дүгээр зүйлийн “тэтгэлэг олгож болно” гэснийг хасах. Санал гаргасан Улсын Их Хурлын гишүүн Баянсэлэнгэ, Нийгмийн бодлого, боловсрол, соёл, шинжлэх ухааны байнгын хороо дэмжсэн. Энийг. Үгүй л дээ. Энэ чинь болохоор нөгөө хамгийн гол нь олгож болно гэдэг бол энэ Засгийн газрын хуулийн гол заалт нь байгаа юм. Гол заалт нь алга болчихвол энэ хууль ерөөсөө гарах шаардлагагүй байхгүй юу. Тийм биз.

Тийм логикоороо бол саяынхыг дэмжсэн учраас энэ бол дэмжигдэхгүй л байх ёстой л доо. За санал хураая. Санал хэлье ээ. Яахав Нийгмийн бодлого дээр дэмжигдээд, Төсөв дээр дэмжигдээгүй санал байна л даа. За Баянсэлэнгэ гишүүн санал гаргасан.

**З.Баянсэлэнгэ:** -Үндэсний тэтгэлгийг 1 жилд олгох хугацааг ярьж байгаа. Энэ дээр олгож, Засгийн газраас оруулж ирсэн төсөл нь бол олгож, олгож болно бишээ. Биш биш. Үгүй байж бай энэ дээр байгаа. Олгож болно. Тийм Засгийн газраас оруулж ирсэн төсөл нь тэтгэлэг олгож болноо гэж оруулж ирж байгаа. Энэ нь бол тэтгэлэг олгож болноо гэдэг нь олгохгүй ч байж болно, олгож ч болно гэж байгаа юм.

Тэгэхээр зэрэг энийг хуучин төслөөр нь энэ олгож болноо гэдэг энэ 3 үгийг авчих юм бол олгоноо гэдэг хуучин хуулийнхаа төсөл дээрээ л, хууль дээрээ буунаа гэдэг үүднээс нь олгож болно гэдэг энэ 3 үгийг нь авсан юм байгаа юм, хасах саналаар оруулсан юм байгаа юм.

**З.Энхболд:** -Баянсэлэнгэ гишүүний саналыг сонслоо. Даваасүрэн дарга үг хэлье гэсэн үү. Хэлье гээгүй юу.

**Д.Арвин:** -Даргаа 2 удаа үг хэлэх гээд чадсангүй. Сая үг хэлэх гээд чадахгүй. ...нэмж мөнгийг нь нэмээд, дээрээс нь.

**З.Энхболд:** -Одоо үг хэлье.

**Д.Арвин:** -Ёстой их баярлалаа. Уурласаар байгаад. Ийм юмаа, бид нар нэг жаахан боловсролынхоо тогтолцоон дээр ерөнхийдөө эргэж харах цаг болжээ. Яг үнэнээ хэлэхэд хэдэн оюутнуудын чинь хамаг мөнгийг энэ 110 хэдэн хувийн дээд сургууль чинь, гэтэл өнөөдөр Англид 70 хэдхэн хувь нь дээд сургуультай, ямар хүн амтай билээ. Хятад 100 хүрэхгүй дээд сургуультай, хэдэн хүн амтай билээ. 2000 онд би Их Хуралд би анх гарч ирэхэд манай Их Хурлын гишүүдийн 40, 50 хувь нь дандаа дээд, тэгээд магадлан итгэмжлэл гэдэг юм оруулж ирээд, ингээд Монгол Улсад маш их дээд сургууль бий болчихсон.

Би тэр үед ганцаарханаа шүүмжилж байхад энэ балаг чинь одоо гарч байгаа байхгүй юу. Энэ балаг чинь одоо гарч байгаа. Тэгэхдээ энийг би ямар нэг нам уруу хийх гээд байгаа юм биш. Гэтэл бид нар өнөөдөр энэ хувийн дээд сургуулиудын захирлууд жил болгон оюутны тэтгэлгийг нэмж байхад та нар яагаад бид нар яагаад дуугарахгүй суугаад байгаа юм.

Тэгээд болиулъя гээд оюутнуудыг тэмцсэний дараагаар, 3 өдөр тэмцүүлээд Боловсролын яам дуугай болгоод л захирлууд нь дуугай болгочихдог. Тэгээд тэрийг өнөөдөр багасгаж байж бид нар, тэрэнд бид мониторингийн судалгаа хий гэж би өнгөрсөн 4 жил хэлж л байсан. Энэ жил гэхэд л нэмчихсэн. Тэгээд өнөөдөр та нар тэд нарыг багасгаж байж бид нар энэ асуудлыг ярих ёстой байхгүй юу.

Тийм учраас одоо бид нар дандаа юманд буруугаар яваад байна шүү. Тийм учраас өнгөрсөн парламентад ч гэсэн хувийн дээд сургуулиудын ажилтан албан хаагчдыг хүртэл маш өндөр хэмжээнд дэмжсэн ийм бодлого бас л лоббидоод л орсон. Би бас эсрэг тэмцээд явсан. Тэгэхээр юу гэхээр яг боловсрол гэдэг нэрийдлээр тоотой хэдэн хүн ард түмний мөнгийг шулж байгаа шүү. Энэ дээр Улсын Их Хурал дүгнэлт хийж, бүр ажлын хэсэг би Байнгын хороон дээр хэлсэн. Баянсэлэнгээ, ажлын хэсэг гаргуулаад, хамаагүй би ч гэсэн ахлаад явъя.

Энэ одоо жил жил нэмэгдэж байгаа энэ хувийн дээд сургуулиудын үнийг бүр болиулах хэрэгтэй шүү дээ. Тэгээд өнөөдөр энэ дээр худлаа бүгдээрээ нэг их ард түмэнд таалагдах гээд яриад байдаг. Тэд нарыг ярихаар одоо энэ захирлууд нь сая улалзаад л гарч байгаа шүү дээ. Өнгөрсөн 4 жил бол одоо бас л лобби хийж байгаад л бүх хувийн дээд сургуулиудынхаа ажилтнуудыг дэмжүүлээд явуулсан шүү дээ. Боловсролын хуулинд оруулсан хүчээр.

Тэгвэл яагаад бусад бизнесүүдийн тэгвэл бусад адилхан бизнесүүдийг, хувийн бизнесүүдэд ажилладаг хүмүүсүүдийн цалинг бүгдээрээ нэмье л дээ. Тэд нарт тэр бүх юмыг нь өгье л дөө. Дандаа ингэж банкныхыг та нар дэмжээд л оруулж байсан. Хувийн дээд сургуулиудынхыг бүгдийг нь дэмжээд оруулж байсан. Тэгвэл тэд нар чинь эргээд ард түмнийг маш их шулж байна. Тэрийг яагаад бид нар ярихгүй байгаа юм.

Тэгээд хоорондоо ингээд цэц булаацалдаад байгаа чинь цаанаас чинь хэдхэн захирлууд бүр байшингаа бариад хэтэрхий баяжаад сууж байна шүү дээ ард түмний мөнгөөр. Би энийг л хэлэх гэж уурлаад байгаа байхгүй юу. Тийм учраас одоо Их Хурлын даргад би хэлээд та нар гараад энэ нэг сургууль дээр шалгалт өгөхөд л хэдэн оюутан сурч байна, хэдэн төгрөгний цалин нэмэгдэж байна, хэдэн багшдаа цалин өгч байна. Тэгээд ингээд харахад хэдхэн хүнийг баяжуулах гэж Монгол Улсад их сургууль бий болчихсон байгаа шүү дээ.

Тэгээд энд би маш олон жил бухимддаг юм. Энэний хариуд намайг Арвин боловсролгүй авгай гэж энэ Ардын Намын хэдэн улсууд дандаа сонингоор бичдэг. Би энийг хэлсний төлөө 2000 онд хэлснээс хойш дандаа намайг боловсролгүй гэж доромжилдог. Тэгээд энэний тогтолцоо өнөөдөр гарч байна аа л гэж би түрүүчийн Байнгын хорооны хурал дээр ч хэлсэн, одоо ч хэлж байна.

Тийм учраас бүгдээрээ нэг шалгалт гаргуулаад, энэ нэг их, дээд сургуулиудын үнийг нэмээд байгааг л болиулчихъя. Тэгэх юм бол би болоо гэж бодож байна. Ингээд одоо сая уурлаж уурлаж бухимдаж ярьчихлаа.

**З.Энхболд:** -2 гишүүн, 1 гишүүн саналаа тайлбарласан. 1 гишүүн дэмжихгүй гэж байна. Бүгдээрээ хэлэх юм уу одоо. Цайны завсарлага хийх үү. Үдээс хойш 14.00 цагаас үргэлжлүүлье.

**З.Энхболд:** -Танхимдаа ирэхийг урьж байна. Мэндчилгээ дэвшүүлье. Монголын хүний нөөцийн удирдлагын шинэчлэлийн академийн багш, оюутнууд нийт 49 хүн Төрийн ордон, чуулганы нэгдсэн хуралдааны үйл ажиллагаатай танилцаж байна. Та бүхэнд ажлын амжилт, эрүүл энх, сайн сайхныг хүсье. (алга ташив)

Одоо санал хураалтаар үргэлжилнэ. Үг хэлье гээд байсан гишүүд хааччихав. Нямдорж гишүүн үг хэлье гээд байсан хаачив.

За үдээс хойших хуралдаанаа эхэлье.

Нямдорж гишүүн асуулт асууя гээд байсан байхгүй юу. Санал хураахад бэлтгэе. Мэндчилгээ дэвшүүлье.

Хууль сахиулах их сургууль, Онцгой байдлын сургуулийн Онцгой байдлын албаны ажил эрх зүйн мэргэжлээр төгсөх 641 дүгээр дамжааны сонсогч нийт 28 хүн Төрийн ордон, чуулганы нэгдсэн хуралдааны үйл ажиллагаатай танилцаж байна. Та бүхэнд сурлагын амжилт, эрүүл энх, сайн сайхан бүхнийг хүсэн ерөөе. (Алга ташив)

Үг хэлэх хүн байхгүй бол саналаа хураая.

Төсвийн байнгын хорооны дэмжээгүй санал. Нийгмийн бодлого, боловсрол, соёл шинжлэх ухааны дэмжсэн, Баянсэлэнгэ гишүүний гаргасан, Төслийн 1 дүгээр зүйлийн тэтгэлэг олгож болно гэснийг хасах санал байна. Босоо санал буюу Төсвийн байнгын хорооны дэмжээгүйг дэмжье гэдгээр санал хураая. Санал хураалт.

55 гишүүн оролцож, 35 гишүүн зөвшөөрч, 63.6 хувийн саналаар Баянсэлэнгэ гишүүний санал дэмжигдсэнгүй.

Дараагийн санал хураалтууд Нийгмийн бодлого, боловсрол, шинжлэх ухааны байнгын хороо дэмжсэн, миний гаргасан 2 саналыг санал хураалгаж болохгүй юм байна. Яагаад гэхээр анхны Засгийн газрын санаачилсан хуулиндаа хөндөгдсөн зүйл буюу 8 дугаар зүйлээс өөр юм хөндсөн учраас энийг болохгүй учраас санал хураахаа болилоо.

Тэгэхдээ адилхан агуулгатай заалт Төсвийн байнгын хороон дээр дэмжигдээд болчихсон байгаа.

Дээд боловсролын санхүүжилт, суралцагчдын нийгмийн баталгааны тухай хуульд өөрчлөлт оруулах тухай хуулийн төслийн талаар Байнгын хорооноос гаргасан зарчмын зөрүүтэй саналаар санал хурааж дууслаа.

Дээд боловсролын санхүүжилт, суралцагчдын нийгмийн баталгааны тухай хуульд өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүллээ.

Дараагийн Байнгын хорооны санал бол Монгол Улсын нэгдсэн төсвийн 2014 оны төсвийн хүрээний мэдэгдэл, 2015-2016 оны төсвийн төсөөллийн тухай хуульд өөрчлөлт оруулах тухай хуулийн төслийг анхны хэлэлцүүлгээр нь батлах горимын санал гаргасан байгаа. Энүүгээр түрүүн Нямдорж гишүүн, Хүрэлбаатар гишүүний хэлсний дагуу санал хураах боломжгүй. Яагаад гэвэл суурь хууль нь өөрчлөгдөөгүй, уг нь бол Засгийн газар цуг өргөн бариад, тэр хууль батлагдсаны дараа энүүгээр хураах ёстой байсан. Тэр хууль одоо болтол хэлэлцэх эсэх нь шийдээгүй байгаа учраас энүүгээр санал хураахгүй байхаар болж байна.

Цаашид нь 2 зүйлээр санал хураана. Төсвийн тухай хуулийн зарим хэсэг, заалтыг хүчингүй болсон тухай хуулийн төслийг анхны хэлэлцүүлгээр нь батлах горимын санал гаргасан байна. Энэ бол нөгөө төсвийн 40 хувь, 50 хувь байхгүй санал биз дээ тийм ээ. Даваасүрэн гишүүн ээ.

Хоёр дахь санал хураалт чинь өрийн хэмжээтэй холбоогүй биз дээ. Холбоогүй учраас анхны хэлэлцүүлгээр нь батлах горимын саналыг дэмжье гэдгээр санал хураая. Санал хураалт. Өөр болгочихсон байсныг буцаагаад нэг болгож байгаа.

58 гишүүн оролцож, 33 гишүүн зөвшөөрч, 56.9 хувийн саналаар анхны хэлэлцүүлгээр нь батлах горимын санал дэмжигдэж байна.

Хоёр дахь анхны хэлэлцүүлгээр нь батлах горимын санал байна. Хүний хөгжил сангаас Монгол Улсын иргэнд 2014 онд хүртээх хишиг, хувийн хэмжээг тогтоох тухай Улсын Их Хурлын тогтоолын төслийг анхны хэлэлцүүлгээр нь батлах горимын санал гаргасныг дэмжье гэдгээр санал хураая. Санал хураалт.

58 гишүүн оролцож, 40 гишүүн зөвшөөрч, 69.0 хувийн саналаар анхны хэлэлцүүлгээр нь батлах горимын санал дэмжигдэж байна.

Одоо санал хураая. Төсвийн тухай хуулийн зарим хэсэг, заалтыг хүчингүй болсонд тооцох тухай хуулийн төслийг батлах санал хураалт явуулъя. Санал хураалт. Баярсайхан гишүүний тэр үед хэлсэн саналыг энд хамаатуулж протоколд бичье.

58 гишүүн оролцож, 37 гишүүн зөвшөөрч, 63.8 хувийн саналаар Төсвийн тухай хуулийн зарим хэсэг, заалтыг хүчингүй болсонд тооцох тухай хуулийн төсөл батлагдаж байна.

Санал дахин санал хураана. Хүний хөгжил сангаас Монгол Улсын иргэнд 2014 онд хүртээх хишиг хувийн хэмжээ тогтоох тухай Улсын Их Хурлын тогтоолын төслийг батлах санал хураалт явуулъя. Санал хураалт.

58 гишүүн оролцож, 38 гишүүн зөвшөөрч, 65.5 хувийн саналаар тогтоолын төсөл батлагдаж байна.

Үүгээр Төсвийн тухай хуулийн зарим хэсэг, заалтыг хүчингүй болсонд тооцох тухай хуулийн төсөл батлагдлаа.

Хүний хөгжил сангаас Монгол Улсын иргэнд 2014 онд хүртээх хишиг хувийн хэмжээг тогтоох тухай Улсын Их Хурлын тогтоолын төсөл батлагдлаа.

Хилийн боомт больчихсон учраас өнөөдрийн хэлэлцэх асуудал үүгээр дуусч байна. Төсвийн байнгын хороо хуралдах нөхцөл нь хангагдсан бол хурлаа хийхийг хүсэж байна. Баярлалаа гишүүдэд.

Соронзон хальснаас буулгасан:

Протоколын албаны шинжээч Д.Энэбиш

1. [↑](#endnote-ref-2)
2. [↑](#endnote-ref-3)
3. [↑](#endnote-ref-4)
4. [↑](#endnote-ref-5)
5. [↑](#endnote-ref-6)
6. [↑](#endnote-ref-7)
7. [↑](#endnote-ref-8)
8. [↑](#endnote-ref-9)
9. [↑](#endnote-ref-10)
10. [↑](#endnote-ref-11)
11. [↑](#endnote-ref-12)
12. [↑](#endnote-ref-13)